62021TJ0509
SENTENZA TAL-QORTI ĠENERALI (Id-Disa’ Awla Estiża)
4 ta’ Settembru 2024 (
*1
)
“Regoli finanzjarji tal-Unjoni – Implimentazzjoni tal-baġit tal-Unjoni taħt ġestjoni indiretta minn organizzazzjoni internazzjonali – Deċiżjoni li tirrifjuta li tirrikonoxxi persuna ġuridika bħala organizzazzjoni internazzjonali – Rikors għal annullament – Legalità tal-mandat mogħti lill-avukati tar-rikorrent – Ammissibbiltà – Deċiżjoni adottata fl-eżekuzzjoni ta’ sentenza tal-Qorti tal-Ġustizzja – Artikolu 266 TFUE – Awtorità ta’ res judicata – Prinċipju ta’ amministrazzjoni tajba – Ċertezza legali – Regolament (UE, Euratom) Nru 966/2012 – Artikolu 58 – Regolament Delegat (UE) Nru 1268/2012 – Artikolu 43 – Regolament (UE, Euratom) 2018/1046 – Artikolu 156 – Kunċetti ta’ ‘organizzazzjoni internazzjonali’ u ta’ ‘ftehim internazzjonali’ – Żbalji ta’ liġi – Żball manifest ta’ evalwazzjoni – Responsabbiltà mhux kuntrattwali”
Fil-Kawża T‑509/21,
International Management Group (IMG), stabbilit fi Brussell (il-Belġju), irrappreżentat minn L. Levi u J.‑Y. de Cara, avukati,
rikorrent,
vs
Il‑Kummissjoni Ewropea, irrappreżentata minn J. Baquero Cruz, J.‑F. Brakeland, S. Delaude u L. Puccio, bħala aġenti,
konvenuta,
IL-QORTI ĠENERALI (Id-Disa’ Awla Estiża),
komposta minn L. Truchot (relatur), President, H. Kanninen, R. Frendo, M. Sampol Pucurull u T. Perišin, Imħallfin,
Reġistratur: L. Ramette, Amministratur,
wara li rat il-fażi bil-miktub tal-proċedura, b’mod partikolari d-deċiżjoni tal‑11 ta’ Jannar 2022 li tissospendi l-proċedura sad-deċiżjoni tal-Qorti tal-Ġustizzja li ttemm il-proċedura fil-kawża li wasslet għas-sentenza tat‑22 ta’ Settembru 2022, IMG vs Il‑Kummissjoni (C‑619/20 P u C‑620/20 P, EU:C:2022:722),
wara s-seduta tat‑22 ta’ Novembru 2023,
tagħti l-preżenti
Sentenza
1
Permezz tar-rikors tiegħu, ir-rikorrent, International Management Group (IMG), jitlob, minn naħa, fuq il-bażi tal-Artikolu 263 TFUE, l-annullament tad-deċiżjoni tat‑8 ta’ Ġunju 2021 li permezz tagħha l-Kummissjoni Ewropea rrifjutat li tirrikonoxxi, b’effett retroattiv mis‑16 ta’ Diċembru 2014, l-istatus ta’ organizzazzjoni internazzjonali previst mir-regoli finanzjarji tal-Unjoni Ewropea għall-implimentazzjoni tal-fondi tal-Unjoni permezz ta’ ġestjoni indiretta (iktar ’il quddiem id-“deċiżjoni kkontestata”) u, min-naħa l-oħra, fuq il-bażi tal-Artikolu 268 TFUE, il-kumpens għad-danni materjali u morali li huwa sofra.
I. Il‑fatti li wasslu għall‑kawża
A. Preċedenti amministrattivi
2
Ir-rikorrent, li oriġinarjament kien magħruf bħala International Management Group – Infrastructure for Bosnia and Herzegovina (IMG-IBH), li s-sede prinċipali tiegħu issa tinsab f’Belgrad, is-Serbja, twaqqaf fil‑25 ta’ Novembru 1994 bil-għan li jippermetti lill-Istati u lill-organizzazzjonijiet internazzjonali involuti fir-rikostruzzjoni tal-Bosnja-Ħerzegovina jkollhom entità ddedikata għal dan il-għan. Minn dak iż-żmien ’l hawn, gradwalment espandiet l-attivitajiet tagħha fl-oqsma tar-rikostruzzjoni u l-iżvilupp.
3
Fis‑7 ta’ Novembru 2013, il-Kummissjoni adottat id-Deċiżjoni ta’ Implimentazzjoni C(2013) 7682 final dwar il-Programm ta’ Azzjoni Annwali 2013 favur il-Mjanmar/Burma ffinanzjat mill-baġit ġenerali tal-Unjoni, fuq il-bażi tal-Artikolu 84 tar-Regolament (UE, Euratom) Nru 966/2012 tal-Parlament Ewropew u tal-Kunsill tal‑25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU 2012, L 298, p. 1). Din id-deċiżjoni pprevediet, b’mod partikolari, programm ta’ żvilupp tal-kummerċ, stmat li kien se jiswa EUR 10 miljuni, li kellu jiġi ffinanzjat mill-Unjoni u li l-implimentazzjoni tiegħu kellha titwettaq f’ġestjoni konġunta mar-rikorrent.
4
Fis‑17 ta’ Frar 2014, l-Uffiċċju Ewropew ta’ Kontra l-Frodi (OLAF) informa lill-Kummissjoni li kien fetaħ investigazzjoni fuq l-istatus tar-rikorrent. Fil‑15 ta’ Diċembru 2014, il-Kummissjoni rċeviet ir-rapport imfassal mill-OLAF fi tmiem l-investigazzjoni tiegħu (iktar ’il quddiem ir-“rapport tal-OLAF”), flimkien ma’ sensiela ta’ rakkomandazzjonijiet. F’dan ir-rapport, l-OLAF ikkunsidra, essenzjalment, li r-rikorrent ma kienx jikkostitwixxi organizzazzjoni internazzjonali, fis-sens tar-Regolament tal-Kunsill (KE, Euratom) Nru 1605/2002 tal‑25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (ĠU Edizzjoni Speċjali bil-Malti, Kapitolu 1, Vol. 4, p. 74), u r-Regolament Nru 966/2012. Barra minn hekk, l-OLAF irrakkomanda li l-Kummissjoni timponi sanzjonijiet fuq ir-rikorrent u tirkupra s-somom imħallsa lilu f’dan ir-rigward.
5
Fis‑16 ta’ Diċembru 2014, il-Kummissjoni ddeċidiet li tafda l-implimentazzjoni, taħt ġestjoni indiretta, tal-programm ta’ żvilupp tal-kummerċ previst mid-Deċiżjoni ta’ Implimentazzjoni C(2013) 7682 final, imsemmija fil-punt 3 iktar ’il fuq, lil organizzazzjoni oħra li ma kinitx ir-rikorrent (iktar ’il quddiem id-“deċiżjoni tas‑16 ta’ Diċembru 2014”).
6
Fl-aħħar nett, fit‑8 ta’ Mejju 2015, il-Kummissjoni bagħtet lir-rikorrent ittra biex tinformah dwar l-azzjonijiet li kien beħsiebha tieħu fuq ir-rapport tal-OLAF, fejn hija informatu li, filwaqt li ma kinitx ser tapplika l-biċċa l-kbira tar-rakkomandazzjonijiet tal-OLAF, hija kienet iddeċidiet, inter alia, li, sakemm ikun hemm ċertezza assoluta dwar l-istatus tiegħu bħala organizzazzjoni internazzjonali, id-dipartimenti tagħha ma kinux ser jikkonkludu ftehimiet ta’ delega ġodda miegħu skont il-metodu ta’ ġestjoni indiretta previst mir-Regolament Nru 966/2012 (iktar ’il quddiem id-“deċiżjoni tat‑8 ta’ Mejju 2015”).
B. Preċedenti ġudizzjarji
7
Permezz tal-ewwel rikors ippreżentat fir-Reġistru tal-Qorti Ġenerali fil‑21 ta’ Jannar 2015 u rreġistrat bin-numru T‑29/15, imbagħad permezz tat-tieni rikors ippreżentat fl‑14 ta’ Lulju 2015 u rreġistrat bin-numru T‑381/15, ir-rikorrent ippreżenta rikors fejn talab, l-ewwel, l-annullament tad-deċiżjoni tas‑16 ta’ Diċembru 2014 u, it-tieni, l-annullament tad-deċiżjoni tat‑8 ta’ Mejju 2015 u l-kumpens għad-danni kkawżati minnha.
8
Permezz tas-sentenzi tat‑2 ta’ Frar 2017, International Management Group vs Il‑Kummissjoni (T‑29/15, mhux ippubblikata, EU:T:2017:56), u tat‑2 ta’ Frar 2017, IMG vs Il‑Kummissjoni (T‑381/15, mhux ippubblikata, EU:T:2017:57), il-Qorti Ġenerali ċaħdet ir-rikors tar-rikorrent kontra d-deċiżjonijiet tas‑16 ta’ Diċembru 2014 u tat‑8 ta’ Mejju 2015.
9
Permezz ta’ żewġ appelli ppreżentati fil‑11 ta’ April 2017 u rreġistrati bin-numri C‑183/17 P u C‑184/17 P, ir-rikorrent talab l-annullament taż-żewġ sentenzi msemmija fil-punt 8 iktar ’il fuq.
10
Permezz ta’ sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), il-Qorti tal-Ġustizzja, l-ewwel, annullat iż-żewġ sentenzi msemmija fil-punt 8 iktar ’il fuq, it-tieni, annullat id-deċiżjonijiet tas‑16 ta’ Diċembru 2014 u tat‑8 ta’ Mejju 2015, it-tielet, bagħtet lura l-Kawża T‑381/15 quddiem il-Qorti Ġenerali għal deċiżjoni dwar it-talba tar-rikorrent għal kumpens relatat mad-danni allegatament ikkawżati mid-deċiżjoni tat‑8 ta’ Mejju 2015.
11
Permezz ta’ rikors ippreżentat fir-Reġistru tal-Qorti Ġenerali fl‑10 ta’ Jannar 2020, ir-rikorrent talab lill-Qorti tal-Ġustizzja tinterpreta l-punti 1 sa 3 tad-dispożittiv tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78). Permezz ta’ digriet tad‑9 ta’ Ġunju 2020, International Management Group vs Il‑Kummissjoni (C‑183/17 P-INT, EU:C:2020:507), il-Qorti tal-Ġustizzja ċaħdet it-talba għal interpretazzjoni bħala manifestament inammissibbli.
C. Segwiti amministrattivi għas‑sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P)
12
Permezz ta’ ittra tas‑6 ta’ Mejju 2019, il-Kummissjoni stiednet lir-rikorrent, fil-kuntest tal-eżekuzzjoni tas-sentenza tal‑31 ta’ Jannar 2019, International Management Group v Il‑Kummissjoni (C‑183/17 P u C‑184/17 P, EU:C:2019:78), biex jipproduċi ċerti dokumenti sabiex juri li tabilħaqq kien jissodisfa r-rekwiżiti biex ikun jista’ jaħdem magħha taħt ġestjoni indiretta.
13
Permezz ta’ ittra tal‑25 ta’ Ġunju 2019, ir-rikorrent, essenzjalment, talab lill-Kummissjoni biex tieqaf tikkontesta l-istatus tiegħu bħala organizzazzjoni internazzjonali.
14
Permezz ta’ ittra tat‑18 ta’ Lulju 2019 (iktar ’il quddiem l-“ittra tat‑18 ta’ Lulju 2019”), il-Kummissjoni sostniet li l-eżekuzzjoni tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), ma kinitx teħtieġ “ir-rikonoxximent awtomatiku [tar-rikorrent] bħala organizzazzjoni internazzjonali, iżda l-evalwazzjoni mill-ġdid tal-istatus ġuridiku tiegħu fid-dawl tal-informazzjoni disponibbli u r-regoli finanzjarji applikabbli”. Għalhekk, il-Kummissjoni tenniet lir-rikorrent it-talba tagħha li jipproduċi d-dokumenti msemmija fl-ittra tas‑6 ta’ Mejju 2019, imsemmija fil-punt 12 iktar ’il fuq, u speċifikat li, f’każ ta’ rifjut min-naħa tiegħu, kienet ser tindirizza direttament lill-Istati li r-rikorrent kien ikkunsidra li kienu l-membri tiegħu.
15
Fis‑26 ta’ Novembru 2019, il-Kummissjoni staqsiet lill-Belġju, lid-Danimarka, lill-Ġermanja, lill-Greċja, lil Spanja, lil Franza, lill-Italja, lill-Pajjiżi l-Baxxi, lill-Awstrija, lill-Portugall, lill-Finlandja, lill-Isvezja, lir-Renju Unit, lill-Kanada, lin-Norveġja, lir-Russja, lill-Isvizzera u lit-Turkija jekk kinux jikkunsidraw lir-rikorrent bħala organizzazzjoni internazzjonali, jekk kinux membri ta’ dik l-organizzazzjoni u jekk kinux iffirmaw ftehim internazzjonali jew intergovernattiv li jistabbilixxi lir-rikorrent bħala organizzazzjoni internazzjonali. Jekk iva, il-Kummissjoni talbet lill-imsemmija Stati jibagħtulha kopja ċċertifikata ta’ dan il-ftehim u prova li l-firmatarji tiegħu kellhom il-kompetenza biex jiffirmawh, jew kopja tal-istrument ta’ ratifika ta’ dan il-ftehim.
16
Fis‑27 ta’ Jannar, imbagħad fil‑11 ta’ Marzu 2020, il-Kummissjoni tenniet it-talba għal informazzjoni tas‑26 ta’ Novembru 2019, imsemmija fil-punt 15 iktar ’il fuq, lill-Belġju, lid-Danimarka, lill-Ġermanja, lill-Greċja, lil Spanja, lil Franza, lill-Awstrija, lill-Isvezja, lir-Renju Unit, lill-Kanada u lit-Turkija.
17
Fil‑25 ta’ Mejju 2020, il-Kummissjoni tenniet it-talba għal informazzjoni tas‑26 ta’ Novembru 2019, imsemmija fil-punt 15 iktar ’il fuq, lill-Belġju, lid-Danimarka, lill-Ġermanja, lill-Greċja, lil Spanja, lil Franza, lill-Isvezja, lill-Kanada u lit-Turkija, imbagħad, fl‑14 ta’ Ottubru 2020, lill-Ġermanja u lit-Turkija.
18
Permezz ta’ ittra tad‑19 ta’ Frar 2021, il-Kummissjoni informat lir-rikorrent li kienet ser tadotta deċiżjoni li tirrifjuta li tirrikonoxxih bħala organizzazzjoni internazzjonali u stednitu jippreżenta osservazzjonijiet.
19
Fil‑5 u fit‑30 ta’ Marzu 2021, ir-rikorrent ippreżenta osservazzjonijiet bil-miktub bi tweġiba għall-ittra tal-Kummissjoni tad‑19 ta’ Frar 2021 imsemmija fil-punt 18 iktar ’il fuq.
20
Fit‑8 ta’ Ġunju 2021, il-Kummissjoni adottat id-deċiżjoni kkontestata.
D. Segwiti ġudizzjarji għas‑sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P)
21
Permezz ta’ rikors ippreżentat fir-Reġistru tal-Qorti Ġenerali fis‑26 ta’ Settembru 2019 u rreġistrat bin-numru T‑645/19, ir-rikorrent ippreżenta rikors intiż, minn naħa, għall-annullament tal-ittra tat‑18 ta’ Lulju 2019 u, min-naħa l-oħra, għall-kumpens għad-danni materjali u morali allegatament ikkawżati minn din l-ittra.
22
Permezz ta’ digriet tad‑9 ta’ Settembru 2020, IMG vs Il‑Kummissjoni (T‑645/19, mhux ippubblikat, EU:T:2020:388), il-Qorti Ġenerali ċaħdet dan ir-rikors bħala inammissibbli.
23
Barra minn hekk, permezz ta’ sentenza tad‑9 ta’ Settembru 2020, IMG vs Il‑Kummissjoni (T‑381/15 RENV, EU:T:2020:406), il-Qorti Ġenerali ċaħdet it-talba tar-rikorrent għal kumpens għad-danni allegatament ikkawżati mid-deċiżjoni tat‑8 ta’ Mejju 2015.
24
Fid‑19 ta’ Novembru 2020, ir-rikorrent ippreżenta żewġ appelli, irreġistrati bin-numri C‑619/20 P u C‑620/20 P, intiżi għall-annullament tad-digriet u tas-sentenza msemmija, rispettivament, fil-punt 22 u fil-punt 23 iktar ’il fuq.
II. Fatti li seħħew wara l‑preżentata tar‑rikors
25
Permezz ta’ sentenza tat‑22 ta’ Settembru 2022, IMG vs Il‑Kummissjoni (C‑619/20 P u C‑620/20 P, EU:C:2022:722), il-Qorti tal-Ġustizzja, l-ewwel, ċaħdet l-appell fil-Kawża C‑619/20 P mid-digriet imsemmi fil-punt 22 iktar ’il fuq, it-tieni, annullat parzjalment is-sentenza msemmija fil-punt 23 iktar ’il fuq u, it-tielet, bagħtet lura l-Kawża T‑381/15 RENV quddiem il-Qorti Ġenerali għal deċiżjoni dwar it-talba tar-rikorrent għal kumpens għad-dannu materjali allegatament ikkawżat mid-deċiżjoni tat‑8 ta’ Mejju 2015.
III. It‑talbiet tal‑partijiet
26
Ir-rikorrent jitlob li l-Qorti Ġenerali jogħġobha:
–
tannulla d-deċiżjoni kkontestata;
–
tikkundanna lill-Kummissjoni tħallsu s-somma ta’ EUR 23671903 bħala kumpens għal diversi danni materjali u morali;
–
tikkundanna lill-Kummissjoni għall-ispejjeż.
27
Il-Kummissjoni titlob li l-Qorti Ġenerali jogħġobha:
–
tiċħad ir-rikors;
–
tikkundanna lir-rikorrent għall-ispejjeż.
IV. Id‑dritt
A. Fuq l‑ammissibbiltà
28
Il-Qorti Ġenerali għandha teżamina l-kwistjoni tal-legalità tal-mandat maħruġ mir-rikorrent lill-avukati tiegħu, qabel ma tevalwa l-ammissibbiltà tal-Anness A.24 tar-rikors u tal-Anness C.1 tar-replika, li l-Kummissjoni argumentat li kienu inammissibbli.
1.
Fuq il‑kwistjoni tar‑regolarità tal‑mandat maħruġ mir‑rikorrent lill‑avukati tiegħu
29
Fis-seduta, bi tweġiba għal mistoqsija mill-Qorti Ġenerali dwar il-korp kompetenti tar-rikorrent biex jippreżenta azzjoni ġudizzjarja, il-Kummissjoni sostniet li l-mandat tat‑12 ta’ Awwissu 2021 maħruġ mir-rikorrent lill-avukati tiegħu, li jidher fl-Anness A.3 tar-rikors, ma kienx jirreferi għal deċiżjoni tal-Kumitat Permanenti tiegħu, b’tali mod li kien hemm dubju dwar l-eżistenza ta’ tali deċiżjoni.
30
Ir-rikorrent jikkontesta l-mertu tal-allegazzjonijiet tal-Kummissjoni.
31
F’dan ir-rigward, għandu jitfakkar li l-mistoqsijiet relatati mal-ammissibbiltà tar-rikors huma ta’ natura ta’ ordni pubbliku, b’tali mod li huma l-qrati tal-Unjoni li għandhom jeżaminawhom fi kwalunkwe mument, anki ex officio (ara s-sentenza tal‑21 ta’ Settembru 2023, China Chamber of Commerce for Import and Export of Machinery and Electronic Products et vs Il‑Kummissjoni, C‑478/21 P, EU:C:2023:685, punt 42 u l-ġurisprudenza ċċitata).
32
B’mod partikolari, skont it-tielet u r-raba’ paragrafu tal-Artikolu 19 tal-Istatut tal-Qorti tal-Ġustizzja tal-Unjoni Ewropea, applikabbli għall-Qorti Ġenerali konformement mal-ewwel paragrafu tal-Artikolu 53 ta’ dak l-Istatut u l-Artikolu 51(1) tar-Regoli tal-Proċedura tal-Qorti Ġenerali, sabiex ikunu jistgħu jitressqu proċeduri quddiem il-qrati tal-Unjoni, persuni ġuridiċi għajr l-Istati Membri, l-istituzzjonijiet tal-Unjoni, l-Istati li huma partijiet għall-Ftehim dwar iż-Żona Ekonomika Ewropea tat‑2 ta’ Mejju 1992 (ĠU Edizzjoni Speċjali bil-Malti, Kapitolu 11, Vol. 52, p. 3), u l-Awtorità ta’ Sorveljanza tal-EFTA msemmija fl-imsemmi Ftehim, għandhom ikunu rrappreżentati minn avukat awtorizzat biex jipprattika quddiem qorti ta’ Stat Membru jew Stat ieħor li huwa parti għall-imsemmi Ftehim (ara, f’dan is-sens, is-sentenza tal‑21 ta’ Settembru 2023, China Chamber of Commerce for Import and Export of Machinery and Electronic Products et vs Il‑Kummissjoni, C‑478/21 P, EU:C:2023:685, punt 91).
33
Għalhekk, fil-każ ta’ kontestazzjoni tar-regolarità tal-mandat mogħti minn parti lill-avukat tagħha, din il-parti għandha turi r-regolarità ta’ dan il-mandat, li hija r-responsabbiltà tal-Qorti Ġenerali li tivverifikaha (ara, f’dan is-sens, is-sentenza tal‑21 ta’ Settembru 2023, China Chamber of Commerce for Import and Export of Machinery and Electronic Products et vs Il‑Kummissjoni, C‑478/21 P, EU:C:2023:685, punt 93 u l-ġurisprudenza ċċitata).
34
Madankollu, jekk il-qrati tal-Unjoni jeżiġu li parti turi r-regolarità tal-mandat mogħti lill-avukat tagħha minn parti avversarja, tali rekwiżit japplika biss meta din il-kontestazzjoni tkun ibbażata fuq indizji suffiċjentement konkreti u preċiżi (sentenza tal‑21 ta’ Settembru 2023, China Chamber of Commerce for Import and Export of Machinery and Electronic Products et vs Il‑Kummissjoni, C‑478/21 P, EU:C:2023:685, punt 97).
35
F’dan il-każ, l-ewwel nett, l-Artikolu 18(d) tal-istatut tar-rikorrent jindika, mingħajr speċifikazzjoni ulterjuri, li għandu l-kapaċità ġuridika meħtieġa għat-twettiq ta’ dmirijietu u l-kisba tal-objettivi tiegħu, b’mod partikolari, locus standi in judicio.
36
It-tieni nett, billi sempliċement argumentat, fis-seduta, li l-mandat maħruġ mir-rikorrent lill-avukati tiegħu ma kienx jirreferi għal deċiżjoni tal-Kumitat Permanenti tiegħu, il-Kummissjoni ma bbażatx il-kontestazzjoni tagħha tar-regolarità tal-imsemmi mandat fuq indizji suffiċjentement konkreti u preċiżi.
37
Għaldaqstant, l-eċċezzjoni ta’ inammissibbiltà bbażata fuq l-irregolarità tal-mandat mogħti mir-rikorrent lill-avukati tiegħu għandu jiġi miċħud.
2.
Fuq l‑ammissibbiltà tal‑Anness A.24 tar‑rikors
38
Fis-seduta, il-Kummissjoni qajmet l-inammissibbiltà tal-Anness A.24 tar-rikors, peress li kien jinkludi l-parir tas-Servizz Legali tagħha tas‑16 ta’ Jannar 2015, li ma kinitx awtorizzata l-iżvelar tagħha.
39
Ir-rikorrent jikkontesta l-mertu ta’ din l-eċċezzjoni ta’ inammissibbiltà.
40
F’dan ir-rigward, għandu jitfakkar li l-prinċipju li jipprevali fid-dritt tal-Unjoni huwa dak tal-evalwazzjoni libera tal-provi li minnhom jirriżulta li, meta prova tkun inkisbet b’mod regolari, l-ammissibbiltà tagħha ma tistax tiġi kkontestata quddiem il-Qorti Ġenerali (ara, f’dan is-sens, is-sentenza tas‑26 ta’ Settembru 2018, Infineon Technologies vs Il‑Kummissjoni, C‑99/17 P, EU:C:2018:773, punt 65 u l-ġurisprudenza ċċitata).
41
Madankollu, skont ġurisprudenza stabbilita, ikun kuntrarju għall-interess pubbliku li l-istituzzjonijiet ikunu jistgħu jibbenefikaw mill-pariri tas-servizz legali tagħhom, mogħtija b’indipendenza sħiħa, jekk jiġi aċċettat li l-produzzjoni ta’ tali dokumenti interni tista’ sseħħ fil-kuntest ta’ tilwima quddiem qorti tal-Unjoni mingħajr ma tali produzzjoni tkun ġiet awtorizzata mill-istituzzjoni kkonċernata jew mingħajr ordni għal tali produzzjoni minn din il-qorti (ara, f’dan is-sens, is-sentenza tat‑12 ta’ Lulju 2022, Nord Stream 2 vs Il‑Parlament u Il‑Kunsill, C‑348/20 P, EU:C:2022:548, punt 136 u l-ġurisprudenza ċċitata).
42
Tabilħaqq, permezz tal-produzzjoni mhux awtorizzata ta’ tali parir legali, ir-rikorrent jikkonfronta lill-istituzzjoni kkonċernata, fil-proċedura relatata mal-validità ta’ att ikkontestat, b’parir mogħti mis-servizz legali tagħha stess matul l-abbozzar ta’ dan l-att. Madankollu, bħala prinċipju, li kieku jiġi aċċettat li dan ir-rikorrent jista’ jippreżenta parir legali minn istituzzjoni li l-iżvelar tagħha ma jkunx ġie awtorizzat minn din tal-aħħar jikser ir-rekwiżiti ta’ smigħ xieraq u jammonta għal evażjoni tal-proċedura biex jintalab aċċess għal tali dokument, stabbilita bir-Regolament (KE) Nru 1049/2001 tal-Parlament Ewropew u tal-Kunsill tat‑30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti, Kapitolu 1, Vol. 3, p. 331) (ara, f’dan is-sens, is-sentenza tas‑16 ta’ Frar 2022, L‑Ungerija vs Il‑Parlament u Il‑Kunsill, C‑156/21, EU:C:2022:97, punt 54 u l-ġurisprudenza ċċitata).
43
Ċertament, għandu jittieħed kont tal-prinċipju ta’ trasparenza, minqux fit-tieni paragrafu tal-Artikolu 1 u fl-Artikolu 10(3) TUE kif ukoll fl-Artikolu 15(1) u fl-Artikolu 298(1) TFUE, li jagħmilha possibbli, b’mod partikolari, li tiġi ggarantita l-ikbar leġittimità, effiċjenza u responsabbiltà tal-amministrazzjoni lejn iċ-ċittadini f’sistema demokratika. Għalhekk, it-trasparenza tikkontribwixxi, billi tippermetti li d-diverġenzi bejn diversi fehmiet jiġu diskussi fil-miftuħ, sabiex tiżdied il-fiduċja ta’ dawn iċ-ċittadini (ara s-sentenza tas‑16 ta’ Frar 2022, L‑Ungerija vs Il‑Parlament u Il‑Kunsill, C‑156/21, EU:C:2022:97, punt 55 u l-ġurisprudenza ċċitata).
44
Madankollu, huwa biss f’każijiet eċċezzjonali li l-prinċipju ta’ trasparenza jista’ jiġġustifika żvelar fil-kuntest ta’ proċedura ġudizzjarja ta’ dokument ta’ istituzzjoni li ma jkunx sar aċċessibbli għall-pubbliku u li jinkludi parir legali. Huwa għalhekk li ż-żamma, fil-proċess ta’ kawża, ta’ dokument li jinkludi parir legali ta’ istituzzjoni ma hija ġġustifikata minn ebda interess pubbliku superjuri meta, minn naħa, dan il-parir legali ma huwiex relatat ma’ proċedura leġiżlattiva li għaliha hija imposta trasparenza ikbar u, min-naħa l-oħra, l-interess ta’ din iż-żamma jikkonsisti biss, għar-rikorrent ikkonċernat, li jkun f’pożizzjoni li jinvoka l-imsemmi parir legali fil-kuntest ta’ tilwima. Fil-fatt, f’ipoteżi simili, il-produzzjoni ta’ tali parir legali tidher li hija ggwidata mill-interessi tar-rikorrent stess li jissostanzja l-argumenti tiegħu, u mhux minn xi interess pubbliku superjuri, bħal dak li ssir pubblika l-proċedura li wasslet għall-att ikkontestat (ara s-sentenza tas‑16 ta’ Frar 2022, L‑Ungerija vs Il‑Parlament u Il‑Kunsill, C‑156/21, EU:C:2022:97, punt 56 u l-ġurisprudenza ċċitata).
45
Fl-ewwel lok, f’dan il-każ, għandu jiġi kkonstatat li l-parir tas-Servizz Legali tal-Kummissjoni tas‑16 ta’ Jannar 2015 imsemmi fil-punt 38 iktar ’il fuq, li l-iżvelar tiegħu ma kienx awtorizzat minn din l-istituzzjoni, ma jirrigwardax proċedura leġiżlattiva li għaliha hija meħtieġa trasparenza ikbar.
46
Fit-tieni lok, bi tweġiba għall-eċċezzjoni ta’ inammissibbiltà mqajma mill-Kummissjoni, ir-rikorrent ma invoka l-ebda interess ħlief dak li jkun jista’ jinvoka dan il-parir legali fil-kuntest ta’ din it-tilwima, b’tali mod li l-produzzjoni tiegħu ma jidhirx li kienet iggwidata minn interess pubbliku prevalenti, iżda mill-interessi tiegħu stess.
47
F’dawn iċ-ċirkustanzi, l-eċċezzjoni ta’ inammissibbiltà bbażata fuq l-inammissibbiltà tal-Anness A.24 għandha tiġi milqugħa u l-imsemmi anness għandu jiġi ddikjarat inammissibbli.
3.
Fuq l‑ammissibbiltà tal‑Anness C.1 tar‑replika
48
Il-Kummissjoni ssostni li r-rikorrent ma ġġustifikax il-produzzjoni tardiva tad-dikjarazzjoni tal-President tal-Kumitat Permanenti tiegħu tat‑13 ta’ Ottubru 2022, li tidher fl-Anness C.1 tar-replika (iktar ’il quddiem “id-dikjarazzjoni tat‑13 ta’ Ottubru 2022”), bi ksur tar-rekwiżiti stabbiliti fl-Artikolu 85(2) tar-Regoli tal-Proċedura.
49
F’dan ir-rigward, għandu jitfakkar li, skont l-Artikolu 85(2) tar-Regoli tal-Proċedura, il-partijiet prinċipali jistgħu jipproduċu jew jipproponu provi ġodda insostenn tal-argumenti tagħhom anki fir-replika u fil-kontroreplika, bil-kundizzjoni li jiġġustifikaw għaliex dawn il-provi ġew prodotti jew proposti tard.
50
Skont il-ġurisprudenza, jekk, konformement mar-regola ta’ dekadenza prevista fl-Artikolu 85 tar-Regoli tal-Proċedura, il-partijiet għandhom jiġġustifikaw id-dewmien fil-preżentazzjoni tal-provi tagħhom jew tal-proposta ta’ provi ġodda, hija l-Qorti Ġenerali li għandha teżamina l-mertu tar-raġuni għad-dewmien fil-produzzjoni ta’ tali provi jew proposta ta’ provi u li tiċħadhom jekk tali produzzjoni tardiva ma tkunx suffiċjentement iġġustifikata legalment jew fondata. Il-produzzjoni tardiva, minn parti, ta’ provi jew proposta ta’ provi tista’, b’mod partikolari, tkun iġġustifikata mill-fatt li din il-parti ma kienx seta’ jkollha qabel il-provi inkwistjoni jew jekk il-produzzjonijiet tardivi tal-parti opponenti jiġġustifikaw li l-fajl jiġi ssupplimentat, sabiex tiġi żgurata l-konformità mal-prinċipju ta’ kontradittorju (ara, f’dan is-sens, is-sentenza tas‑16 ta’ Settembru 2020, BP vs FRA, C‑669/19 P, mhux ippubblikata, EU:C:2020:713, punt 41 u l-ġurisprudenza ċċitata).
51
F’dan il-każ, għandu jiġi kkonstatat li, fil-punt 51 tar-replika, ir-rikorrent ma ġġustifikax il-produzzjoni tardiva tad-dikjarazzjoni tat‑13 ta’ Ottubru 2022, li tfasslet mill-President tal-Kumitat Permanenti tiegħu u li hija mehmuża ma’ din ir-risposta “sa fejn meħtieġ”.
52
Ċertament, id-dikjarazzjoni tat‑13 ta’ Ottubru 2022 tfasslet wara li l-firmatarja tagħha, ex membru tal-korp diplomatiku Franċiż li indikat li kienet involuta fl-approvazzjoni, fl‑1995, tal-istatut tar-rikorrent, ġiet eletta fir-rwol ta’ President tal-Kumitat Permanenti tiegħu fid‑29 ta’ Ġunju 2022, u, għalhekk, wara d-data tal-preżentata tar-rikors, jiġifieri t‑18 ta’ Awwissu 2021.
53
Madankollu, fil-ħames inċiż tal-punt 25 tar-rikors, ir-rikorrent jippreċiża li huwa ssottometta lill-OLAF, kif ukoll lill-Qorti Ġenerali, dikjarazzjoni u posta elettronika minn dan l-istess diplomatiku datati, rispettivament, l‑20 ta’ Mejju u d‑19 ta’ Settembru 2014, li jaffermaw li tabilħaqq kienet involuta fl-iffirmar tal-istatut tiegħu fiż-żmien meta dan inħoloq.
54
Barra minn hekk, fl-ewwel inċiż tal-punt 104 tar-rikors, ir-rikorrent isostni li dikjarazzjonijiet preċedenti minn dan l-istess diplomatiku kkonfermaw li l-Istati kollha li kienu pparteċipaw fil-laqgħa tal‑25 ta’ Novembru 1994 kienu ffirmaw l-istrument ta’ kostituzzjoni tiegħu, u għalhekk għandhom kollha jitqiesu bħala l-membri fundaturi tiegħu.
55
Għalhekk, id-dikjarazzjoni tat‑13 ta’ Ottubru 2022 tfasslet mill-firmatarja tagħha mhux minħabba xi element ġdid relatat mad-dmirijiet il-ġodda tagħha bħala President tal-Kumitat Permanenti tar-rikorrent, iżda b’rabta mal-parteċipazzjoni tagħha fit-twaqqif ta’ dan tal-aħħar fl‑1994 u fl‑1995, b’tali mod li ma fihx elementi ġodda li r-rikorrent ma kienx jaf bihom qabel.
56
Barra minn hekk, id-dikjarazzjoni tat‑13 ta’ Ottubru 2022 ma tikkostitwixxix prova kuntrarja pprovduta wara prova ġdida li kienet ġiet annessa mill-Kummissjoni mar-risposta.
57
Konsegwentement, l-Anness C.1 għandu jiġi miċħud bħala li ġie ppreżentat tard u għalhekk huwa inammissibbli.
B. Fuq it‑talbiet għal annullament
58
Insostenn għat-talbiet tiegħu għal annullament, ir-rikorrent jinvoka erba’ motivi bbażati, l-ewwel wieħed fuq diversi żbalji ta’ liġi, b’mod partikolari l-ksur tal-Artikolu 266 TFUE, tal-awtorità ta’ res judicata u tal-prinċipju ta’ nuqqas ta’ retroattività, it-tieni wieħed fuq il-ksur tad-dritt għal amministrazzjoni tajba, b’mod partikolari l-obbligi ta’ motivazzjoni u ta’ diliġenza, it-tielet wieħed fuq il-ksur tal-prinċipju ta’ ċertezza legali, u r-raba’ wieħed fuq żbalji manifesti ta’ evalwazzjoni u żbalji oħra ta’ liġi.
59
B’mod partikolari, it-tieni motiv jikkonsisti, essenzjalment, fi tliet partijiet, ibbażati fuq, l-ewwel waħda, ksur tal-obbligu ta’ motivazzjoni, it-tieni waħda, fuq ksur tal-obbligu ta’ diliġenza u, it-tielet waħda, fuq ksur tal-obbligu ta’ imparzjalità.
60
Il-Kummissjoni tikkontesta l-fondatezza ta’ dawn il-motivi.
61
Il-Qorti Ġenerali se teżamina l-ewwel parti tat-tieni motiv, ibbażata fuq ksur tal-obbligu ta’ motivazzjoni, imbagħad l-ewwel, it-tielet u r-raba’ motiv, qabel ma teżamina t-tieni u t-tielet partijiet tat-tieni motiv, ibbażati fuq ksur, rispettivament, tal-obbligi ta’ diliġenza u ta’ imparzjalità.
1.
Fuq l‑ewwel parti tat‑tieni motiv, ibbażat fuq ksur tal‑obbligu ta’ motivazzjoni
62
Ir-rikorrent isostni li d-deċiżjoni kkontestata ma hijiex suffiċjentement motivata, fis-sens li l-Kummissjoni ma semmietx li kienet irrifjutat kull laqgħa, diskussjoni jew skambju miegħu, minkejja t-talbiet ripetuti tiegħu. Huwa jikkritika wkoll lill-Kummissjoni talli ma spjegatx għaliex id-dokumenti fil-pussess tagħha ma kinux jippermettu li jiġi konkluż, bil-grad meħtieġ ta’ ċertezza legali, li l-Istati allegatament membri tiegħu kienu taw il-kunsens tagħhom b’mod validu biex jistabbilixxuh bħala organizzazzjoni internazzjonali u li dawn ma kienu jippreżentaw l-ebda element li jiġġustifika l-evalwazzjoni mill-ġdid tal-istatus tiegħu, fl-assenza ta’ kwalunkwe bidla fis-sitwazzjoni fattwali u legali tiegħu.
63
F’dan ir-rigward, jirriżulta mill-Artikolu 41(2)(ċ) tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”) li d-dritt għal amministrazzjoni tajba jinkludi, b’mod partikolari, l-obbligu għall-amministrazzjoni li tagħti r-raġunijiet għad-deċiżjonijiet tagħha.
64
Skont ġurisprudenza stabbilita, il-motivazzjoni tal-atti tal-istituzzjonijiet tal-Unjoni meħtieġa fl-Artikolu 296 TFUE u fl-Artiklu 41(2)(ċ) tal-Karta għandha tiġi adattata għan-natura tal-att inkwistjoni u għandha turi, b’mod ċar u inekwivoku, ir-raġunament tal-istituzzjoni, awtur tal-att, b’mod li jippermetti lill-persuni kkonċernati li jkunu jafu l-ġustifikazzjonijiet tal-miżura adottata u li jippermetti lill-qorti kompetenti twettaq l-istħarriġ tagħha. Ir-rekwiżit ta’ motivazzjoni għandu jiġi evalwat fid-dawl taċ-ċirkustanzi kollha tal-każ, b’mod partikolari l-kontenut tal-att, in-natura tal-motivi invokati u l-interess li d-destinatarji tal-att jew persuni oħra kkonċernati direttament u individwalment minn dan l-att jista’ jkollhom li jirċievu spjegazzjonijiet. Ma huwiex meħtieġ li l-motivazzjoni tispeċifika kull punt ta’ fatt u ta’ liġi rilevanti, sa fejn il-kwistjoni ta’ jekk il-motivazzjoni ta’ att tissodisfax ir-rekwiżiti tal-Artikolu 296 TFUE u tal-Artikolu 41(2)(ċ) tal-Karta għandha tiġi evalwata mhux biss fid-dawl tal-kliem tagħha, iżda wkoll f’dak tal-kuntest tagħha kif ukoll f’dak tar-regoli legali kollha li jirregolaw il-qasam ikkonċernat (ara, f’dan is-sens, is-sentenzi tal‑4 ta’ Ġunju 2020, L‑Ungerija vs Il‑Kummissjoni, C‑456/18 P, EU:C:2020:421, punt 57 u l-ġurisprudenza ċċitata, u tat‑3 ta’ Mejju 2018, Malta vs Il‑Kummissjoni, T‑653/16, EU:T:2018:241, punt 53 u l-ġurisprudenza ċċitata).
65
Barra minn hekk, l-assenza ta’ motivazzjoni tista’ tiġi kkonstatata anki meta d-deċiżjoni inkwistjoni tinkludi ċerti elementi ta’ motivazzjoni. Għalhekk, motivazzjoni kontradittorja jew li ma tinftihemx hija ekwivalenti għal assenza ta’ motivazzjoni. L-istess japplika meta l-elementi ta’ motivazzjoni li jinsabu fid-deċiżjoni inkwistjoni jkunu tant lakuni li bl-ebda mod ma jippermettu lid-destinatarju tagħha, fil-kuntest tal-adozzjoni tagħha, li jifhem ir-raġunament tal-awtur tagħha (ara, f’dan is-sens, is-sentenza tal‑11 ta’ Ġunju 2020, Il‑Kummissjoni vs Di Bernardo, C‑114/19 P, EU:C:2020:457, punt 55 u l-ġurisprudenza ċċitata).
66
F’dan il-każ, jirriżulta mid-deċiżjoni kkontestata li din hija komposta minn ittra, datata t‑8 ta’ Ġunju 2021, mibgħuta mill-Kummissjoni lir-rikorrent, u anness ta’ madwar għoxrin paġna intitolat “Evalwazzjoni finali tal-istatus ġuridiku ta’ IMG fid-dawl tal-eliġibbiltà tiegħu għal ġestjoni indiretta” (iktar ’il quddiem l-“evalwazzjoni finali”), b’dan l-anness stess ikun akkumpanjat minn żewġ annessi.
67
Fl-ewwel lok, fl-ittra tat‑8 ta’ Ġunju 2021, il-Kummissjoni informat lir-rikorrent li, fi tmiem l-evalwazzjoni finali, kienet waslet għall-konklużjoni li dan ma kienx eliġibbli għall-implimentazzjoni tal-baġit tal-Unjoni taħt ġestjoni indiretta bħala organizzazzjoni internazzjonali, konformement mar-regoli finanzjarji applikabbli għall-baġit tal-Unjoni u l-fondi Ewropej għall-iżvilupp.
68
Barra minn hekk, il-Kummissjoni ppreċiżat li l-evalwazzjoni finali u l-konklużjoni tagħha kienu jikkostitwixxu l-eżekuzzjoni tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), u li d-deċiżjoni kkontestata kienet tapplika mis‑16 ta’ Diċembru 2014, data li tikkorrispondi għad-data effettiva ta’ waħda mid-deċiżjonijiet annullati minn din is-sentenza tal-Qorti tal-Ġustizzja.
69
Fit-tieni lok, mill-evalwazzjoni finali jirriżulta li din hija komposta minn erba’ partijiet, l-ewwel waħda relatata mal-opportunità offruta mill-Kummissjoni lir-rikorrent biex jippreżenta l-osservazzjonijiet tiegħu dwar l-abbozz ta’ deċiżjoni, it-tieni waħda dwar l-evalwazzjoni tal-osservazzjonijiet tar-rikorrent, it-tielet waħda dwar il-kummenti tar-rikorrent dwar it-tweġibiet tal-Istati intervistati mill-Kummissjoni, u r-raba’ waħda dwar il-konklużjoni.
70
L-ewwel nett, fl-ewwel subparti tal-ewwel parti tal-evalwazzjoni finali, il-Kummissjoni indikat li, permezz tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), il-Qorti kienet annullat id-deċiżjonijiet tas‑16 ta’ Diċembru 2014 u tat‑8 ta’ Mejju 2015 prinċipalment fuq il-bażi li d-dubji tal-Kummissjoni dwar l-istatus tar-rikorrent bħala organizzazzjoni internazzjonali kienu rriżultaw mill-pożizzjonijiet meħuda minn minoranza tal-membri tiegħu, jiġifieri ħames Stati minn sittax-il wieħed, u li għalhekk kienet meħtieġa evalwazzjoni mill-ġdid sħiħa tal-istatus ġuridiku tiegħu biex tiġi implimentata din is-sentenza, sabiex jiġi ddeterminat jekk kienx eliġibbli, bħala organizzazzjoni internazzjonali, għall-implimentazzjoni tal-baġit tal-Unjoni taħt ġestjoni indiretta.
71
It-tieni nett, fit-tielet u fir-raba’ subparti tal-ewwel parti tal-evalwazzjoni finali, il-Kummissjoni fakkret fid-dispożizzjonijiet suċċessivi tar-regoli finanzjarji tal-Unjoni li jiffissaw il-kundizzjonijiet tal-eliġibbiltà għall-implimentazzjoni tal-fondi tal-Unjoni taħt ġestjoni indiretta, minn organizzazzjonijiet internazzjonali, mis‑16 ta’ Diċembru 2014.
72
F’dan ir-rigward, il-Kummissjoni qieset li d-definizzjoni tal-kunċett ta’ “organizzazzjoni internazzjonali”, imsemmi fir-regoli finanzjarji tal-Unjoni, għandha tiġi interpretata konformement mal-Artikolu 2(1)(i) tal-Konvenzjoni ta’ Vjenna dwar il-Liġi tat-Trattati tat‑23 ta’ Mejju 1969 (Ġabra tat-Trattati tan-Nazzjonijiet Uniti, vol. 1155, p. 331, iktar ’il quddiem il-“Konvenzjoni ta’ Vjenna”), u konformement mal-Artikolu 2(1)(a), tal-abbozz tal-artikoli dwar ir-responsabbiltà tal-organizzazzjonijiet internazzjonali adottat mill-Kummissjoni tan-Nazzjonijiet Uniti dwar id-Dritt Internazzjonali fit-tlieta u sittin sessjoni tagħha, fl‑2011, u ppreżentati lill-Assemblea Ġenerali bħala parti mir-rapport tagħha dwar il-ħidma ta’ dik is-sessjoni (A/66/10) (Direttorju tal-Kummissjoni dwar id-Dritt Internazzjonali, 2011, vol. II(2), iktar ’il quddiem l-“abbozz tal-artikoli”).
73
Il-Kummissjoni kkonkludiet li, sabiex titlob il-ġestjoni indiretta prevista mir-regoli tal-Unjoni, organizzazzjoni internazzjonali trid tkun inħolqot permezz ta’ ftehim intergovernattiv jew internazzjonali, kif iddefinit mill-Artikolu 2(1)(a), mill-Artikolu 7(1) u mill-Artikoli 8 u 11 tal-Konvenzjoni ta’ Vjenna.
74
Għalhekk, il-Kummissjoni indikat li, sabiex titlob ġestjoni indiretta bħala organizzazzjoni internazzjonali, l-entità kkonċernata trid tkun ġiet stabbilita bħala tali permezz ta’ trattat irregolat mid-dritt internazzjonali u konkluż minn mill-inqas żewġ Stati, li l-kunsens tagħhom irid jiġi espress minn rappreżentanti b’setgħat sħaħ, jew skont il-formalitajiet previsti fl-Artikolu 11 tal-Konvenzjoni ta’ Vjenna.
75
It-tielet nett, fil-ħames subparti tal-ewwel parti tal-evalwazzjoni finali, il-Kummissjoni għamlet riferiment għall-punti 94 u 95 tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), u kkonkludiet li, jekk l-Istati allegatament membri ta’ organizzazzjoni jkunu ddikjaraw li ma kinux taw kunsens validu biex jaderixxu mat-trattat jew il-ftehim ta’ kostituzzjoni ta’ dik l-organizzazzjoni, jew ikunu ddikjaraw li ma kinux jew ma kinux għadhom membri tiegħu, il-Kummissjoni ma jkollhiex bażi legali biex tikkunsidra, fuq inizjattiva tagħha stess, li din l-entità kienet tikkostitwixxi organizzazzjoni internazzjonali fis-sens tar-regoli finanzjarji tal-Unjoni.
76
B’mod partikolari, il-Kummissjoni qieset li, jekk Stat wieħed biss ikun irrikonoxxa bis-sħiħ il-parteċipazzjoni tiegħu f’organizzazzjoni internazzjonali jew irrikonoxxa li kien ta l-kunsens tiegħu li jkun marbut bit-trattat ta’ kostituzzjoni ta’ dik l-organizzazzjoni, tali ċirkustanzi ma jkunux biżżejjed biex jippermettulha tikkunsidra dik l-entità bħala organizzazzjoni internazzjonali skont ir-regoli finanzjarji tal-Unjoni, peress li l-eżistenza ta’ tali organizzazzjoni u ta’ ftehim internazzjonali kienet teħtieġ il-parteċipazzjoni ta’ mill-inqas żewġ Stati.
77
Ir-raba’ nett, fis-sitt subparti tal-ewwel parti tal-evalwazzjoni finali, relatata mad-dokumenti li l-Kummissjoni rċeviet u qieset għall-evalwazzjoni mill-ġdid tal-istatus ġuridiku tar-rikorrent, il-Kummissjoni fakkret li r-rikorrent ma kien ipprovda l-ebda wieħed mid-dokumenti mitluba minnha fl-ittri tagħha tas‑6 ta’ Mejju u tat‑18 ta’ Lulju 2019 imsemmija, rispettivament, fil-punt 12 u fil-punt 14 iktar ’il fuq, u li, sa fejn id-dokumenti fil-pussess tagħha ma ppermettewlhiex tikkonkludi, bil-grad meħtieġ ta’ ċertezza legali, li l-allegati membri tal-organizzazzjoni rikorrenti kienu taw il-kunsens tagħhom b’mod validu biex jistabbilixxuha bħala organizzazzjoni internazzjonali u li kienu membri tiegħu, hija kienet intervistat, f’Novembru 2019, lill-awtoritajiet tal-Istati msemmija fuq is-sit internet tar-rikorrent u ppreżentati bħala l-membri tiegħu.
78
Il-ħames nett, fis-seba’ subparti tal-ewwel parti tal-evalwazzjoni finali (iktar ’il quddiem is-“subparti A.7”), dwar l-evalwazzjoni preliminari tal-eliġibbiltà tar-rikorrent għall-ġestjoni indiretta bħala organizzazzjoni internazzjonali, il-Kummissjoni eżaminat, minn naħa, jekk hija stess kinitx attwalment ipparteċipat fil-ħolqien tar-rikorrent u, min-naħa l-oħra, it-tweġibiet tal-Istati li kienet intervistat fiċ-ċirkustanzi msemmija fil-punti 15 sa 17 iktar ’il fuq.
79
Fir-rigward, minn naħa, tal-kwistjoni tal-parteċipazzjoni tagħha fil-ħolqien tar-rikorrent, il-Kummissjoni kkonstatat li la l-Komunità Ewropea u lanqas sussegwentement l-Unjoni ma kienu kkonkludew ftehim internazzjonali konformement mad-dispożizzjonijiet oriġinarjament previsti fl-Artikolu 228(2) TKE, bil-ħsieb li jistabbilixxu r-rikorrent bħala organizzazzjoni internazzjonali u li l-Unjoni għalhekk ma setgħetx titqies bħala membru ta’ tali organizzazzjoni. Il-Kummissjoni żiedet li, anki li kieku kienet ikkonkludiet ftehim intiż li jistabbilixxi lir-rikorrent bħala organizzazzjoni internazzjonali, tali ftehim seta’ jitqies bħala ftehim internazzjonali biss jekk mill-inqas żewġ Stati jkunu aderixxew għalih.
80
Min-naħa l-oħra, fir-rigward tat-tweġibiet tal-Istati allegatament membri tar-rikorrent, il-Kummissjoni sabet li l-ebda wieħed minn dawn l-Istati ma rrikonoxxa li ffirma ftehim internazzjonali jew intergovernattiv li jistabbilixxi lir-rikorrent bħala organizzazzjoni internazzjonali pubblika, li kien bagħat firmatarji bis-setgħat li jiffirmaw, f’ismu, ftehim internazzjonali jew intergovernattiv li għandu tali skop, li kien applika proċeduri interni għar-ratifika ta’ ftehim internazzjonali jew intergovernattiv għal dan il-għan, jew li kien stabbilixxa lir-rikorrent bħala organizzazzjoni internazzjonali pubblika.
81
Barra minn hekk, il-Kummissjoni ppreċiżat li l-Awstrija biss kienet irrikonoxxiet li kienet membru tar-rikorrent u li, skont l-awtoritajiet ta’ dan l-Istat, ir-rikorrent kien, fid-data tat-twaqqif tiegħu, korp internazzjonali temporanju u indipendenti, b’kapaċità ġuridika limitata, u mhux organizzazzjoni internazzjonali.
82
Barra minn hekk, il-Kummissjoni qieset li, filwaqt li xi organizzazzjonijiet internazzjonali ma kinux inħolqu formalment minn trattat, iżda kienu kisbu dan l-istatus fil-prattika, dawn l-organizzazzjonijiet kienu rrikonoxxuti b’mod ċar u mifrux bħala tali mill-Istati li kienu membri tiegħu u minn diversi korpi internazzjonali, li ma kienx il-każ għar-rikorrent.
83
Barra minn hekk, filwaqt li ssemmi speċifikament it-tweġibiet tal-Belġju, l-Italja, l-Awstrija u l-Finlandja, il-Kummissjoni kkunsidrat li d-dikjarazzjonijiet ta’ wħud mill-Istati kkonsultati, skont liema huma kkonfermaw li ffirmaw id-dokument tal‑25 ta’ Novembru 1994 dwar l-istabbiliment ta’ IMG-IBH (iktar ’il quddiem ir-“riżoluzzjoni tal‑25 ta’ Novembru 1994”), li pparteċipaw fil-laqgħa tal-istess jum fejn ġie adottat l-imsemmi dokument u li kienu membri tal-kumitat tat-tmexxija tar-rikorrent, ma kinux tali li jistabbilixxu li dan tal-aħħar kien organizzazzjoni internazzjonali stabbilita bi ftehim internazzjonali.
84
Is-sitt nett, fit-tieni u fit-tielet parti tal-evalwazzjoni finali, il-Kummissjoni eżaminat l-oġġezzjonijiet imqajma mir-rikorrent fl-ittra tiegħu tat‑30 ta’ Marzu 2021 u qieset li l-ebda waħda minn dawn l-oġġezzjonijiet ma kienet ta’ natura li tqajjem dubju dwar il-konklużjoni preliminari li ma kienx iġġustifikat l-istatus ta’ organizzazzjoni internazzjonali u, għalhekk, li dan ma kienx eliġibbli għall-implimentazzjoni ta’ fondi tal-Unjoni taħt ġestjoni indiretta bħala organizzazzjoni internazzjonali mis‑16 ta’ Diċembru 2014.
85
Fid-dawl ta’ dawn l-elementi kollha, għandu jiġi kkonstatat li d-deċiżjoni kkontestata esponiet suffiċjentement il-kunsiderazzjonijiet legali u fattwali li fuqhom kienet ibbażata u li huma ta’ natura li jippermettu lir-rikorrent jevalwa huwa stess il-legalità tagħha u li jippermettu lill-Qorti Ġenerali teżerċita l-istħarriġ tagħha.
86
Fit-tielet lok, l-allegazzjonijiet tar-rikorrent li wħud mill-motivi tad-deċiżjoni kkontestata ma humiex preċiżi biżżejjed ma humiex ta’ natura li jqajmu dubju fuq il-konklużjoni li tinsab fil-punt 85 iktar ’il fuq.
87
L-ewwel nett, fir-rigward tal-assenza ta’ indikazzjoni, fid-deċiżjoni kkontestata, ta’ rifjut mill-Kummissjoni ta’ kwalunkwe laqgħa, diskussjoni jew skambju mar-rikorrent, minkejja t-talbiet ripetuti ta’ dan tal-aħħar, tali attitudni, jekk titqies li hija minnha, hija irrilevanti għad-determinazzjoni ta’ jekk l-imsemmija deċiżjoni hijiex suffiċjentement motivata.
88
Fil-fatt, ir-riferiment għal kwalunkwe skambju bejn il-Kummissjoni u r-rikorrent qabel l-adozzjoni tad-deċiżjoni kkontestata jikkonċerna l-proċedura għall-adozzjoni ta’ din id-deċiżjoni, u mhux il-mertu tagħha. Għalhekk, peress li tali indikazzjoni hija irrilevanti fir-rigward tal-motivi ta’ fatt u ta’ liġi li fuqhom hija bbażata l-konklużjoni li waslet għaliha l-Kummissjoni fid-deċiżjoni kkontestata, ir-rikorrent ma jistax jikkritikaha b’mod utli għal motivazzjoni insuffiċjenti minħabba s-silenzju tagħha dwar dan il-punt.
89
It-tieni nett, fir-rigward tal-allegazzjonijiet tar-rikorrent li l-Kummissjoni ma spjegatx għaliex id-dokumenti fil-pussess tagħha ma kinux biżżejjed biex jiddeterminaw jekk kellhiex l-istatus ta’ organizzazzjoni internazzjonali, mid-deċiżjoni kkontestata, b’mod partikolari mis-sitt subparti tal-ewwel parti tal-evalwazzjoni finali, jirriżulta li l-Kummissjoni kkunsidrat li dawn id-dokumenti, li elenkathom fin-nota 23 ta’ qiegħ il-paġna tal-imsemmija evalwazzjoni, fil-fehma tagħha, ma kinux jippreżentaw il-grad meħtieġ ta’ ċertezza legali, li ċertament hija motivazzjoni qasira, iżda hija suffiċjenti.
90
It-tielet nett, fir-rigward tal-allegazzjonijiet tar-rikorrent li l-Kummissjoni ma ressqet l-ebda element li jiġġustifika l-evalwazzjoni mill-ġdid tal-istatus ġuridiku tiegħu fl-assenza ta’ bidla fis-sitwazzjoni fattwali u ġuridika tiegħu, mid-deċiżjoni kkontestata, b’mod partikolari mill-ewwel subparti tal-ewwel parti tal-evalwazzjoni finali, jirriżulta li l-Kummissjoni qieset li tali evalwazzjoni mill-ġdid kienet meħtieġa sabiex tiġi eżegwita s-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78).
91
Għaldaqstant, l-ewwel parti tat-tieni motiv, ibbażata fuq l-insuffiċjenza tal-motivazzjoni tad-deċiżjoni kkontestata, għandha tiġi miċħuda bħala infondata.
2.
Fuq l‑ewwel motiv, ibbażat fuq diversi żbalji ta’ liġi, b’mod partikolari l‑ksur tal‑Artikolu 266 TFUE, tal‑awtorità ta’ res judicata u tal‑prinċipju ta’ nuqqas ta’ retroattività
92
L-ewwel motiv jikkonsisti, essenzjalment, fi tliet partijiet, ibbażati, l-ewwel waħda, fuq ksur tal-Artikolu 266 TFUE u tal-awtorità ta’ res judicata marbuta mas-sentenza tal‑31 ta’ Jannar 2019, International Management Group v Il‑Kummissjoni (C‑183/17 P u C‑184/17 P, EU:C:2019:78), it-tieni waħda, fuq ksur tar-regoli finanzjarji tal-Unjoni u tal-Linji Gwida tal-Kummissjoni tas‑7 ta’ Jannar 2015 dwar l-evalwazzjoni tal-istatus ta’ organizzazzjonijiet internazzjonali u l-possibbiltà ta’ assimilazzjoni ta’ organizzazzjonijiet mingħajr skop ta’ qligħ ma’ organizzazzjonijiet internazzjonali (iktar ’il quddiem il-“Linji Gwida”) kif ukoll ta’ diversi prinċipji, b’mod partikolari l-prinċipju ta’ nuqqas ta’ retroattività, u, it-tielet waħda, fuq il-ksur tal-prinċipju ta’ ugwaljanza.
a)
Fuq l‑ewwel parti, ibbażata fuq ksur tal‑Artikolu 266 TFUE u tal‑awtorità ta’ res judicata marbuta mas‑sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P)
93
L-ewwel parti tal-ewwel motiv tikkonsisti minn żewġ oġġezzjonijiet, ibbażati, l-ewwel wieħed, fuq ksur tal-Artikolu 266 TFUE u t-tieni wieħed, fuq ksur tal-awtorità ta’ res judicata.
1) Fuq l‑ewwel oġġezzjoni, ibbażata fuq ksur tal‑Artikolu 266 TFUE
94
Ir-rikorrent isostni li l-Artikolu 266 TFUE jobbliga lill-istituzzjoni li ħarġet att annullat biex tadotta att ġdid b’kamp ta’ applikazzjoni retroattiv biss jekk dik l-istituzzjoni tkun f’sitwazzjoni ta’ ġurisdizzjoni relatata, li l-Qorti tal-Ġustizzja kienet ikkonfermata fil-punt 113 tas-sentenza tat‑22 ta’ Settembru 2022, IMG vs Il‑Kummissjoni (C‑619/20 P u C‑620/20 P, EU:C:2022:722). Għalhekk, wara l-annullament tad-deċiżjonijiet li jirriżultaw mis-sentenza tal‑31 ta’ Jannar 2019, International Management Group v Il‑Kummissjoni (C‑183/17 P u C‑184/17 P, EU:C:2019:78), il-Kummissjoni ma setgħetx, skont ir-rikorrent, legalment tikkunsidra mill-ġdid a posteriori l-kwalifika ta’ organizzazzjoni internazzjonali li ngħatatlu.
95
Skont ġurisprudenza stabbilita, mill-Artikolu 266 TFUE jirriżulta li l-istituzzjoni li l-att tagħha jkun ġie annullat għandha l-obbligu li tieħu l-miżuri neċessarji għall-eżekuzzjoni tas-sentenza li tkun iddikjarat l-annullament ta’ dan l-att u, sabiex tikkonforma ruħha ma’ din is-sentenza kif ukoll sabiex teżegwixxiha b’mod sħiħ, li tosserva mhux biss id-dispożittiv tagħha, iżda wkoll il-motivi li jikkostitwixxu s-sostenn neċessarju tagħha, fis-sens li huma indispensabbli sabiex jiġi ddeterminat is-sens eżatt ta’ dak li ġie deċiż f’dak id-dispożittiv (ara s-sentenza tat‑22 ta’ Settembru 2022, IMG vs Il‑Kummissjoni, C‑619/20 P u C‑620/20 P, EU:C:2022:722, punt 101 u l-ġurisprudenza ċċitata).
96
Madankollu, peress li l-Artikolu 266 TFUE ma jispeċifikax in-natura tal-miżuri li għandhom jittieħdu mill-awtur tal-att annullat sabiex jikkonforma mal-obbligu msemmi fil-punt 95 iktar ’il fuq, huwa dan tal-aħħar li għandu jidentifika dawn il-miżuri, filwaqt li jkollu, fl-għażla tagħhom, setgħa ta’ evalwazzjoni wiesgħa, sakemm jikkonforma mad-dispożittiv tas-sentenza li annullat dan l-att u r-raġunijiet li jikkostitwixxu s-sostenn neċessarju (ara s-sentenza tat‑22 ta’ Settembru 2022, IMG vs Il‑Kummissjoni, C‑619/20 P u C‑620/20 P, EU:C:2022:722, punt 102 u l-ġurisprudenza ċċitata).
97
B’mod partikolari, mill-ġurisprudenza jirriżulta li miżura meħuda biex teżegwixxi sentenza li tannulla att tista’, b’mod eċċezzjonali, tkun retroattiva meta l-għan li għandu jintlaħaq jeżiġi dan, jiġifieri jekk id-deċiżjoni retroattiva jkollha l-għan li tissodisfa mill-inqas għan wieħed ta’ interess ġenerali u jekk l-aspettattivi leġittimi tal-partijiet ikkonċernati jiġu rrispettati kif xieraq (ara, f’dan is-sens, is-sentenza tat‑28 ta’ Jannar 2016, Éditions Odile Jacob vs Il‑Kummissjoni, C‑514/14 P, mhux ippubblikata, EU:C:2016:55, punt 50 u l-ġurisprudenza ċċitata).
98
Għalhekk, deċiżjoni retroattiva li tkun ittieħdet fl-eżekuzzjoni ta’ sentenza ta’ annullament u li għandha l-għan li tirrimedja l-illegalità ċċensurata minn din is-sentenza għandha l-għan li tissodisfa għan ta’ interess ġenerali, jiġifieri r-rispett mill-amministrazzjoni tal-legalità u tal-awtorità ta’ res judicata (ara, f’dan is-sens, is-sentenza tal‑5 ta’ Settembru 2014, Éditions Odile Jacob vs Il‑Kummissjoni, T‑471/11, EU:T:2014:739, punt 106).
99
Tabilħaqq, mill-ġurisprudenza jirriżulta li l-annullament ta’ att mill-qorti tal-Unjoni għandu l-effett li jelimina b’mod retroattiv dak l-att mill-ordni ġuridiku u li, meta l-att annullat ikun diġà ġie eżegwit, l-annullament tal-effetti tiegħu jirrikjedi r-restawr tas-sitwazzjoni ġuridika li fiha kien ir-rikorrent qabel l-adozzjoni ta’ dak l-att (ara s-sentenza tal‑21 ta’ Settembru 2022, Casanova vs BEI, T‑266/21, mhux ippubblikata, EU:T:2022:566, punt 85 u l-ġurisprudenza ċċitata).
100
Barra minn hekk, ġie deċiż ukoll li, jekk sentenza jkollha l-effett li tannulla att b’mod retroattiv, din ma tobbligax lill-amministrazzjoni tadotta deċiżjoni ġdida li s-sustanza tagħha tkun differenti minn dik relatata mad-deċiżjoni annullata, sakemm din id-deċiżjoni l-ġdida u l-proċedura li biha tiġi adottata ma jkunux affettwati mill-istess difetti bħal dawk li wasslu għall-annullament tal-ewwel deċiżjoni jew minn difetti ġodda (ara, f’dan is-sens, is-sentenza tat‑8 ta’ Ġunju 2022, Darment vs Il‑Kummissjoni, T‑92/21, mhux ippubblikata, EU:T:2022:341, punt 49).
101
F’dan il-każ, jirriżulta mill-punti 57 sa 59, 61, u 88 sa 90 tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), li l-Kummissjoni għandha l-obbligu li tiżgura li l-entitajiet li lilhom tkun fdat jew biħsiebha tafda kompiti ta’ implimentazzjoni tal-baġit, skont ir-regoli finanzjarji tal-Unjoni dwar il-ġestjoni indiretta tal-baġit tal-Unjoni minn organizzazzjonijiet internazzjonali, ikollhom tali kwalità fis-sens ta’ dawk ir-regoli. Barra minn hekk, din l-istituzzjoni għandha, f’każ ta’ dubji f’dan ir-rigward, l-obbligu li tneħħi dawn id-dubji kif ukoll li tiġbor l-elementi kollha neċessarji sabiex tiġġustifika d-deċiżjoni tagħha fid-dritt kif ukoll fil-fatt, fid-dawl tal-konsegwenzi ġuridiċi ta’ din id-deċiżjoni fuq l-entità kkonċernata (sentenza tat‑22 ta’ Settembru 2022, IMG vs Il‑Kummissjoni, C‑619/20 P u C‑620/20 P, EU:C:2022:722, punt 111).
102
Barra minn hekk, jirriżulta mill-punti 92 sa 97, u 104 tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), li l-kontenut tagħhom ġie mfakkar fil-punti 22 u 23 tad-digriet tad‑9 ta’ Ġunju 2020, International Management Group vs Il‑Kummissjoni (C‑183/17 P-INT, EU:C:2020:507), li d-deċiżjonijiet tas‑16 ta’ Diċembru 2014 u tat‑8 ta’ Mejju 2015 ma kinux iġġustifikati fid-dritt jew fil-fatt (sentenza tat‑22 ta’ Settembru 2022, IMG vs Il‑Kummissjoni, C‑619/20 P u C‑620/20 P, EU:C:2022:722, punt 112).
103
Fid-dawl ta’ dawn l-evalwazzjonijiet u ta’ dawn il-konstatazzjonijiet, li jikkostitwixxu s-sostenn tad-dispożittiv tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), il-Kummissjoni ma kinitx obbligata tirrikonoxxi, b’effett retroattiv, l-istatus ta’ organizzazzjoni internazzjonali li r-rikorrent talab, iżda setgħet tikkonforma ruħha mal-obbligu tagħha li teżegwixxi l-imsemmija sentenza billi tieħu miżuri proċedurali intiżi sabiex jippermettulha tirrimedja l-irregolarità kkonstatata mill-Qorti tal-Ġustizzja u, potenzjalment, li tadotta att ġdid, intiż sabiex jissostitwixxi d-deċiżjonijiet annullati minnha, wara li tkun kisbet l-elementi li kienet tqis neċessarji sabiex jissostanzjaw fid-dritt u fil-fatt dan l-att il-ġdid (sentenza tat‑22 ta’ Settembru 2022, IMG vs Il‑Kummissjoni, C‑619/20 P u C‑620/20 P, EU:C:2022:722, punt 113).
104
Għalhekk, jirriżulta mill-motivi tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), li l-Qorti tal-Ġustizzja fakkret is-sens u l-portata tagħhom fid-digriet tad‑9 ta’ Ġunju 2020, International Management Group vs Il‑Kummissjoni (C‑183/17 P-INT, EU:C:2020:507), li l-Kummissjoni ma kinitx ipprojbita milli twettaq sussegwentement għal din is-sentenza evalwazzjoni ġdida tal-kwalità ta’ organizzazzjoni internazzjonali tar-rikorrent, billi tieħu inkunsiderazzjoni l-punti kollha ta’ fatt u ta’ liġi rilevanti (ara, f’dan is-sens, is-sentenza tat‑22 ta’ Settembru 2022, IMG vs Il-Kummissjoni, C‑619/20 P u C‑620/20 P, EU:C:2022:722, punt 142).
105
Konsegwentement, billi evalwat mill-ġdid b’mod retroattiv l-istatus ġuridiku tar-rikorrent wara s-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), il-Kummissjoni ma kisritx l-Artikolu 266 TFUE, u għalhekk l-ewwel oġġezzjoni għandha tiġi miċħuda bħala infondata.
2) Fuq it‑tieni oġġezzjoni, ibbażata fuq ksur tal‑awtorità ta’ res judicata
106
Ir-rikorrent iqis li l-awtorità ta’ res judicata, li hija vestita fil-punti 94 u 104 tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), tipprekludi l-evalwazzjoni mill-ġdid tal-istatus tiegħu għall-passat.
107
F’dan ir-rigward, skont ġurisprudenza stabbilita, l-awtorità ta’ res judicata ma tapplikax biss għad-dispożittiv tad-deċiżjoni ġudizzjarja inkwistjoni, iżda testendi għall-motivi ta’ din tal-aħħar, li jikkostitwixxu s-sostenn meħtieġ għad-dispożittiv tagħha u, għalhekk, huma inseparabbli minn din tal-aħħar (ara s-sentenza tas‑17 ta’ Settembru 2020, Alfamicro vs Il‑Kummissjoni, C‑623/19 P, mhux ippubblikata, EU:C:2020:734, punt 37 u l-ġurisprudenza ċċitata).
108
Barra minn hekk, l-awtorità ta’ res judicata tapplika biss għal punti ta’ fatt u ta’ liġi li effettivament jew neċessarjament ġew deċiżi b’deċiżjoni ġudizzjarja (ara s-sentenza tas‑17 ta’ Settembru 2020, Alfamicro vs Il‑Kummissjoni, C‑623/19 P, mhux ippubblikata, EU:C:2020:734, punt 38 u l-ġurisprudenza ċċitata).
109
Kif indikat fil-punt 102 iktar ’il fuq, jirriżulta mill-punti 92 sa 97 u 104 tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), li d-deċiżjonijiet tas‑16 ta’ Diċembru 2014 u tat‑8 ta’ Mejju 2015 ma kinux iġġustifikati la fid-dritt u lanqas fil-fatt, u għalhekk ġew annullati mill-Qorti tal-Ġustizzja.
110
B’mod partikolari, fil-punti 92 sa 97 tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), il-Qorti tal-Ġustizzja kkonfermat l-aggravji taż-żewġ appelli li bihom ir-rikorrent ikkritika lill-Qorti Ġenerali talli ddeċidiet li l-Kummissjoni ma kinitx wettqet żball ta’ liġi jew żball manifest ta’ evalwazzjoni billi ġġustifikat id-deċiżjonijiet tas‑16 ta’ Diċembru 2014 u tat‑8 ta’ Mejju 2015 bl-eżistenza ta’ ċerti dubji relatati mal-istatus tiegħu bħala organizzazzjoni internazzjonali fis-sens tar-regoli finanzjarji tal-Unjoni.
111
Fil-fatt, il-Qorti tal-Ġustizzja ddeċidiet li l-Qorti Ġenerali kienet wettqet żball ta’ liġi billi sempliċement iddikjarat li l-argumenti u l-provi ppreżentati mir-rikorrent ma jikkontestawx id-dubji tal-Kummissjoni dwar l-istatus tiegħu bħala organizzazzjoni internazzjonali u billi naqset milli tistħarreġ il-legalità tad-deċiżjonijiet tas‑16 ta’ Diċembru 2014 u tat‑8 ta’ Mejju 2015 fid-dawl tal-kunċett ta’ “organizzazzjoni internazzjonali” fis-sens tar-regoli finanzjarji tal-Unjoni.
112
F’dan il-kuntest, il-Qorti Ġenerali, inter alia, innotat li l-ebda wieħed mit-tliet elementi li fuqhom il-Kummissjoni kienet ibbażat ruħha fl-adozzjoni tad-deċiżjonijiet tas‑16 ta’ Diċembru 2014 u tat‑8 ta’ Mejju 2015 ma kien ta’ natura li legalment iqajjem dubji dwar l-istatus tar-rikorrent bħala organizzazzjoni internazzjonali.
113
Skont dawn it-tliet elementi, l-ewwel, ħames Stati Membri tal-Unjoni, li r-rikorrent ippreżenta bħala l-membri tiegħu, ma kinux jikkunsidraw lilhom infushom bħala tali, it-tieni, is-Segretarju Ġenerali tan-Nazzjonijiet Uniti (NU) kien indika li r-rikorrent ma kienx jikkostitwixxi aġenzija speċjalizzata tan-NU u, it-tielet, kien hemm inċertezzi relatati mas-setgħat tal-persuni li kienu rrappreżentaw lil ċerti Stati preżenti waqt l-iffirmar tal-istrument ta’ kostituzzjoni tar-rikorrent.
114
Għalhekk, il-Qorti tal-Ġustizzja sabet li dawn it-tliet elementi kienu jikkonċernaw biss lil ħames Stati ppreżentati mir-rikorrent bħala parti mill-membri tiegħu jew bħala li kienu fost il-membri tiegħu kif ukoll is-setgħat tal-persuni li rrappreżentaw lil dawn l-Istati waqt l-iffirmar tal-istrument ta’ kostituzzjoni tiegħu, u mhux l-Istati Membri kollha tar-rikorrent jew il-kwalità proprja ta’ dan tal-aħħar.
115
B’mod partikolari, fil-punt 94 tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), il-Qorti tal-Ġustizzja ddeċidiet kif ġej:
“Fil-fatt, fir-rigward tal-ewwel wieħed minn dawn l-elementi, dwar jekk diversi Stati ppreżentati minn IMG bħala membri tiegħu kinux effettivament membri tiegħu, mill-konstatazzjonijiet tal-Qorti Ġenerali nnifisha jirriżulta li d-dubji tal-Kummissjoni f’dan ir-rigward kienet jikkonċernaw biss ‘uħud’ mill-membri ta’ IMG u, b’mod iktar preċiż, ħamsa minn total ta’ sittax. Madankollu, tali dubji, jekk jitqies li huma fondati, fid-dritt internazzjonali ma għandhomx il-konswegwenza li jċaħħdu lill-entità li tagħha dawn l-Istati ma jkunux — jew ma jkunux għadhom — membri, mill-kwalità ta’ ‘organizzazzjoni internazzjonali’, u dan inqas u inqas meta, bħal f’dan il-każ, l-Istati kkonċernati jkunu jikkostitwixxu biss parti minoritarja sew tal-entità inkwistjoni.”
116
Fl-aħħar nett, il-Qorti tal-Ġustizzja qieset, fil-punti 98 sa 106 tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), l-ewwel nett, li s-sejba ta’ żbalji ta’ liġi magħmula mill-Qorti Ġenerali implikat li għandhom jiġu annullati b’mod sħiħ is-sentenzi tat‑2 ta’ Frar 2017, International Management Group vs Il‑Kummissjoni (T‑29/15, mhux ippubblikata, EU:T:2017:56), u tat‑2 ta’ Frar 2017, IMG vs Il‑Kummissjoni (T‑381/15, mhux ippubblikata, EU:T:2017:57), it-tieni nett, li ż-żewġ tilwimiet kienu fi stat li jiġu deċiżi fis-sens li r-rikorrent kien talab l-annullament tad-deċiżjonijiet tas‑16 ta’ Diċembru 2014 u tat‑8 ta’ Mejju 2015, it-tielet nett, li dawn iż-żewġ deċiżjonijiet kienu vvizzjati b’illegalità bl-istess mod bħas-sentenzi msemmija iktar ’il fuq, b’tali mod li huma wkoll kellhom jiġu annullati b’mod sħiħ u, ir-raba’ nett, li t-talba għal kumpens għad-danni kkawżati lir-rikorrent bid-deċiżjoni tat‑8 ta’ Mejju 2015 ma kinitx, min-naħa l-oħra, fi stat li tiġi deċiża u għalhekk kellha tiġi mibgħuta lura quddiem il-Qorti Ġenerali.
117
Għalhekk, fil-punt 104 tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), il-Qorti ddeċidiet kif ġej:
“F’dan il-każ, hemm lok, għall-Qorti tal-Ġustizzja, li tiddeċiedi b’mod definittiv fuq iż-żewġ rikorsi għal annullament, li huma fi stat li jiġu deċiżi. Fil-fatt, kif jirriżulta mill-punti 92 sa 96 ta’ din is-sentenza, id-deċiżjonijiet kontenzjużi huma illegali peress li l-elementi invokati mill-Kummissjoni insostenn tagħhom ma humiex ta’ natura li jqiegħdu f’dubju l-kwalità ta’ organizzazzjoni internazzjonali ta’ IMG fis-sens tal-leġiżlazzjoni finanzjarja tal‑2002 u tal‑2012. Għaldaqstant, hemm lok li l-imsemmija deċiżjonijiet jiġu annullati fl-intier tagħhom.”
118
Fl-ewwel lok, jirriżulta minn dak li ntqal iktar ’il fuq li l-motivi stabbiliti fil-punti 94 u 104 tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), ma jistgħux jinqraw indipendentement mill-punti 92 sa 96 tal-istess sentenza, li għaliha jirreferi l-punt 104 tal-imsemmija sentenza, li jikkostitwixxu s-sostenn neċessarju għad-dispożittiv li permezz tiegħu l-Qorti tal-Ġustizzja annullat id-deċiżjonijiet tas‑16 ta’ Diċembru 2014 u tat‑8 ta’ Mejju 2015. Jirriżulta li l-awtorità ta’ res judicata marbuta, b’mod partikolari, mal-punt 94 tas-sentenza tal‑31 ta’ Jannar 2019, International Management Group v Il‑Kummissjoni (C‑183/17 P u C‑184/17 P, EU:C:2019:78), testendi wkoll għall-punt 104 ta’ dik is-sentenza.
119
Fit-tieni lok, mill-motivazzjoni tad-deċiżjoni kkontestata, kif miġbura fil-qosor fil-punti 66 sa 84 iktar ’il fuq, ma jirriżultax li din id-deċiżjoni kienet ibbażata fuq xi wieħed mit-tliet elementi li wasslu għad-dubji tal-Kummissjoni u wassluha biex tadotta d-deċiżjonijiet tas‑16 ta’ Diċembru 2014 u tat‑8 ta’ Mejju 2015.
120
Għalhekk, peress li l-Kummissjoni bbażat id-deċiżjoni kkontestata fuq motivi distinti minn dawk li jsostnu d-deċiżjonijiet tas‑16 ta’ Diċembru 2014 u tat‑8 ta’ Mejju 2015, li l-Qorti tal-Ġustizzja ddikjarathom illegali fis-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), ir-rikorrent huwa żbaljat meta jsostni li d-deċiżjoni kkontestata tikser l-awtorità ta’ res judicata marbuta, b’mod partikolari, mal-punti 94 u 104 ta’ dik is-sentenza. Għaldaqstant, din l-oġġezzjoni għandha tiġi miċħuda bħala infondata, u għandha tiġi miċħuda wkoll l-ewwel parti ta’ dan il-motiv kollha kemm hi.
b)
Fuq it‑tieni parti, ibbażata fuq il‑ksur tal‑prinċipju ta’ bona fide, tal‑massima “nemo auditur propriam turpitudinem allegans” u tal‑prinċipju ta’ nuqqas ta’ retroattività
121
Din il-fergħa hija komposta minn żewġ oġġezzjonijiet, l-ewwel waħda bbażata fuq ksur tal-prinċipju ta’ bona fide u tal-massima “nemo auditur propriam turpitudinem allegans” (iktar ’il quddiem “il-massima ‘nemo auditur’”) u t-tieni waħda fuq ksur tal-prinċipju ta’ nuqqas ta’ retroattività tal-atti tal-Unjoni.
122
Huwa xieraq li l-Qorti Ġenerali teżamina, l-ewwel, it-tieni oġġezzjoni, ibbażata fuq ksur tal-prinċipju ta’ nuqqas ta’ retroattività tal-atti tal-Unjoni, imbagħad l-ewwel oġġezzjoni.
1) Fuq it‑tieni oġġezzjoni, ibbażata fuq ksur tal‑prinċipju ta’ nuqqas ta’ retroattività
123
Ir-rikorrent isostni li d-deċiżjoni kkontestata tikser il-prinċipju ta’ nuqqas ta’ retroattività tal-atti tal-Unjoni, peress li ma kien hemm l-ebda ġustifikazzjoni għall-evalwazzjoni mill-ġdid retroattiva tal-istatus tiegħu. Barra minn hekk, huwa jsostni li r-retroattività tad-deċiżjoni kkontestata ma hijiex iġġustifikata mill-fatti tal-kawża, iżda minn fatti ġodda, analizzati fid-dawl ta’ regoli ġodda.
124
F’dan ir-rigward, għandu jitfakkar li, skont il-ġurisprudenza, ir-rekwiżit fundamentali taċ-ċertezza legali, fid-diversi manifestazzjonijiet tiegħu, għandu l-għan li jiżgura l-prevedibbiltà tas-sitwazzjonijiet u r-relazzjonijiet ġuridiċi skont id-dritt tal-Unjoni. Il-prinċipju ta’ ċertezza legali jipprekludi, b’mod partikolari, li att tal-Unjoni jkollu d-dħul fis-seħħ tiegħu stabbilit għal data qabel il-pubblikazzjoni tiegħu (ara, f’dan is-sens, is-sentenza tad‑9 ta’ Marzu 2023, Galeote u Watson vs Il‑Parlament, C‑715/21 P u C‑716/21 P, mhux ippubblikata, EU:C:2023:190, punt 113 u l-ġurisprudenza ċċitata).
125
Madankollu, kif jirriżulta mill-ġurisprudenza msemmija fil-punti 97 sa 99 iktar ’il fuq, miżura meħuda għall-eżekuzzjoni ta’ sentenza li tiddikjara l-annullament ta’ att tista’, b’mod eċċezzjonali, tkun retroattiva, minn naħa, meta l-għan li għandu jinkiseb ikun jeżiġi dan, jiġifieri jekk id-deċiżjoni retroattiva jkollha l-għan li tissodisfa mill-inqas għan wieħed ta’ interess ġenerali, u, min-naħa l-oħra, meta l-aspettattivi leġittimi tal-partijiet ikkonċernati jiġu rrispettati kif xieraq.
126
Għalhekk, għandu jiġi vverifikat jekk iż-żewġ kundizzjonijiet imsemmija fil-punt 125 iktar ’il fuq humiex issodisfatti f’dan il-każ.
127
Fl-ewwel lok, fir-rigward tal-ewwel kundizzjoni relatata mal-issodisfar ta’ għan fl-interess ġenerali, jirriżulta mill-ġurisprudenza ċċitata fil-punti 98 u 99 iktar ’il fuq li deċiżjoni retroattiva li ttieħdet fl-eżekuzzjoni ta’ sentenza ta’ annullament u li għandha l-għan li tirrimedja l-illegalità ċċensurata minn din is-sentenza hija maħsuba biex tissodisfa għan fl-interess ġenerali, peress li l-annullament ta’ att mill-qorti tal-Unjoni jirrikjedi li l-awtur tiegħu jimla l-vojt ġuridiku kkawżat mill-annullament tal-imsemmi att u jirrestawra s-sitwazzjoni ġuridika li fiha kien ir-rikorrent qabel l-adozzjoni ta’ dan l-att (ara, f’dan is-sens u b’analoġija, is-sentenza tal‑5 ta’ Settembru 2014, Éditions Odile Jacob vs Il‑Kummissjoni, T‑471/11, EU:T:2014:739, punt 106).
128
F’dan il-każ, jirriżulta mill-eżami tal-ewwel parti ta’ dan il-motiv, b’mod partikolari mill-punt 103 iktar ’il fuq, li l-Kummissjoni tista’ tikkonforma mal-obbligu tagħha li teżegwixxi s-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), billi tieħu miżuri proċedurali li għandhom l-għan li jippermettulha tirrimedja l-irregolarità kkonstatata mill-Qorti tal-Ġustizzja u, potenzjalment, tadotta att ġdid, maħsub biex jissostitwixxi d-deċiżjonijiet tas‑16 ta’ Diċembru 2014 u tat‑8 ta’ Mejju 2015 annullati minnha, wara li tkun kisbet l-elementi li qieset meħtieġa biex tissostanza fil-liġi u fil-fatt dan l-att il-ġdid.
129
Għalhekk, peress li l-Kummissjoni adottat id-deċiżjoni kkontestata sabiex tirrimedja l-illegalità tad-deċiżjonijiet tas‑16 ta’ Diċembru 2014 u tat‑8 ta’ Mejju 2015 u biex tevita vojt ġuridiku wara l-annullament tagħhom mill-Qorti tal-Ġustizzja, sabet ruħha fis-sitwazzjoni eċċezzjonali li fiha setgħet tagħti natura retroattiva lid-deċiżjoni kkontestata.
130
Barra minn hekk, din ir-retroattività kienet iktar u iktar meħtieġa peress li, kif jirriżulta mill-punt 23 tad-digriet tad‑9 ta’ Ġunju 2020, International Management Group vs Il‑Kummissjoni (C‑183/17 P‑INT, EU:C:2020:507), il-Qorti tal-Ġustizzja, fis-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), bl-ebda mod ma kienet iddeċidiet fuq il-kwistjoni dwar jekk, fuq il-bażi ta’ analiżi mhux ivvizzjata bi żball ta’ liġi u l-elementi rilevanti kollha, għandux jiġi kkunsidrat jew għall-kuntrarju eskluż li r-rikorrent kellu l-istatus ta’ organizzazzjoni internazzjonali fiż-żmien meta ġew adottati d-deċiżjonijiet tas‑16 ta’ Diċembru 2014 u tat‑8 ta’ Mejju 2015.
131
Għalhekk, l-assenza ta’ natura retroattiva tad-deċiżjoni kkontestata kienet tħalli dubju dwar il-possibbiltà li r-rikorrent jitlob, matul il-perjodu bejn is‑16 ta’ Diċembru 2014 u d-data tal-adozzjoni tad-deċiżjoni kkontestata, l-istatus ta’ organizzazzjoni internazzjonali li jippermettilu, skont ir-regoli finanzjarji tal-Unjoni, jimplimenta l-baġit tal-Unjoni taħt ġestjoni indiretta.
132
Issa, jirriżulta b’mod ċar mill-punti 57 sa 59, 61 u 88 sa 90 tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), kif ukoll mill-punt 111 tas-sentenza tat‑22 ta’ Settembru 2022, IMG vs Il‑Kummissjoni (C‑619/20 P u C‑620/20 P, EU:C:2022:722), li l-Kummissjoni għandha l-obbligu li tiżgura li l-entitajiet li lilhom tkun fdat jew biħsiebha tafda kompiti ta’ implimentazzjoni tal-baġit, skont ir-regoli finanzjarji tal-Unjoni dwar il-ġestjoni indiretta tal-baġit tal-Unjoni minn organizzazzjonijiet internazzjonali, ikollhom tali kwalità fis-sens ta’ dawk ir-regoli.
133
Fil-fatt, b’teħid inkunsiderazzjoni tar-rwol u tar-responsabbiltà li l-Artikolu 310(5) u l-ewwel paragrafu tal-Artikolu 317 TFUE u r-regoli finanzjarji jattribwixxu lill-Kummissjoni b’rabta mal-implimentazzjoni tal-baġit tal-Unjoni, din l-istituzzjoni għandha l-oneru li tiżgura l-osservanza tal-prinċipju ta’ ġestjoni finanzjarja tajba. Minn dan isegwi li, fil-każ fejn il-Kummissjoni tagħżel li timplimenta metodu ta’ implimentazzjoni tal-baġit li jimplika l-użu ta’ terz, hija għandha tiżgura, waqt din l-implimentazzjoni u sussegwentement matul l-implimentazzjoni kollha tal-kompiti baġitarji kkonċernati, l-osservanza tal-kundizzjonijiet applikabbli, b’mod partikolari dawk li jirregolaw l-għoti tal-fondi korrispondenti u l-użu sussegwenti tagħhom (ara, f’dan is-sens, is-sentenza tat‑22 ta’ Settembru 2022, IMG vs Il‑Kummissjoni, C‑619/20 P u C‑620/20 P, EU:C:2022:722, punt 151 u l-ġurisprudenza ċċitata).
134
Konsegwentement, il-kjarifika tal-istatus ġuridiku tar-rikorrent u l-obbligu li tiġi rrimedjata l-illegalità tad-deċiżjonijiet tas‑16 ta’ Diċembru 2014 u tat‑8 ta’ Mejju 2015 kienu jikkostitwixxu għanijiet ta’ interess ġenerali li jippermettu lill-Kummissjoni tadotta deċiżjoni ġdida b’effett retroattiv mid-deċiżjoni tas‑16 ta’ Diċembru 2014, b’tali mod li hija ssodisfatta l-ewwel waħda mill-kundizzjonijiet imsemmija fil-punt 125 iktar ’il fuq.
135
Fit-tieni lok, fir-rigward tat-tieni kundizzjoni relatata mal-osservanza tal-aspettattivi leġittimi, għandu jitfakkar li, skont ġurisprudenza stabbilita, il-konstatazzjoni ta’ ksur ta’ dan il-prinċipju tippreżupponi li ġew ipprovduti garanziji preċiżi, mingħajr kundizzjoni u konsistenti, minn sorsi awtorizzati u affidabbli, lill-persuna kkonċernata mill-awtoritajiet kompetenti tal-Unjoni (ara, f’dan is-sens, id-digriet tat‑2 ta’ Ġunju 2022, Arnautu vs Il‑Parlament, C‑573/21 P, mhux ippubblikat, EU:C:2022:448, punt 34 u l-ġurisprudenza ċċitata).
136
F’dan ir-rigward, hija l-Qorti Ġenerali li għandha tivverifika jekk l-atti ta’ awtorità amministrattiva jkunux ħolqu aspettattiva raġonevoli f’moħħ operatur ekonomiku prudenti u attent u, jekk dan ikun il-każ, għandha tiġi stabbilita n-natura leġittima ta’ din l-aspettattiva (ara d-digriet tat‑2 ta’ Ġunju 2022, Arnautu vs Il‑Parlament, C‑573/21 P, mhux ippubblikat, EU:C:2022:448, punt 35 u l-ġurisprudenza ċċitata).
137
Madankollu, mill-proċess ma jirriżultax li, wara s-sentenza tal‑31 ta’ Diċembru 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), il-Kummissjoni pprovdiet lir-rikorrent b’garanziji preċiżi, mingħajr kundizzjoni u konsistenti dwar l-adozzjoni ta’ deċiżjoni li tirrikonoxxi, b’mod retroattiv, l-istatus ta’ organizzazzjoni internazzjonali mis‑16 ta’ Diċembru 2014.
138
Konsegwentement, id-deċiżjoni kkontestata ma tistax titqies bħala li kisret il-prinċipju ta’ aspettattivi leġittimi, b’tali mod li, billi ż-żewġ kundizzjonijiet imfakkra fil-punt 125 iktar ’il fuq huma ssodisfatti, lanqas ma tista’ titqies li kisret il-prinċipju ta’ nuqqas ta’ retroattività.
139
Fit-tielet lok, fir-rigward tal-argument li r-retroattività tad-deċiżjoni kkontestata hija ġġustifikata, mhux mill-fatti tal-kawża, iżda minn fatti ġodda, analizzati fid-dawl ta’ regoli ġodda, huwa minnu li l-evalwazzjoni mill-ġdid tal-istatus ġuridiku tar-rikorrent inbdiet formalment mill-Kummissjoni wara s-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), u li t-tweġibiet tal-Istati intervistati f’din il-proċedura huma għalhekk sussegwenti għad-deċiżjonijiet tas‑16 ta’ Diċembru 2014 u tat‑8 ta’ Mejju 2015.
140
F’dan ir-rigward, jirriżulta mill-ġurisprudenza li, meta tiġi adottata deċiżjoni retroattiva, il-konformità mal-prinċipji li jirregolaw l-applikazzjoni tal-liġi maż-żmien u r-rekwiżiti relatati mal-prinċipji taċ-ċertezza legali u l-protezzjoni tal-aspettattivi leġittimi jeħtieġu l-applikazzjoni tar-regoli sostantivi fis-seħħ fid-data tal-fatti kkontestati, anki jekk dawn ir-regoli ma jkunux għadhom fis-seħħ fid-data tal-adozzjoni tal-imsemmija deċiżjoni (ara, f’dan is-sens, is-sentenza tal‑14 ta’ Ġunju 2016, Il‑Kummissjoni vs McBride et, C‑361/14 P, EU:C:2016:434, punt 40 u l-ġurisprudenza ċċitata).
141
B’mod partikolari, fil-kuntest ta’ proċedura intiża li tissostitwixxi att annullat, l-istituzzjoni kkonċernata għandha tmur lura għad-data li fiha kienet adottat l-imsemmi att annullat sabiex tadotta l-att li jissostitwih, bla ħsara għall-possibbiltà li tinvoka, fid-deċiżjoni l-ġdida tagħha, motivi differenti minn dawk li fuqhom kienet ibbażat l-ewwel deċiżjoni tagħha (ara, f’dan is-sens, is-sentenza tal‑5 ta’ Settembru 2014, Éditions Odile Jacob vs Il‑Kummissjoni, T‑471/11, EU:T:2014:739, punt 58 u l-ġurisprudenza ċċitata).
142
Għalhekk, ir-rikorrent huwa fondat meta jsostni li l-prinċipju ta’ nuqqas ta’ retroattività, li jikkostitwixxi wieħed mill-komponenti tal-prinċipju ta’ ċertezza legali, jipprekludi, meta istituzzjoni teżegwixxi sentenza ta’ annullament, li l-imsemmija istituzzjoni tadotta deċiżjoni retroattiva bbażata fuq fatti li ma kinux rilevanti fir-rigward tal-kamp ta’ applikazzjoni temporali ta’ dik id-deċiżjoni jew fuq regoli sostantivi li ma kinux fis-seħħ matul il-perijodu kopert mill-imsemmija deċiżjoni.
143
Madankollu, f’dan il-każ, ir-rikorrent ma jistabbilixxix li d-deċiżjoni kkontestata, sa fejn hija retroattiva, hija fondata fuq regoli sostantivi li ma kinux fis-seħħ matul il-perijodu kopert minn din id-deċiżjoni jew fuq fatti li huma sussegwenti għad-deċiżjonijiet tas‑16 ta’ Diċembru 2014 u tat‑8 ta’ Mejju 2015.
144
Minn naħa, mill-motivi tad-deċiżjoni kkontestata jirriżulta li l-Kummissjoni bbażat ruħha fuq id-dispożizzjonijiet tar-regoli finanzjarji tal-Unjoni applikabbli għar-rikorrent fis‑16 ta’ Diċembru 2014, imbagħad fuq id-dispożizzjonijiet tal-istess regoli applikabbli għall-perijodu wara dik id-data.
145
Fil-fatt, jirriżulta mit-tielet subparti tal-ewwel parti tal-evalwazzjoni finali li l-Kummissjoni applikat, għall-perijodu bejn is‑16 ta’ Diċembru 2014 u l‑31 ta’ Diċembru 2015, l-Artikolu 58 tar-Regolament Nru 966/2012 u l-Artikolu 43 tar-Regolament Delegat tal-Kummissjoni (UE) Nru 1268/2012 tad‑29 ta’ Ottubru 2012 dwar ir-regoli tal-applikazzjoni tar-Regolament Nru 966/2012, għall-perijodu bejn l‑1 ta’ Jannar 2016 u l‑1 ta’ Awwissu 2018, tal-istess Regolamenti kif emendati, rispettivament, bir-Regolament (UE, Euratom) 2015/1929 tal-Parlament Ewropew u tal-Kunsill tat‑28 ta’ Ottubru 2015 (ĠU 2015, L 286, p. 1), u r-Regolament Delegat tal-Kummissjoni (UE) 2015/2462 tat‑30 ta’ Ottubru 2015 (ĠU 2015, L 342, p. 7), u, għall-perijodu mit‑2 ta’ Awwissu 2018, l-Artikoli 62 u 156 tar-Regolament 2018/1046 tal-Parlament Ewropew u tal-Kunsill tat‑18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament Nru 966/2012 (ĠU 2018, L 193, p. 1, rettifika fil-ĠU 2019, L 60, p. 36).
146
Min-naħa l-oħra, ir-rikorrent ma jurix li l-pożizzjonijiet meħuda mill-Istati li huwa jallega li huma membru jew li kienu membri tiegħu u li l-Kummissjoni qieset meta adottat id-deċiżjoni kkontestata nbidlu bejn is‑16 ta’ Diċembru 2014 u d-data tal-adozzjoni ta’ din id-deċiżjoni dwar jekk jikkostitwixxix organizzazzjoni internazzjonali.
147
Huwa minnu li, fl-adozzjoni tad-deċiżjoni kkontestata, il-Kummissjoni, wara l-għoti tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), ikkonsultat lill-Istati li hija kienet temmen li huma jew kienu membri tar-rikorrent. Madankollu, jirriżulta mill-eżami tat-tweġibiet ta’ dawn l-Istati li, għalkemm ma humiex abbozzati bl-istess termini eżatti bħat-tweġibiet ipprovduti mill-istess Stati meta ġew mistoqsija mill-OLAF fl‑2014, il-kontenut tagħhom huwa essenzjalment identiku.
148
Konsegwentement, il-pożizzjonijiet meħuda mill-Istati bi tweġiba għall-proċedura ta’ konsultazzjoni qabel l-adozzjoni tad-deċiżjoni kkontestata ma fihomx fatti ġodda li fuqhom il-Kummissjoni kienet straħet b’mod retroattiv. Dawn jirriflettu l-opinjoni ta’ dawn l-Istati dwar il-kwistjoni ta’ jekk ir-rikorrent huwiex organizzazzjoni internazzjonali, sa fejn dik l-opinjoni kienet ġiet ifformulata lill-OLAF qabel l-adozzjoni tad-deċiżjoni tas‑16 ta’ Diċembru 2014.
149
F’dawn iċ-ċirkustanzi, it-tieni oġġezzjoni għandha tiġi miċħuda bħala infondata.
2) Fuq l‑ewwel oġġezzjoni, ibbażata fuq ksur tal‑prinċipju ta’ bona fide u tal‑massima “nemo auditur”
150
Insostenn tal-ewwel oġġezzjoni, ir-rikorrent isostni li d-deċiżjoni kkontestata, peress li tirrifjuta li tirrikonoxxih bħala organizzazzjoni internazzjonali mis‑16 ta’ Diċembru 2014, tikser il-prinċipju ta’ bona fide u l-massima “nemo auditur”.
151
Għandu jitfakkar li l-Artikolu 76(d) tar-Regoli tal-Proċedura jipprevedi li r-rikors ippreżentat fl-ewwel istanza għandu jinkludi “il-motivi u l-argumenti invokati kif ukoll espożizzjoni fil-qosor ta’ dawn il-motivi”. Għalhekk, skont ġurisprudenza stabbilita, ma hijiex ir-responsabbiltà tal-qorti tal-Unjoni li twieġeb għall-argumenti mressqa minn parti li ma humiex suffiċjentement ċari u preċiżi, sa fejn dawn ma jkunux is-suġġett ta’ xi żvilupp ieħor u ma jkunux akkumpanjati minn argumenti speċifiċi li jsostnuhom (ara s-sentenza tat‑18 ta’ Novembru 2021, Il‑Greċja vs Il‑Kummissjoni, C‑107/20 P, mhux ippubblikata, EU:C:2021:937, punt 76 u l-ġurisprudenza ċċitata).
152
Fl-ewwel lok, għandu jiġi kkonstatat li r-rikorrent naqas milli jipprovdi spjegazzjonijiet dwar l-impatt fuq il-legalità tad-deċiżjoni kkontestata tal-massima “nemo auditur”, li skontha “ħadd ma jista’ jistrieħ fuq il-ħażen tiegħu stess”.
153
Għalhekk, l-argument ibbażat fuq il-ksur tal-massima “nemo auditur” ma huwiex suffiċjentement issostanzjat fid-dawl tar-rekwiżiti li jirriżultaw mill-Artikolu 76(d) tar-Regoli tal-Proċedura.
154
Fi kwalunkwe każ, jekk jiġi preżunt li r-rikorrent kellu l-intenzjoni li jargumenta li l-Kummissjoni kienet wettqet żball billi bbażat ruħha fuq is-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), sabiex tiġġustifika a posteriori d-deċiżjonijiet tas‑16 ta’ Diċembru 2014 u tat‑8 ta’ Mejju 2015, jirriżulta mill-eżami, minn naħa, tat-tieni oġġezzjoni tal-ewwel parti tal-ewwel motiv li d-deċiżjoni kkontestata ma hijiex ibbażata fuq l-istess motivi bħal dawn id-deċiżjonijiet u, min-naħa l-oħra, tat-tieni oġġezzjoni ta’ din il-parti li l-Kummissjoni ma kisritx il-prinċipju ta’ nuqqas ta’ retroattività tal-atti tal-Unjoni.
155
Għalhekk, l-argument ibbażat fuq il-ksur tal-massima “nemo auditur” jista’ biss jiġi miċħud.
156
Fit-tieni lok, fir-rigward tal-prinċipju ta’ bona fide, għandu jiġi rrilevat ukoll li r-rikorrent lanqas ma ddefinixxa l-kamp ta’ applikazzjoni ta’ dan il-prinċipju jew id-dispożizzjonijiet li fuqhom huwa bbażat.
157
L-ewwel nett, jekk jiġi preżunt li r-rikorrent kellu l-intenzjoni li jagħmel riferiment għall-obbligu tal-partijiet f’kuntratt biex iwettqu b’bona fide d-dispożizzjonijiet tal-imsemmi kuntratt li jorbothom, għandu jiġi kkonstatat li d-deċiżjoni kkontestata ma kinitx seħħet fil-qafas ta’ kuntratt li huwa kien ikkonkluda mal-Kummissjoni.
158
Barra minn hekk, għandu jiġi ppreċiżat li l-annullament mill-Qorti tal-Ġustizzja tad-deċiżjonijiet tas‑16 ta’ Diċembru 2014 u tat‑8 ta’ Mejju 2015 ma għandu l-ebda effett fuq l-assenza ta’ relazzjonijiet kuntrattwali bejn ir-rikorrent u l-Kummissjoni mis‑16 ta’ Diċembru 2014.
159
Fil-fatt, l-iskop tad-deċiżjoni tas‑16 ta’ Diċembru 2014 kien li jiġi rtirat l-istatus tar-rikorrent bħala d-destinatarju tad-Deċiżjoni ta’ Implimentazzjoni C(2013) 7682 final, dwar il-Programm ta’ Azzjoni Annwali 2013 favur il-Mjanmar/Burma, u għalhekk li tiġi evitata l-konklużjoni ta’ ftehim għal dan il-għan bejnu u l-Kummissjoni.
160
Bl-istess mod, id-deċiżjoni tat‑8 ta’ Mejju 2015 kienet maħsuba biex tissospendi l-parteċipazzjoni tar-rikorrent fi proġetti ġodda ffinanzjati mill-Unjoni sakemm il-Kummissjoni tkun iċċarat l-istatus ġuridiku tiegħu.
161
Għalhekk, l-annullament tad-deċiżjonijiet tas‑16 ta’ Diċembru 2014 u tat‑8 ta’ Mejju 2015 ma kellux l-effett li jistabbilixxi mill-ġdid rabtiet kuntrattwali bejn il-Kummissjoni u r-rikorrent, iżda sempliċement li jagħmilha possibbli li jiġi konkluż bejniethom ftehim għall-implimentazzjoni tal-programm ta’ żvilupp tal-kummerċ fil-Mjanmar/Burma u, fejn xieraq, ftehimiet oħra fil-qasam tar-rikostruzzjoni u l-iżvilupp, dment li l-Kummissjoni, wara evalwazzjoni mill-ġdid tal-istatus ġuridiku tar-rikorrent, tirrikonoxxih bħala organizzazzjoni internazzjonali.
162
It-tieni, jekk jiġi preżunt li r-rikorrent kellu l-intenzjoni li jagħmel riferiment għall-prinċipju ta’ bona fide, sa fejn jikkorrispondi għal prinċipju konswetudinarju tad-dritt internazzjonali pubbliku, għandu jitfakkar li l-imsemmi prinċipju, kif previst fl-Artikolu 18 tal-Konvenzjoni ta’ Vjenna, jirrikjedi li Stat joqgħod lura minn atti li jċaħħdu trattat mill-għan u l-iskop tiegħu qabel id-dħul fis-seħħ tiegħu, meta jkun iffirma t-trattat jew ikun skambja l-istrumenti li jikkostitwixxu t-trattat suġġett għal ratifika, aċċettazzjoni jew approvazzjoni, sakemm ma jkunx wera l-intenzjoni tiegħu li ma jsirx parti għat-trattat jew meta jkun ta l-kunsens tiegħu li jintrabat bit-trattat.
163
Issa, filwaqt li huwa minnu li l-prinċipju ta’ bona fide huwa vinkolanti fuq l-istituzzjonijiet tal-Unjoni (ara s-sentenza tas‑17 ta’ Jannar 2007, Il‑Greċja vs Il‑Kummissjoni, T‑231/04, EU:T:2007:9, punt 85 u l-ġurisprudenza ċċitata), ir-rikorrent ma stabbilixxiex, u lanqas ma allega, fl-osservazzjonijiet bil-miktub tiegħu relatati ma’ dan il-motiv, li l-Unjoni kienet iffirmat trattat li jistabbilixxih bħala organizzazzjoni internazzjonali jew kienet skambjat l-istrumenti li jikkostitwixxu tali trattat suġġett għal ratifika, aċċettazzjoni jew approvazzjoni, jew kienet tat il-kunsens tagħha li tintrabat b’tali trattat.
164
F’dan ir-rigward, jirriżulta mill-ġurisprudenza li r-rikorrent huwa meħtieġ jistabbilixxi b’mod suffiċjentement ċar, insostenn għal kull wieħed mill-motivi li jinvoka, l-argument fil-liġi u fil-fatt li kapaċi jiġġustifikahom, mingħajr ma l-Qorti Ġenerali tkun marbuta, minħabba n-nuqqas ta’ struttura tar-rikors jew nuqqas ta’ preċiżjoni jew rigorożità tar-raġunament, li terġa’ tibnih billi tgħaqqad flimkien diversi elementi mifruxa tar-rikors, bir-riskju li terġa’ tibni dak il-motiv billi tagħtih portata li r-rikorrent ma kellux l-intenzjoni li jagħtih. Deċiżjoni mod ieħor tkun kuntrarja għall-amministrazzjoni tajba tal-ġustizzja, għall-prinċipju operattiv u għad-drittijiet tad-difiża tal-konvenut (ara, f’dan is-sens, is-sentenza tat‑12 ta’ Novembru 2020, Fleig vs SEAE, C‑446/19 P, mhux ippubblikata, EU:C:2020:918, punti 60 u 61).
165
Konsegwentement, l-argument ibbażat fuq ksur tal-prinċipju ta’ bona fide għandu jiġi miċħud bħala mhux issostanzjat biżżejjed fid-dawl tar-rekwiżiti tal-Artikolu 76(d) tar-Regoli tal-Proċedura u, konsegwentement, għandha tiġi miċħuda wkoll l-ewwel oġġezzjoni ta’ din il-parti fl-intier tagħha.
c)
Fuq it‑tielet parti, ibbażata fuq ksur tal‑prinċipju ta’ ugwaljanza
166
Fir-replika, ir-rikorrent isostni li, għall-kuntrarju ta’ bosta entitajiet ġuridiċi li ma humiex irrikonoxxuti mill-Kummissjoni bħala organizzazzjonijiet internazzjonali, iżda li huma korpi pubbliċi, huwa ma baqa’ jibbenefika, minħabba d-dubji tal-Kummissjoni wara l-investigazzjoni tal-OLAF dwaru, mill-ebda kuntratt taħt il-metodu ta’ ġestjoni indiretta jew minn kuntratt attribwibbli bi ftehim reċiproku skont dispożizzjonijiet oħra tar-regoli finanzjarji previsti għal sitwazzjonijiet ta’ kriżi jew ta’ emerġenza, mingħajr ma jaf ir-raġunijiet għal dan it-trattament diskriminatorju.
167
Ir-rikorrent isostni wkoll li l-Organizzazzjoni għas-Sigurtà u l-Kooperazzjoni fl-Ewropa (OSKE) ma hijiex irrikonoxxuta bħala organizzazzjoni internazzjonali mill-Istati kollha li kkontribwixxew għat-twaqqif u għall-attivitajiet tagħha u lanqas ma għandha strument legali ta’ kostituzzjoni skont id-dritt internazzjonali u li dawn iċ-ċirkustanzi ma pprekludewx ir-rikonoxximent tal-istatus tagħha bħala organizzazzjoni internazzjonali mill-Kummissjoni.
168
F’dan ir-rigward, għandu jitfakkar li l-prinċipju ta’ ugwaljanza fit-trattament, minqux fl-Artikolu 20 tal-Karta, jikkostitwixxi prinċipju ġenerali tad-dritt tal-Unjoni li jeżiġi li sitwazzjonijiet paragunabbli ma jiġux ittrattati b’mod differenti u li sitwazzjonijiet differenti ma jiġux ittrattati b’mod ugwali, ħlief jekk tali trattament ikun oġġettivament iġġustifikat (ara s-sentenza tal‑14 ta’ Lulju 2022, Il‑Kummissjoni vs VW et, C‑116/21 P sa C‑118/21 P, C‑138/21 P u C‑139/21 P, EU:C:2022:557, punt 95 u l-ġurisprudenza ċċitata).
169
Ir-rekwiżit dwar in-natura komparabbli tas-sitwazzjonijiet, sabiex tiġi stabbilita l-eżistenza ta’ ksur tal-prinċipju ta’ ugwaljanza fit-trattament, għandu jiġi evalwat fir-rigward tal-elementi kollha li jikkaratterizzawhom u, b’mod partikolari, fid-dawl tas-suġġett u tal-għan li għandu jintlaħaq mill-att li jistabbilixxi d-distinzjoni inkwistjoni, peress li għandhom jittieħdu inkunsiderazzjoni, għal dan l-għan, il-prinċipji u l-għanijiet tal-qasam li taħtu jaqa’ dan l-att. Sakemm is-sitwazzjonijiet ma jkunux komparabbli, differenza fit-trattament tas-sitwazzjonijiet ikkonċernati ma tiksirx l-ugwaljanza f’għajnejn il-liġi stabbilita fl-Artikolu 20 tal-Karta (ara s-sentenza tal‑14 ta’ Lulju 2022, Il‑Kummissjoni vs VW et, C‑116/21 P sa C‑118/21 P, C‑138/21 P u C‑139/21 P, EU:C:2022:557, punt 96 u l-ġurisprudenza ċċitata).
170
Fl-ewwel lok, għandu jiġi rrilevat li l-uniku għan tad-deċiżjoni kkontestata huwa li jiġi miċħud ir-rikonoxximent għar-rikorrent tal-istatus ta’ organizzazzjoni internazzjonali previst mir-regoli finanzjarji tal-Unjoni għall-implimentazzjoni ta’ fondi tal-Unjoni skont il-metodu ta’ ġestjoni indiretta, bla ħsara għall-possibbiltà li dan tal-aħħar jagħmel użu minn modalitajiet oħra definiti minn dawn ir-regoli bil-ħsieb li possibbilment jipparteċipa fl-implimentazzjoni tal-imsemmi baġit.
171
Għalhekk, peress li d-deċiżjoni kkontestata ma tipprekludix lir-rikorrent milli jipparteċipa fil-ġestjoni indiretta tal-baġit tal-Unjoni skont dispożizzjonijiet oħra għajr dawk previsti mir-regoli finanzjarji tal-Unjoni għall-benefiċċju tal-organizzazzjonijiet internazzjonali, dan ma jistax jikkontesta b’mod utli din id-deċiżjoni bħala li twassal għal trattament allegatament diskriminatorju kif deskritt fil-punt 166 iktar ’il fuq.
172
Konsegwentement, l-allegazzjonijiet tar-rikorrent miġbura fil-qosor fil-punt 166 iktar ’il fuq, anki jekk jiġi preżunt li huma, ma għandhom l-ebda influwenza fuq il-legalità tad-deċiżjoni kkontestata u għalhekk ma humiex effettivi.
173
Fit-tieni lok, minbarra l-fatt li mid-dokumenti fil-fajl ma jirriżultax li l-OSKE kienet irrikonoxxuta mill-Kummissjoni bħala organizzazzjoni internazzjonali għall-ġestjoni indiretta tal-baġit tal-Unjoni, għandu jiġi kkonstatat li r-rikorrent ma weriex li jinsab f’sitwazzjoni komparabbli ma’ dik ta’ dik l-organizzazzjoni.
174
Tabilħaqq, ir-rikorrent ma kkontestax l-allegazzjonijiet tal-Kummissjoni li, għall-kuntrarju tiegħu, l-OSKE hija rrikonoxxuta bħala organizzazzjoni internazzjonali minn għadd kbir ta’ suġġetti tad-dritt internazzjonali, b’mod partikolari minn maġġoranza tal-membri ta’ din l-organizzazzjoni.
175
Konsegwentement, mingħajr il-ħtieġa ta’ deċiżjoni dwar l-ammissibbiltà tagħha (ara, f’dan is-sens, is-sentenza tat‑18 ta’ Mejju 2022, TK vs Il‑Kummissjoni, T‑435/21, mhux ippubblikata, EU:T:2022:303, punt 42; ara wkoll, b’analoġija, is-sentenza tas‑26 ta’ Frar 2002, Il‑Kunsill vs Boehringer, C‑23/00 P, EU:C:2002:118, punt 52), it-tielet parti għandha tiġi miċħuda, kif għandu jiġi miċħud, konsegwentement, l-ewwel motiv fl-intier tiegħu.
3.
Fuq it‑tielet motiv, ibbażat fuq il‑ksur tal‑prinċipju ta’ ċertezza legali
176
Ir-rikorrent isostni li, billi rrikorriet għal proċedura ta’ investigazzjoni ma’ ċerti Stati ppreżentati bħala l-membri tiegħu qabel l-adozzjoni tad-deċiżjoni kkontestata, minkejja li l-Kummissjoni kellha d-dokumenti utli u l-metodu ta’ evalwazzjoni definit fil-Linji Gwida, din tal-aħħar kisret il-prinċipju ta’ ċertezza legali.
177
F’dan ir-rigward, fl-ewwel lok, kif ġie mfakkar fil-punt 124 iktar ’il fuq, ir-rekwiżit fundamentali taċ-ċertezza legali, fid-diversi manifestazzjonijiet tiegħu, għandu l-għan li jiżgura l-prevedibbiltà tas-sitwazzjonijiet u r-relazzjonijiet ġuridiċi skont id-dritt tal-Unjoni.
178
Issa, jekk dan ir-rekwiżit jipprekludi, bħala prinċipju, att tal-Unjoni milli jkollu d-dħul fis-seħħ tiegħu stabbilit għal data qabel il-pubblikazzjoni tiegħu, jirriżulta mill-eżami tal-ewwel motiv, b’mod partikolari mill-punt 149 iktar ’il fuq, li d-deċiżjoni kkontestata ma kisritx il-prinċipju ta’ nuqqas ta’ retroattività, li hija espressjoni partikolari tal-prinċipju ta’ ċertezza legali.
179
Għalhekk, jekk jiġi preżunt li r-rikorrent kellu l-intenzjoni li jinvoka l-ksur tal-prinċipju ta’ ċertezza legali sa fejn ikopri l-prinċipju ta’ nuqqas ta’ retroattività tal-atti tal-istituzzjonijiet tal-Unjoni, dan il-motiv għandu jiġi miċħud bħala infondat.
180
Fit-tieni lok, jirriżulta wkoll mill-prinċipju ta’ ċertezza legali li l-leġiżlazzjoni tal-Unjoni għandha tkun ċerta u l-applikazzjoni tagħha għandha tkun prevedibbli għall-individwi, filwaqt li dan ir-rekwiżit ta’ ċertezza legali japplika b’rigorożità partikolari fil-każ ta’ leġiżlazzjoni li jista’ jkollha konsegwenzi finanzjarji, sabiex il-persuni kkonċernati jkunu jistgħu jkunu jafu b’eżattezza l-portata tal-obbligi li hija timponi fuqhom (ara s-sentenza tad‑9 ta’ Lulju 2015, Cabinet Medical Veterinar Dr. Tomoiagă Andrei, C‑144/14, EU:C:2015:452, punt 34 u l-ġurisprudenza ċċitata).
181
Madankollu, għandu jiġi kkonstatat li, f’dan il-każ, id-deċiżjoni kkontestata ma taqax fil-kamp ta’ applikazzjoni tal-leġiżlazzjoni jew tar-regoli tal-Unjoni fis-sens tal-ġurisprudenza ċċitata fil-punt 180 iktar ’il fuq, iżda tikkostitwixxi deċiżjoni ta’ natura individwali meħuda fl-applikazzjoni tal-leġiżlazzjoni jew tar-regoli finanzjarji tal-Unjoni.
182
Barra minn hekk, mill-motivazzjoni tad-deċiżjoni kkontestata jirriżulta li l-evalwazzjoni mill-ġdid tal-istatus ġuridiku tar-rikorrent, li l-Kummissjoni wettqet, ma hijiex ir-riżultat ta’ modifika sostanzjali tar-regoli finanzjarji tal-Unjoni li jirregolaw il-kundizzjonijiet għall-implimentazzjoni tal-baġit tal-Unjoni taħt ġestjoni indiretta jew ta’ interpretazzjoni ġdida ta’ dawn ir-regoli mill-Kummissjoni.
183
Tabilħaqq, ta’ min ifakkar li l-Artikolu 53(ċ) u l-Artiklu 53d tar-Regolament Nru 1605/2002, l-Artikolu 58(1)(c) tar-Regolament Nru 966/2012 u l-Artikolu 62 tar-Regolament 2018/1046 jattribwixxu lill-Kummissjoni r-responsabbiltà li timplimenta l-baġit tal-Unjoni, filwaqt li jipprevedu diversi metodi ta’ implimentazzjoni ta’ dan il-baġit fosthom wieħed minnhom, imsejjaħ “ġestjoni konġunta ma’ organizzazzjonijiet internazzjonali amministrazzjoni” fl-ewwel wieħed minn dawn ir-regolamenti, u “ġestjoni indiretta” fit-tieni wieħed, jippermetti lil din l-istituzzjoni tafda kompiti tal-implimentazzjoni tal-baġit lil tali organizzazzjonijiet, fakultà li fil-kuntest tagħha hija tgawdi minn setgħa diskrezzjonali wiesgħa (ara, f’dan is-sens, is-sentenza tat‑22 ta’ Settembru 2022, IMG vs Il‑Kummissjoni, C‑619/20 P u C‑620/20 P, EU:C:2022:722, punt 148).
184
Issa, il-kunċett ta’ “organizzazzjoni internazzjonali”, imsemmi fl-Artikoli 53(ċ) u fl-Artikolu 53d tar-Regolament Nru 1605/2002, fl-Artikolu 58(1)(c)(ii) u (8) tar-Regolament Nru 966/2012 u fl-Artikolu 62(1)(c)(ii) tar-Regolament 2018/1046, ġie ddefinit, f’termini kważi identiċi, fl-Artikolu 43(2) tar-Regolament tal-Kummissjoni (KE, Euratom) Nru 2342/2002 tat‑23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament Nru 1605/2002 (ĠU Edizzjoni Speċjali bil-Malti, Kapitolu 1, Vol. 4, p. 145), imbagħad fl-Artikolu 43(1) tar-Regolament Delegat Nru 1268/2012, li ħassar u ssostitwixxa r-Regolament Nru 2342/2002, u fl-Artikolu 156 tar-Regolament 2018/1046. Għalhekk, skont dawn l-aħħar tliet dispożizzjonijiet, dan il-kunċett għandu jkopri organizzazzjonijiet tad-dritt internazzjonali pubbliku mwaqqfa permezz ta’ ftehimiet internazzjonali (ara, f’dan is-sens, is-sentenza tal‑31 ta’ Jannar 2019, International Management Group vs Il‑Kummissjoni, C‑183/17 P u C‑184/17 P, EU:C:2019:78, punt 91).
185
Konsegwentement, jekk jiġi preżunt li r-rikorrent kellu l-intenzjoni li jinvoka l-ksur tal-prinċipju ta’ ċertezza legali, kif iddefinit fil-punt 180 iktar ’il fuq, ma kienx ikun iġġustifikat li jsostni li d-deċiżjoni kkontestata tirriżulta minn leġiżlazzjoni jew regolament tal-Unjoni inċerta, jew tikkostitwixxi applikazzjoni imprevedibbli tal-leġiżlazzjoni jew tar-regoli finanzjarji tal-Unjoni.
186
Fit-tielet lok, jirriżulta mill-punt 111 tas-sentenza tat‑22 ta’ Settembru 2022, IMG vs Il‑Kummissjoni (C‑619/20 P u C‑620/20 P, EU:C:2022:722), imsemmija fil-punt 101 iktar ’il fuq, kif ukoll mill-prinċipju ta’ ġestjoni finanzjarja tajba, li l-Kummissjoni għandha l-obbligu li tiżgura li l-entitajiet li lilhom tkun fdat jew biħsiebha tafda kompiti ta’ implimentazzjoni tal-baġit, skont ir-regoli finanzjarji dwar il-ġestjoni indiretta tal-baġit tal-Unjoni minn organizzazzjonijiet internazzjonali, ikollhom tali kwalità fis-sens ta’ dawk ir-regoli.
187
Issa, minn naħa, ir-rikorrent ma spjegax ir-raġunijiet għaliex il-prinċipju ta’ ċertezza legali kien ser jipprekludi, f’ipoteżi bħal dik f’dan il-każ, lill-Kummissjoni, konformement mal-prinċipju ta’ ġestjoni finanzjarja tajba, milli titlob lill-Istati allegatament membri ta’ organizzazzjoni internazzjonali biex jivverifikaw jekk din tal-aħħar għandhiex tali kwalità u tissodisfax ir-rekwiżiti tar-regoli finanzjarji tal-Unjoni relatati mal-ġestjoni indiretta tal-baġit tal-Unjoni.
188
Min-naħa l-oħra, jekk jiġi preżunt li r-rikorrent kellu l-intenzjoni, billi jinvoka l-prinċipju ta’ ċertezza legali, li jagħmel riferiment għall-prinċipju ta’ aspettattivi leġittimi, mill-eżami tal-ewwel motiv jirriżulta li d-deċiżjoni kkontestata ma kisritx l-imsemmi prinċipju.
189
Konsegwentement, dan il-motiv għandu jiġi miċħud bħala infondat.
4.
Fuq ir‑raba motiv, ibbażat fuq żbalji manifesti ta’ evalwazzjoni u żbalji oħra ta’ liġi
190
Ir-raba’ motiv jikkonsisti, essenzjalment, fi tliet partijiet, ibbażati fuq żbalji manifesti ta’ evalwazzjoni u żbalji ta’ liġi li jirriżultaw, fir-rigward tal-ewwel parti, mill-fatt li l-Kummissjoni ma identifikatx b’mod korrett il-membri tar-rikorrent, fir-rigward tat-tieni parti, mill-fatt li hija rrifjutat li tikkwalifika l-istrument ta’ kostituzzjoni tar-rikorrent bħala ftehim internazzjonali li jistabbilixxi organizzazzjoni internazzjonali u, fir-rigward tat-tielet parti, mill-fatt li hija rrifjutat li tirrikonoxxi lir-rikorrent bħala organizzazzjoni internazzjonali minkejja l-prattika sussegwenti tal-membri tiegħu u r-rikonoxximent ta’ dan l-istatus mill-Unjoni u minn ċerti Stati terzi.
191
Preliminarjament, għandu jitfakkar li, kif indikat fil-punt 183 iktar ’il fuq, il-Kummissjoni għandha setgħa ta’ evalwazzjoni wiesgħa meta teżerċita r-responsabbiltà tagħha li timplimenta l-baġit tal-Unjoni, b’mod partikolari meta tagħżel li timplimenta dan il-baġit skont il-metodu ta’ ġestjoni indiretta, u li, fl-applikazzjoni ta’ dan il-metodu ta’ ġestjoni, hija tafda kompiti ta’ implimentazzjoni tal-baġit lil organizzazzjonijiet internazzjonali.
192
Għalhekk, meta l-Kummissjoni teżerċita l-prerogattivi ddefiniti fil-punt 191 iktar ’il fuq, id-deċiżjonijiet li jaffettwawha b’mod negattiv li tadotta f’dan il-kuntest huma suġġetti għal stħarriġ limitat għall-iżbalji manifesti ta’ evalwazzjoni mill-Qorti Ġenerali, bla ħsara għall-eżami tal-motivi l-oħra ta’ illegalità li jistgħu jiġu invokati fil-kuntest ta’ rikors għal annullament, konformement mat-tieni paragrafu tal-Artikolu 263 TFUE.
193
Madankollu, meta, bħal f’dan il-każ, il-Kummissjoni tirrifjuta li tafda organizzazzjoni b’kompiti ta’ implimentazzjoni tal-baġit skont il-metodu ta’ ġestjoni indiretta fuq il-bażi li din l-organizzazzjoni ma għandhiex l-istatus ta’ organizzazzjoni internazzjonali, il-legalità ta’ tali deċiżjoni hija suġġetta għal stħarriġ mill-Qorti Ġenerali, kemm għal żbalji legali kif ukoll għal żbalji manifesti ta’ evalwazzjoni.
194
Fil-fatt, minn naħa, f’ipoteżi simili, l-implimentazzjoni mill-Kummissjoni tal-istandards ta’ natura ġenerali li jagħmluha possibbli li jiġu ddefiniti u identifikati organizzazzjonijiet internazzjonali taqa’ taħt l-istħarriġ ta’ żbalji ta’ liġi.
195
Min-naħa l-oħra, l-interpretazzjoni tar-regoli speċifiċi tal-organizzazzjoni li tgħid li hija organizzazzjoni internazzjonali bil-għan li timplimenta l-baġit tal-Unjoni skont il-metodu ta’ ġestjoni indiretta kif ukoll l-interpretazzjoni tal-pożizzjonijiet meħuda mill-membri tiegħu, li x’aktarx ikollhom ċerta kumplessità, huma suġġetti għal stħarriġ limitat għall-iżbalji manifesti ta’ evalwazzjoni.
196
B’dawn il-preċiżazzjonijiet magħmula, huwa neċessarju li l-Qorti Ġenerali, qabel ma teżamina l-argumenti tar-rikorrent, tiċċara d-definizzjoni tal-kunċett ta’ “organizzazzjoni internazzjonali” kif previst mir-regoli finanzjarji tal-Unjoni għall-implimentazzjoni tal-baġit tal-Unjoni skont il-metodu ta’ ġestjoni indiretta.
a)
Dwar id‑definizzjoni tal‑kunċett ta’ “organizzazzjoni internazzjonali” previst fir‑regoli finanzjarji tal‑Unjoni
197
Preliminarjament, għandu jitfakkar li l-kunċett ta’ “organizzazzjoni internazzjonali”, kif iddefinit mid-dispożizzjonijiet suċċessivi tar-regoli finanzjarji tal-Unjoni, imsemmija fil-punt 184 iktar ’il fuq, ikopri organizzazzjonijiet irregolati mid-dritt internazzjonali pubbliku mwaqqfa permezz ta’ ftehimiet internazzjonali.
198
Issa, fl-assenza ta’ definizzjoni iktar preċiża tal-kunċetti ta’ “organizzazzjoni internazzjonali” u “ftehim internazzjonali”, għandu jitqies li l-imsemmija kunċetti użati mir-regoli finanzjarji tal-Unjoni jikkorrispondu għal dawk tad-dritt internazzjonali (ara, f’dan is-sens, il-konklużjonijiet tal-Avukat Ġenerali Campos Sánchez-Bordona fil-kawża IMG vs Il‑Kummissjoni, C‑620/20 P, EU:C:2022:158, punt 50).
199
Fil-fatt, mill-ġurisprudenza stabbilita jirriżulta li d-dritt tal-Unjoni għandu jiġi interpretat fid-dawl tar-regoli rilevanti tad-dritt internazzjonali, b’dan id-dritt ikun parti mill-ordni ġuridiku tal-Unjoni u jkun vinkolanti fuq l-istituzzjonijiet tagħha (ara s-sentenza tal‑15 ta’ Jannar 2015, Evans, C‑179/13, EU:C:2015:12, punt 35 u l-ġurisprudenza ċċitata).
200
Madankollu, sa fejn il-kunċetti ta’ “organizzazzjoni internazzjonali” u “ftehim internazzjonali” jintużaw mir-regoli finanzjarji tal-Unjoni għall-fini speċifiku tal-implimentazzjoni tal-baġit tagħha, dawn iridu jiġu interpretati b’mod strett sabiex jiġu protetti l-interessi finanzjarji tal-Unjoni (ara, b’analoġija, is-sentenzi tat‑2 ta’ Lulju 2015, Demmer, C‑684/13, EU:C:2015:439, punt 85, u tal‑20 ta’ Diċembru 2017, Erzeugerorganisation Tiefkühlgemüse, C‑516/16, EU:C:2017:1011, punt 58; ara wkoll, f’dan is-sens, il-konklużjonijiet tal-Avukat Ġenerali Campos Sánchez-Bordona fil-kawża IMG vs Il‑Kummissjoni, C‑620/20 P, EU:C:2022:158, punt 51).
201
Għalhekk, f’tilwima bħal dik f’dan il-każ, il-Qorti Ġenerali għandha tapplika l-kunċetti tad-dritt internazzjonali pubbliku li għalihom jirreferu r-regoli finanzjarji tal-Unjoni filwaqt li tirrikorri għall-istrumenti ta’ dak id-dritt li jiddefinixxu dawn il-kunċetti, kif interpretati skont il-ġurisprudenza.
202
B’mod partikolari, f’din il-kawża, il-kunċetti ta’ “organizzazzjoni internazzjonali” u ta’ “ftehim internazzjonali” previsti fir-regoli finanzjarji tal-Unjoni għall-implimentazzjoni tal-baġit tagħha taħt ġestjoni indiretta għandhom jiġu interpretati fid-dawl tal-prinċipji konswetudinarji tad-dritt internazzjonali pubbliku li jinsabu, fost l-oħrajn, fil-Konvenzjoni ta’ Vjenna u l-abbozz tal-artikoli.
203
F’dan ir-rigward, jirriżulta mill-Artikolu 2(1)(i) tal-Konvenzjoni ta’ Vjenna li t-terminu “organizzazzjoni internazzjonali” jfisser organizzazzjoni intergovernattiva. Barra minn hekk, l-Artikolu 2(a) tal-abbozz tal-artikoli jispeċifika li dan it-terminu jirreferi għal kwalunkwe organizzazzjoni mwaqqfa minn trattat jew strument ieħor irregolat mid-dritt internazzjonali u li jkollha l-personalità ġuridika internazzjonali proprja tagħha u li, minbarra l-Istati, organizzazzjoni internazzjonali tista’ tinkludi fost il-membri tiegħu entitajiet li ma humiex Stati.
204
Fl-ewwel lok, fir-rigward tal-kundizzjoni relatata mat-twaqqif permezz ta’ trattat jew ta’ strument ieħor irregolat mid-dritt internazzjonali, jirriżulta mill-Artikolu 2(1)(a) tal-Konvenzjoni ta’ Vjenna li t-terminu “trattat” ifisser ftehim internazzjonali konkluż bejn Stati b’forma miktuba u rregolat mid-dritt internazzjonali, kemm jekk imfassal fi strument wieħed jew f’iktar minn strument wieħed relatati u irrispettivament mill-isem partikolari li jingħata.
205
Għalhekk, dan jew dawn l-istrumenti jistgħu jikkostitwixxu l-espressjoni tal-qbil ta’ volontajiet ta’ żewġ suġġetti jew iktar tad-dritt internazzjonali, liema volontajiet ikunu fformalizzati f’dawn l-istrumenti (ara, f’dan is-sens, l-Opinjoni 1/13 (Adeżjoni ta’ Stati terzi għall-Konvenzjoni ta’ Den Haag), tal‑14 ta’ Ottubru 2014, EU:C:2014:2303, punt 37).
206
Barra minn hekk, mill-ġurisprudenza tal-qrati internazzjonali jirriżulta li, irrispettivament mill-importanza politika tiegħu, dokument iffirmat mill-Istati ma jistax jikkostitwixxi ftehim internazzjonali jekk ma jkun fih l-ebda dispożizzjoni li toħloq drittijiet jew obbligi li għalihom dawk l-Istati jkunu taw il-kunsens tagħhom (ara s-sentenza tal-Qorti Internazzjonali tal-Ġustizzja, Obbligu ta’ negozjar tal-aċċess għall-Oċean Paċifiku (Il‑Bolivja vs Iċ‑Ċilì), tal‑1 ta’ Ottubru 2018, Ġabra 2018, p. 507, punti 105 u 106 u l-ġurisprudenza ċċitata).
207
Fit-tieni lok, fir-rigward tal-kundizzjoni relatata mal-pussess ta’ personalità ġuridika internazzjonali proprja, l-ewwel nett, mill-ġurisprudenza tal-qrati internazzjonali jirriżulta li r-rikonoxximent ta’ organizzazzjoni internazzjonali huwa suġġett għall-pussess, mill-organizzazzjoni kkonċernata, ta’ personalità ġuridika.
208
Fil-fatt, entità mwaqqfa mill-Istati u, fejn xieraq, minn organizzazzjoni jew organizzazzjonijiet internazzjonali, ma jkollhiex, fl-assenza ta’ personalità ġuridika proprja, il-karattru ta’ organizzazzjoni internazzjonali, iżda dak ta’ korp dipendenti fuq l-Istati li waqqfuh (ara, f’dan is-sens, is-sentenza tal-Qorti Internazzjonali tal-Ġustizzja, Ċerti Artijiet tal-Fosfat f’Nauru (Nauru vs L‑Awstralja), tas‑26 ta’ Ġunju 1992, eċċezzjonijiet preliminari, Ġabra 1992, p. 240, punt 47), jew ta’ organizzazzjoni internazzjonali li tospita dik l-entità (ara, f’dan is-sens, opinjoni konsultattiva tal-Qorti Internazzjonali tal-Ġustizzja, sentenza Nru 2867 tat-Tribunal Amministrattiv tal-Organizzazzjoni Internazzjonali tax-Xogħol dwar rikors kontra l-Fond Internazzjonali għall-Iżvilupp Agrikolu, tal‑1 ta’ Frar 2012, Ġabra 2012, p. 10, punt 57 u 61).
209
It-tieni nett, jirriżulta wkoll mill-ġurisprudenza tal-qrati internazzjonali li l-organizzazzjonijiet internazzjonali jibbenefikaw, bħala prinċipju, minn privileġġi u immunitajiet li huma meħtieġa għall-eżerċizzju tal-missjonijiet tagħhom (ara, f’dan is-sens, is-sentenza tal-Qorti Permanenti ta’ Arbitraġġ, Dr. Reineccius et vs Bank for International Settlements, tat‑22 ta’ Novembru 2002, Kawża Nru 2000‑04, punt 108; opinjoni konsultattiva tal-Qorti Internazzjonali tal-Ġustizzja, sentenza Nru 2867 tat-Tribunal Amministrattiv tal-Organizzazzjoni Internazzjonali tax-Xogħol dwar rikors kontra l-Fond Internazzjonali għall-Iżvilupp Agrikolu, tal‑1 ta’ Frar 2012, Ġabra 2012, p. 10, punt 58; u s-sentenza tal-Qorti Internazzjonali tal-Ġustizzja, Fabbriki tal-polpa tal-karta fuq ix-xmara tal-Urugwaj (L‑Arġentina vs L‑Urugwaj), tal‑20 ta’ April 2010, Ġabra 2010, p. 14, punt 88).
210
Fil-fatt, għall-kuntrarju tal-immunità ġurisdizzjonali tal-Istati, li hija bbażata fuq il-prinċipju ta’ “par in parem non habet imperium”, l-immunitajiet ta’ organizzazzjonijiet internazzjonali huma, bħala prinċipju, mogħtija mit-trattati kostitwenti ta’ dawn l-organizzazzjonijiet (ara, f’dan is-sens, is-sentenza tat‑3 ta’ Settembru 2020, Supreme Site Services et, C‑186/19, EU:C:2020:638, punt 61 u l-ġurisprudenza ċċitata), u huma ta’ natura funzjonali fis-sens li għandhom l-għan li jevitaw impediment għall-funzjonament u għall-indipendenza tal-organizzazzjonijiet ikkonċernati (ara, f’dan is-sens u b’analoġija, is-sentenza tas‑17 ta’ Diċembru 2020, Il‑Kummissjoni vs Is‑Slovenja (Arkivji tal-BĊE), C‑316/19, EU:C:2020:1030, punt 73 u l-ġurisprudenza ċċitata).
211
It-tielet nett, mill-ġurisprudenza jirriżulta li l-atti kostitwenti ta’ organizzazzjonijiet internazzjonali huma trattati ta’ tip partikolari, peress li l-għan tagħhom huwa li joħolqu suġġetti ġodda tal-liġi, mgħammra b’ċerta awtonomija, li lilhom il-partijiet jafdaw il-kompitu li jiksbu għanijiet komuni. Għalhekk, l-organizzazzjonijiet internazzjonali huma rregolati mill-prinċipju ta’ speċjalità, jiġifieri, huma mogħtija mill-Istati li jwaqqfuhom setgħat ta’ attribuzzjoni, li l-limiti tagħhom jiddependu fuq l-interessi komuni li dawn l-Istati jagħtuhom għall-kompitu tal-promozzjoni u li normalment ikunu s-suġġett ta’ formulazzjoni espliċita fl-istrument ta’ kostituzzjoni tagħhom (ara, f’dan is-sens, opinjoni konsultattiva tal-Qorti Internazzjonali tal-Ġustizzja, Legalità tal-użu tal-armi nukleari minn Stat f’kunflitt armat, tat‑8 ta’ Lulju 1996, Ġabra 1996, p. 66, punti 19 u 25; sentenzi tal-Qorti Internazzjonali tal-Ġustizzja, Fruntiera fuq l-art u fil-baħar bejn il-Kamerun u n-Niġerja, tal‑11 ta’ Ġunju 1998, eċċezzjonijiet preliminari, Ġabra 1998, p. 275, punti 64 sa 67; u Fabbriki tal-polpa tal-karta fuq ix-xmara tal-Urugwaj (L‑Arġentina vs L‑Urugwaj), tal‑20 ta’ April 2010, Ġabra 2010, p. 14, punt 89).
212
Għalhekk, organizzazzjoni internazzjonali ma tistax titnaqqas għal sempliċiment mekkaniżmu fakultattiv magħmul disponibbli għall-partijiet, li kull waħda minnhom tista’ tużah skont il-ħtieġa. Tabilħaqq, billi joħolqu organizzazzjoni internazzjonali u jagħtuha l-mezzi kollha meħtieġa għall-funzjonament tagħha, il-fundaturi tagħha juru r-rieda tagħhom li jagħtu l-aħjar garanziji ta’ stabbiltà, kontinwità u effiċjenza għall-eżerċizzju tal-kompiti fdati lil din l-organizzazzjoni, sabiex ma jkunux jistgħu jitilqu unilateralment minn dan il-qafas meta jidhrilhom, u lanqas jissostitwixxu kanali oħra ta’ komunikazzjoni għalih (ara, f’dan is-sens, is-sentenza tal-Qorti Internazzjonali tal-Ġustizzja, Fabbriki tal-polpa tal-karta fuq ix-xmara tal-Urugwaj (L‑Arġentina vs L‑Urugwaj), tal‑20 ta’ April 2010, Ġabra 2010, p. 14, punti 90 u 91).
213
Huwa fid-dawl ta’ dawn id-definizzjonijiet u dawn il-prinċipji li l-Qorti Ġenerali għandha tevalwa l-fondatezza tal-argumenti mressqa mir-rikorrent insostenn ta’ dan il-motiv.
b)
Fuq l‑ewwel parti, ibbażata fuq żbalji manifesti ta’ evalwazzjoni u żbalji ta’ liġi relatati mal‑identifikazzjoni tal‑membri tar‑rikorrent
214
L-ewwel parti hija magħmula, essenzjalment, minn tliet oġġezzjonijiet, l-ewwel waħda bbażata fuq żball manifest ta’ evalwazzjoni li jirriżulta mill-fatt li l-Kummissjoni għamlet distinzjoni artifiċjali bejn l-Istati fundaturi tar-rikorrent, l-Istati kontribwenti, il-membri tal-kumitat tat-tmexxija tiegħu u l-membri tal-grupp ta’ sostenn governattiv (iktar ’il quddiem “GSG”), it-tieni waħda, fuq żball manifest ta’ evalwazzjoni mwettaq mill-Kummissjoni fil-kuntest tal-interpretazzjoni tal-pożizzjonijiet meħuda mill-Belġju u l-Awstrija u, it-tielet waħda, fuq żbalji ta’ liġi u żball manifest ta’ evalwazzjoni fis-sens li l-Kummissjoni kkunsidrat li l-Unjoni ma kinitx membru tar-rikorrent.
1) Fuq l‑ewwel oġġezzjoni, ibbażata fuq żball manifest ta’ evalwazzjoni li jirriżulta minn distinzjoni artifiċjali bejn l‑Istati fundaturi tar‑rikorrent, l‑Istati kontribwenti u l‑membri tal‑kumitat tat‑tmexxija tiegħu
215
Ir-rikorrent jikkritika, essenzjalment, lill-Kummissjoni talli tidentifika ħażin lill-membri tiegħu billi għamlet distinzjoni artifiċjali bejn l-Istati fundaturi tiegħu, l-Istati kontribwenti, il-membri tal-kumitat tat-tmexxija tiegħu u l-membri tal-GSG. Għalhekk, skont ir-rikorrent, l-Istati u l-organizzazzjonijiet internazzjonali jew reġjonali kollha li jikkontribwixxu finanzjarjament jew in natura għall-operazzjonijiet li jwettaq, kif ukoll il-membri tal-GSG, li huma l-membri fundaturi tiegħu, għandhom jitqiesu bħala membri tal-kumitat tat-tmexxija tiegħu u, għalhekk, bħala membri tiegħu, anki jekk fil-prattika ma jpoġġux fuq l-imsemmi kumitat.
216
Fl-ewwel lok, għandu jiġi rrilevat li mill-motivazzjoni tad-deċiżjoni kkontestata ma jirriżultax li l-Kummissjoni formalment għamlet distinzjoni bejn l-Istati fundaturi tar-rikorrent, l-Istati kontribwenti, il-membri tal-kumitat tat-tmexxija tiegħu, li sar kumitat permanenti meta l-istatut tiegħu ġie emendat fl‑2012, u l-membri tal-GSG.
217
Għalhekk, fid-deċiżjoni kkontestata, il-Kummissjoni sempliċement tikkonstata li l-ebda wieħed mill-Istati li hija kkonsultat wara s-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), bl-eċċezzjoni tal-Awstrija, ma rrikonoxxa li kien membru tal-organizzazzjoni rikorrenti mis‑16 ta’ Diċembru 2014.
218
Fit-tieni lok, anki jekk wieħed jippreżupponi li d-deċiżjoni kkontestata tista’ tiġi interpretata bħala li tagħmel distinzjoni bejn l-Istati fundaturi tar-rikorrent, l-Istati kontribwenti, il-membri tal-kumitat tat-tmexxija tiegħu u l-membri tal-GSG, l-ewwel nett, għandu jitfakkar li, skont it-termini tar-riżoluzzjoni tal‑25 ta’ Novembru 1994, huma biss il-membri tal-kumitat tat-tmexxija tar-rikorrent li kienu obbligati jikkontribwixxu finanzjarjament għall-baġit jew l-operazzjonijiet tiegħu, u mhux il-membri kollha tal-GSG li ġew mistiedna jiffirmaw l-imsemmija riżoluzzjoni.
219
Għalhekk, ir-riżoluzzjoni tal‑25 ta’ Novembru 1994 ma imponiet l-ebda obbligu fuq il-firmatarji tagħha li jsiru membri tal-kumitat tat-tmexxija tar-rikorrent jew li jaderixxu miegħu, iżda ħalliethom liberi li jagħmlu dan.
220
It-tieni nett, din il-libertà għall-Istati u l-organizzazzjonijiet internazzjonali firmatarji tar-riżoluzzjoni tal‑25 ta’ Novembru 1994 li jaderixxu mar-rikorrent hija kkonfermata mir-rimarki magħmula mill-President fil-laqgħa tal‑25 ta’ Novembru 1994 li fiha ġiet adottata r-riżoluzzjoni tal-istess jum, kif traskritti fil-minuti ta’ dik il-laqgħa datati d‑29 ta’ Novembru 1994 (iktar ’il quddiem il-“minuti tad‑29 ta’ Novembru 1994”).
221
Fil-fatt, mill-minuti tad‑29 ta’ Novembru 1994 jirriżulta li l-President tal-laqgħa tal‑25 ta’ Novembru 1994, li matulha ġiet adottata r-riżoluzzjoni tal-istess jum, insista li, bl-iffirmar ta’ dan id-dokument, l-Istati li kienu pparteċipaw f’din il-laqgħa bħala membri tal-GSG ma kinux ser isiru awtomatikament membri tal-kumitat tat-tmexxija tar-rikorrent.
222
Konsegwentement, ir-rikorrent ma huwiex fondat meta jsostni li s-sempliċi fatt li Stat jew organizzazzjoni internazzjonali kienet membru tal-GSG u li, bl-iffirmar tar-riżoluzzjoni tal‑25 ta’ Novembru 1994, kienet ipparteċipat fit-twaqqif tiegħu jagħmel lil dak l-Istat jew dik l-organizzazzjoni waħda mill-membri tiegħu.
223
It-tielet nett, mill-istatut tar-rikorrent jirriżulta li ma dan jiddefinixxix il-kwalità tal-membri tar-rikorrent, lanqas il-proċedura għall-adeżjoni ma’ dan tal-aħħar, u lanqas il-proċedura li fi tmiemha Stat jew organizzazzjoni internazzjonali jitilfu l-kwalità ta’ membru tar-rikorrent.
224
Madankollu, l-istatut tar-rikorrent stabbilixxa, permezz tal-kumitat tat-tmexxija, li sar il-Kumitat Permanenti fl‑2012, korp deċiżjonali li fih jistgħu jpoġġu l-Istati u l-organizzazzjonijiet internazzjonali, proċedura għall-ammissjoni f’dan il-korp u proċedura għall-eżami mill-ġdid tal-istatus ta’ membru f’dan l-istess korp.
225
B’mod partikolari, fil-formulazzjoni tiegħu li tirriżulta mill-emenda tal‑2012 tal-istatut tar-rikorrent, l-Artikolu 5 tal-imsemmi statut jiddefinixxi l-membri tal-Kumitat Permanenti tiegħu kif ukoll proċedura għall-ammissjoni tal-membri ta’ dan il-korp deċiżjonali, kif ukoll proċedura għall-eżami mill-ġdid u l-irtirar tal-istatus ta’ membru tal-korp imsemmi.
226
Għalhekk, jirriżulta mill-istatut tar-rikorrent li l-proċedura għall-ammissjoni ta’ Stat jew ta’ organizzazzjoni internazzjonali fil-kumitat tat-tmexxija tiegħu, li sar il-Kumitat Permanenti, hija ekwivalenti, għall-Istat jew għall-organizzazzjoni internazzjonali kkonċernata, għal proċedura ta’ adeżjoni mar-rikorrent.
227
Barra minn hekk, l-istatut tar-rikorrent għandu jiġi interpretat fis-sens li, bla ħsara għall-proċeduri tal-eżami mill-ġdid u l-irtirar tal-istatus ta’ membru fil-Kumitat Permanenti, l-Istati u l-organizzazzjonijiet internazzjonali li kienu ġew ammessi fih kienu liberi li ma jibqgħux ipoġġu fuqu mingħajr ma jwettqu xi formalità partikolari.
228
Fil-fatt, ma jistax jiġi dedott mill-assenza, fl-istatut tar-rikorrent, ta’ klawżola li tiddefinixxi proċedura għal rinunzja volontarja tal-istatus ta’ membru tal-kumitat tat-tmexxija tiegħu li l-Istati jew l-organizzazzjonijiet internazzjonali li ġew ammessi f’dan il-korp ġew ammessi definittivament, mingħajr ebda possibbiltà li jitilqu minn din l-organizzazzjoni.
229
Din l-interpretazzjoni hija, barra minn hekk, ikkorroborata mill-pożizzjonijiet meħuda minn diversi Stati li ddikjaraw li ma kinux għadhom membri tal-kumitat tat-tmexxija, minkejja l-assenza ta’ klawżola, fl-istatut ta’ dan tal-aħħar, li tiddefinixxi formalità partikolari intiża għar-rinunzja volontarja tal-istatus ta’ membru tal-kumitat tat-tmexxija tiegħu.
230
F’dawn iċ-ċirkustanzi, huma biss dawk l-Istati u l-organizzazzjonijiet internazzjonali li kienu applikaw għall-adeżjoni mal-kumitat tat-tmexxija jew il-Kumitat Permanenti tar-rikorrent, li l-applikazzjoni tagħhom ma kinitx wasslet għal oġġezzjonijiet mill-membri ta’ dak il-korp deċiżjonali, u li komplew ipoġġu fuqu fis‑16 ta’ Diċembru 2014 u, fejn applikabbli, lil hinn minn dakinhar, li kellhom jitqiesu bħala membri tal-organizzazzjoni rikorrenti fid-data effettiva tad-deċiżjoni kkontestata.
231
Konsegwentement, ir-rikorrent ma huwiex fondat meta jikkritika lill-Kummissjoni talli ma kkunsidratx lil ċerti Stati u organizzazzjonijiet internazzjonali bħala membri tiegħu jekk tali Stati jew organizzazzjonijiet ma poġġewx fil-kumitat tat-tmexxija jew fil-Kumitat Permanenti tiegħu mis‑16 ta’ Diċembru 2014 ’l hawn, anki jekk kienu pparteċipaw fil-GSG jew saħansitra jikkontribwixxu jew kienu kkontribwew finanzjarjament jew in natura għall-baġit jew għall-operazzjonijiet tiegħu.
232
Minn dan jirriżulta li din l-oġġezzjoni għandha tiġi miċħuda bħala infondata.
2) Fuq it‑tieni oġġezzjoni, ibbażata fuq żball manifest ta’ evalwazzjoni li jivvizzja l‑interpretazzjoni tal‑pożizzjonijiet meħuda mill‑Belġju u l‑Awstrija
233
Ir-rikorrent isostni, essenzjalment, li mill-analiżi tat-tweġibiet tal-Istati intervistati jirriżulta li mill-inqas tnejn minnhom, jiġifieri l-Belġju u l-Awstrija, jirrikonoxxu li huwa organizzazzjoni internazzjonali u li huma jew kienu membri fundaturi, b’tali mod li jiġġustifika li huwa għandu mill-inqas żewġ Stati fost il-membri tiegħu u għandu jiġu rrikonoxxut bħala organizzazzjoni internazzjonali.
234
Għandhom jiġu eżaminati separatament l-argumenti li jifformaw din l-oġġezzjoni u li jirrelataw mal-interpretazzjoni tat-tweġibiet tal-awtoritajiet Belġjani u Awstrijaċi.
i) Fuq l‑ewwel argument, ibbażat fuq żball manifest ta’ evalwazzjoni li jivvizzja l‑interpretazzjoni tat‑tweġiba tal‑awtoritajiet Awstrijaċi
235
Mit-tweġiba tal-Awstrija tat‑8 ta’ April 2020 għat-talba tal-Kummissjoni għal konsultazzjoni, jirriżulta li dan l-Istat irrikonoxxa li huwa membru tar-rikorrent.
236
Issa, mill-motivazzjoni tad-deċiżjoni kkontestata, kif imfakkar fil-punt 81 iktar ’il fuq, jirriżulta li l-Kummissjoni ma kkontestatx din il-pożizzjoni meħuda mill-awtoritajiet Awstrijaċi.
237
Barra minn hekk, jirriżulta wkoll mit-tweġiba tal-awtoritajiet Awstrijaċi, tat‑8 ta’ April 2020, li huma qiesu li, skont ir-riżoluzzjoni tal‑25 ta’ Novembru 1994, li ma kinitx tikkostitwixxi, fil-fehma tagħhom, ftehim internazzjonali, ir-rikorrent, meta twaqqaf, kien korp internazzjonali, indipendenti, temporanju u b’kapaċità ġuridika limitata, u mhux organizzazzjoni internazzjonali. Madankollu, l-istess awtoritajiet qiesu wkoll li l-prattika sussegwenti, li tikkonsisti mill-konklużjoni ta’ ftehimiet dwar is-sede u trattati internazzjonali oħra, u n-natura llum permanenti tar-rikorrent, qisha kienet tindika li huwa kellu personalità ġuridika internazzjonali sal-punt meħtieġ għall-eżerċizzju tal-funzjonijiet tiegħu. Fuq din il-bażi, huma kkunsidraw li r-rikorrent kien jikkostitwixxi organizzazzjoni internazzjonali.
238
Issa, jirriżulta mill-motivazzjoni tad-deċiżjoni kkontestata li l-Kummissjoni rriproduċiet b’mod leali l-kontenut tat-tweġiba tal-awtoritajiet Awstrijaċi, filwaqt li qieset li din it-tweġiba ma qajmitx dubji dwar il-konklużjoni milħuqa minn din l-istituzzjoni fis-subparti A.7(b) tal-evalwazzjoni finali, li skontha r-rikorrent ma kienx jissodisfa l-kundizzjonijiet previsti mir-regoli finanzjarji tal-Unjoni biex jibbenefika minn ġestjoni indiretta. Tabilħaqq, minn naħa, ir-rikorrent ma kienx twaqqaf minn ftehim internazzjonali bħala organizzazzjoni internazzjonali u, min-naħa l-oħra, mit-tweġibiet tal-Istati kkonsultati mill-Kummissjoni jirriżulta li l-prattika sussegwenti ma kinitx tafferma rikonoxximent wiesa’ u ċar tal-istatus tiegħu bħala organizzazzjoni internazzjonali min-naħa tal-Istati u l-organizzazzjonijiet internazzjonali li kienu membri tiegħu.
239
Minn dan jirriżulta li l-Kummissjoni ma wettqitx żball manifest ta’ evalwazzjoni fl-interpretazzjoni tagħha tat-tweġiba tal-awtoritajiet Awstrijaċi tat‑8 ta’ April 2020. Dan l-ewwel argument għandu jiġi miċħud bħala infondat.
ii) Fuq it‑tieni argument, ibbażat fuq żball manifest ta’ evalwazzjoni li jivvizzja l‑interpretazzjoni tat‑tweġiba tal‑awtoritajiet Belġjani
240
Fl-ewwel lok, jirriżulta mit-tweġiba tal-awtoritajiet Belġjani tat‑30 ta’ Ġunju 2020 li, għalkemm dawn l-awtoritajiet ikkonfermaw il-parteċipazzjoni tagħhom fil-laqgħa tal‑25 ta’ Novembru 1994 li matulha twaqqaf ir-rikorrent, il-Belġju, madankollu, ma kkunsidrax lilu nnifsu bħala membru tal-organizzazzjoni rikorrenti. L-awtoritajiet Belġjani indikaw ukoll li r-rikorrent seta’, mill-perspettiva tagħhom, jitqies bħala organizzazzjoni internazzjonali, u għalhekk il-Belġju u r-rikorrent kienu ffirmaw, fit‑13 ta’ Ġunju 2012, ftehim dwar is-sede li, madankollu, ma kienx jagħti lil dan tal-aħħar il-privileġġi fiskali kollha li normalment jingħataw lil organizzazzjonijiet internazzjonali.
241
Issa, jirriżulta mill-motivazzjoni tad-deċiżjoni kkontestata li l-Kummissjoni rriproduċiet b’mod leali l-kontenut tat-tweġiba tal-awtoritajiet Belġjani, filwaqt li qieset li din it-tweġiba ma qajmitx dubji dwar il-konklużjoni milħuqa minn din l-istituzzjoni fis-subparti A.7(b) tal-evalwazzjoni finali, kif miġbur fil-qosor fil-punt 238 iktar ’il fuq.
242
B’mod partikolari, il-Kummissjoni kkunsidrat li r-rikonoxximent tal-istatus tar-rikorrent bħala organizzazzjoni internazzjonali, fil-forma ta’ ftehim dwar is-sede konkluż, b’mod partikolari, mill-Belġju, ma kienx tali li jistabbilixxi li din l-organizzazzjoni kienet tikkostitwixxi organizzazzjoni internazzjonali, peress li l-awtoritajiet Belġjani kienu indikaw lill-Kummissjoni li l-Belġju ma kienx membru tagħha.
243
Fit-tieni lok, insostenn tal-argument tiegħu li l-Belġju għandu jitqies bħala wieħed mill-membri tiegħu, ir-rikorrent jibbaża ruħu fuq nota ta’ analiżi mis-Servizz Legali tal-Ministeru għall-Affarijiet Barranin Belġjan datata d‑9 ta’ Novembru 2009, annessa mar-rapport tal-OLAF.
244
Madankollu, filwaqt li minn din in-nota jirriżulta li l-Belġju mbagħad qies li r-rikorrent kellu l-karattru ta’ organizzazzjoni internazzjonali, din in-nota ma tgħid xejn dwar il-kwistjoni ta’ jekk dan l-Istat kienx membru tar-rikorrent fid‑9 ta’ Novembru 2009.
245
Barra minn hekk, ir-rikorrent jilmenta li l-Kummissjoni ma kkunsidratx biżżejjed il-fatt li l-Belġju kien ipparteċipa, minn naħa, fil-laqgħa tal‑25 ta’ Novembru 1994 li matulha kien twaqqaf u, min-naħa l-oħra, fil-laqgħat tal-kumitat tat-tmexxija tiegħu sal‑2013.
246
Issa, peress li d-deċiżjoni kkontestata daħlet fis-seħħ biss mis‑16 ta’ Diċembru 2014, il-parteċipazzjoni tal-awtoritajiet Belġjani fit-twaqqif tar-rikorrent fil‑25 ta’ Novembru 1994 u fil-laqgħat tal-kumitat tat-tmexxija tiegħu, imbagħad tal-Kumitat Permanenti tiegħu, sal‑2013, ma hijiex ta’ natura li tistabbilixxi li l-Belġju kien membru ta’ din l-organizzazzjoni fid-data effettiva tal-imsemmija deċiżjoni u, fejn applikabbli, wara din id-data.
247
F’dawn iċ-ċirkustanzi, il-Kummissjoni ma vvizzjatx id-deċiżjoni kkontestata bi żball manifest ta’ evalwazzjoni billi kkunsidrat, fid-dawl tat-tweġiba tal-awtoritajiet Belġjani tat‑30 ta’ Ġunju 2020, li, fid-data effettiva tad-deċiżjoni kkontestata u sussegwentement, il-Belġju ma kienx membru tar-rikorrent.
248
Konsegwentement, dan it-tieni argument għandu jiġi miċħud bħala infondat u, għalhekk, it-tieni oġġezzjoni għandha tiġi miċħuda kollha kemm hi.
3) Fuq it‑tielet oġġezzjoni, ibbażata fuq żbalji ta’ liġi u żball manifest ta’ evalwazzjoni mwettqa mill‑Kummissjoni fir‑rifjut li tirrikonoxxi l‑adeżjoni tal‑Unjoni mar‑rikorrent
249
It-tielet oġġezzjoni tikkonsisti, essenzjalment, minn tliet argumenti. Insostenn għall-ewwel argument, ir-rikorrent jinvoka żball ta’ liġi bbażat fuq il-fatt li l-Kummissjoni qieset li l-Unjoni ma setgħetx taderixxi ma’ organizzazzjoni internazzjonali jekk din tal-aħħar ma kinitx tinkludi mill-inqas żewġ Stati fost il-membri tiegħu. Insostenn għat-tieni argument, huwa jinvoka żball manifest ta’ evalwazzjoni bbażat fuq il-fatt li l-Kummissjoni qieset li l-Unjoni qatt ma kienet saret wieħed mill-membri tiegħu. Insostenn għat-tielet argument, huwa jinvoka żball ta’ liġi bbażat fuq il-fatt li l-Kummissjoni qieset li l-Unjoni ma setgħetx titqies li aderixxiet b’mod validu mar-riżoluzzjoni tal‑25 ta’ Novembru 1994, minħabba li ma kinitx irrikorriet għall-proċedura għall-konklużjoni ta’ ftehimiet internazzjonali prevista fit-Trattati.
250
F’dan ir-rigward, għandu jitfakkar li xejn fit-Trattati ma jirrikjedi li l-qorti tal-Unjoni teżamina, fi kwalunkwe każ, il-merti tal-motivi legali jew l-argumenti mressqa insostenn tat-talbiet miġjuba quddiemha. Għall-kuntrarju, il-qorti tal-Unjoni tista’, b’mod partikolari, għal raġunijiet relatati mal-amministrazzjoni effiċjenti tal-ġustizzja, toqgħod lura milli teżamina l-merti ta’ motivi li għandhom jiġu miċħuda bħala inammissibbli jew ineffettivi (ara, f’dan is-sens u b’analoġija, is-sentenza tad‑29 ta’ Settembru 2022, HIM vs Il‑Kummissjoni, C‑500/21 P, mhux ippubblikata, EU:C:2022:741, punti 72 u 73).
251
B’mod partikolari, minn ġurisprudenza stabbilita jirriżulta li l-oġġezzjonijiet kontra motivi eċċessivi tal-att li l-legalità tiegħu hija kkontestata ma jistgħux iwasslu għall-annullament ta’ dan l-att u għalhekk huma ineffettivi (ara, b’analoġija, id-digriet tat‑28 ta’ Settembru 2023, QI vs Il‑Kummissjoni, C‑32/23 P, mhux ippubblikat, EU:C:2023:722, punt 4 (teħid ta’ pożizzjoni mill-Avukat Ġenerali, punt 34 u l-ġurisprudenza ċċitata)).
252
F’dan il-każ, fil-kuntest ta’ din l-oġġezzjoni, ir-rikorrent ifittex li jistabbilixxi l-istatus tiegħu bħala organizzazzjoni internazzjonali billi jibbaża ruħu fuq il-fatt li, fid-data effettiva tad-deċiżjoni kkontestata, huwa kellu mill-inqas żewġ membri, jiġifieri, minn naħa, l-Awstrija u, min-naħa l-oħra, l-Unjoni, li kienet aderixxiet b’mod regolari mar-riżoluzzjoni tal‑25 ta’ Novembru 1994 u kienet poġġiet fuq il-kumitat tat-tmexxija tiegħu u mbagħad fil-Kumitat Permanenti tiegħu.
253
Issa, minn naħa, mingħajr il-ħtieġa li tiġi eżaminata l-kwistjoni dwar jekk il-Kummissjoni aderixxietx kif xieraq mar-riżoluzzjoni tal‑25 ta’ Novembru 1994, jirriżulta mill-indikazzjonijiet konkordanti tal-partijiet li l-Kummissjoni ma baqgħetx tpoġġi fuq il-kumitat tat-tmexxija tar-rikorrent mill‑20 ta’ Mejju 2003.
254
F’dawn iċ-ċirkustanzi, kif jirriżulta mill-eżami tal-ewwel oġġezzjoni ta’ din il-parti, l-Unjoni ma setgħetx titqies bħala membru tar-rikorrent matul il-perjodu effettiv tad-deċiżjoni kkontestata.
255
Min-naħa l-oħra, ir-rikorrent ma jistabbilixxix u lanqas ma jsostni li, fid-data effettiva tad-deċiżjoni kkontestata, kien jinkludi fost il-membri tiegħu organizzazzjoni internazzjonali oħra.
256
F’dan ir-rigward, filwaqt li huwa previst mir-riżoluzzjoni tal‑25 ta’ Novembru 1994 u l-Artikolu 5(1) tal-istatut tar-rikorrent li l-Uffiċċju tal-Kummissarju Għoli tan-Nazzjonijiet Uniti għar-Refuġjati (UNHCR) huwa membru ex officio tal-kumitat tat-tmexxija tiegħu, jirriżulta minn ittra tas-Segretarju Ġenerali tal-UNHCR datata l‑25 ta’ Frar 2014 li l-UNHCR ma għadux jikkontribwixxi finanzjarjament għall-proġetti implimentati mir-rikorrent mis-sena 2000 ’l hawn, ma għadux jipparteċipa fil-laqgħat tal-kumitat tat-tmexxija msemmi u ma għadux ipoġġi fuq dan il-korp mis-sena 2010 ’l hawn.
257
F’dawn iċ-ċirkustanzi, peress li la l-Unjoni u lanqas l-ebda organizzazzjoni internazzjonali oħra, b’mod partikolari l-UNHCR, ma jistgħu jitqiesu li huma membri tal-organizzazzjoni rikorrenti mis‑16 ta’ Diċembru 2014, din l-oġġezzjoni, anki jekk jiġi preżunt li hija fondata, ma għandha l-ebda effett fuq il-legalità tad-deċiżjoni kkontestata u għandha tiġi miċħuda. Għaldaqstant, hemm lok ukoll li tiġi miċħuda l-ewwel parti ta’ dan il-motiv fl-intier tagħha.
c)
Fuq it‑tieni parti, ibbażata fuq żbalji ta’ liġi li jivvizzjaw ir‑rifjut mill‑Kummissjoni li tikkwalifika r‑riżoluzzjoni tal‑25 ta’ Novembru 1994 bħala ftehim internazzjonali li jistabbilixxi organizzazzjoni internazzjonali
258
It-tieni parti hija, essenzjalment, magħmula minn żewġ oġġezzjonijiet, l-ewwel waħda bbażata fuq żbalji ta’ liġi fis-sens li l-Kummissjoni rrifjutat li tikkwalifika r-riżoluzzjoni tal‑25 ta’ Novembru 1994 bħala ftehim internazzjonali u t-tieni waħda fuq żball ta’ interpretazzjoni rigward l-intenzjoni tal-firmatarji tal-imsemmija riżoluzzjoni li jagħtu lir-rikorrent l-istatus ta’ organizzazzjoni internazzjonali.
1) Fuq l‑ewwel oġġezzjoni, ibbażata fuq żbalji ta’ liġi li jirriżultaw mir‑rifjut tal‑Kummissjoni li tikkwalifika r‑riżoluzzjoni tal‑25 ta’ Novembru 1994 bħala ftehim internazzjonali
259
L-ewwel oġġezzjoni tikkonsisti, essenzjalment, minn tliet argumenti, l-ewwel wieħed ibbażat fuq li l-Kummissjoni wettqet żball ta’ liġi inkwantu n-natura legalment vinkolanti tar-riżoluzzjoni tal‑25 ta’ Novembru 1994, it-tieni wieħed fuq li l-Kummissjoni wettqet żball ta’ liġi inkwantu r-rekwiżit tal-iffirmar tal-imsemmija riżoluzzjoni minn rappreżentanti b’setgħat għal dak il-għan u, it-tielet wieħed, fuq li l-Kummissjoni wettqet żball ta’ liġi inkwantu r-rekwiżit ta’ strumenti ta’ firma jew ratifika tal-imsemmija riżoluzzjoni.
i) Fuq l‑ewwel argument, ibbażat fuq żball ta’ liġi inkwantu n‑natura legalment vinkolanti tar‑riżoluzzjoni tal‑25 ta’ Novembru 1994
260
Insostenn ta’ dan l-argument, ir-rikorrent jargumenta, essenzjalment, li l-Kummissjoni vvizzjat id-deċiżjoni kkontestata bi żball ta’ liġi billi adottat il-pożizzjoni tal-Awstrija, il-Finlandja u l-Isvezja li r-riżoluzzjoni tal‑25 ta’ Novembru 1994 kienet tikkostitwixxi dikjarazzjoni politika mingħajr natura legalment vinkolanti, b’tali mod li ma setgħetx tiġi kkwalifikata bħala ftehim internazzjonali.
261
F’dan ir-rigward, jirriżulta mill-motivazzjoni tad-deċiżjoni kkontestata, b’mod partikolari s-subparti A.7(c) tal-evalwazzjoni finali, li, insostenn tal-konklużjoni li r-riżoluzzjoni tal‑25 ta’ Novembru 1994 ma kinitx ftehim internazzjonali, il-Kummissjoni bbażat ruħha fuq il-pożizzjonijiet tal-Awstrija u tal-Finlandja, datati, rispettivament, it‑8 ta’ April u t‑23 ta’ Jannar 2020.
262
Għalhekk, mit-tweġiba tal-Awstrija tat‑8 ta’ April 2020 jirriżulta li, għalkemm ir-rappreżentanti ta’ dan l-Istat iffirmaw ir-riżoluzzjoni tal‑25 ta’ Novembru 1994, l-awtoritajiet Awstrijaċi jqisu li l-imsemmija riżoluzzjoni ma tikkostitwixxix ftehim internazzjonali.
263
Barra minn hekk, fit-tweġiba tagħhom tat‑23 ta’ Jannar 2020, l-awtoritajiet Finlandiżi indikaw li, fil-laqgħa tal‑25 ta’ Novembru 1994, ir-rappreżentanti tal-Finlandja kienu ffirmaw ir-riżoluzzjoni tal-istess jum, billi qisuha bħala dikjarazzjoni ta’ natura politika nieqsa minn kwalunkwe natura legalment vinkolanti.
264
Barra minn hekk, filwaqt li mid-deċiżjoni kkontestata ma jirriżultax li l-Kummissjoni bbażat ruħha b’mod espliċitu fuq il-pożizzjoni tal-awtoritajiet Svediżi dwar il-kwistjoni ta’ jekk ir-riżoluzzjoni tal‑25 ta’ Novembru 1994 kinitx tikkostitwixxi ftehim internazzjonali, mit-tweġiba ta’ dak l-Istat tat‑2 ta’ Lulju 2020 jirriżulta li dawn l-awtoritajiet ukoll iqisu, bħall-awtoritajiet Awstrijaċi u Finlandiżi, li l-imsemmija riżoluzzjoni ma għandhiex in-natura ta’ ftehim internazzjonali.
265
Issa, kif ġie indikat fil-punt 206 iktar ’il fuq, dokument iffirmat mill-Istati ma jistax jikkostitwixxi ftehim internazzjonali jekk ma jkunx fih xi dispożizzjoni li toħloq drittijiet jew obbligi li għalihom dawn l-Istati jkunu taw il-kunsens tagħhom. Għalhekk, f’dan il-każ, hija l-Qorti Ġenerali li għandha teżamina l-kontenut u l-portata tar-riżoluzzjoni tal‑25 ta’ Novembru 1994, sabiex tiddetermina jekk dan id-dokument fihx impenji legalment vinkolanti għall-firmatarji tagħha (ara, f’dan is-sens u b’analoġija, is-sentenza tas‑6 ta’ Novembru 2008, Il‑Greċja vs Il‑Kummissjoni, C‑203/07 P, EU:C:2008:606, punt 56).
266
L-ewwel nett, il-punt 1 tar-riżoluzzjoni tal‑25 ta’ Novembru 1994 jirreferi għall-qbil tar-rappreżentanti tal-gvernijiet u l-organizzazzjonijiet internazzjonali li pparteċipaw fil-laqgħa tal-istess jum li jifformalizzaw, minn dik id-data, l-istabbiliment tar-rikorrent, kif kien ġie ppjanat matul il-laqgħat preliminari li kienu saru f’Genève minn Lulju 1993, u konformement mal-minuti annessi mal-imsemmija riżoluzzjoni.
267
It-tieni nett, permezz tal-punt 2 tagħha, ir-riżoluzzjoni tal‑25 ta’ Novembru 1994 ikkonfermat il-ħatra tad-Direttur Ġenerali tar-rikorrent.
268
It-tielet nett, permezz tal-punt 3 tagħha, ir-riżoluzzjoni tal‑25 ta’ Novembru 1994 ipprevediet it-twaqqif tal-kumitat tat-tmexxija, li għalih setgħu jaderixxu l-gvernijiet u l-organizzazzjonijiet internazzjonali li jikkontribwixxu finanzjarjament jew in natura, fuq bażi regolari, għall-baġit jew l-operazzjonijiet tar-rikorrent u li fih kienu jipparteċipaw ex officio l-UNHCR u l-Forza ta’ Protezzjoni tan-Nazzjonijiet Uniti (UNPROFOR). Barra minn hekk, l-imsemmi kumitat kien kompetenti biex, fost oħrajn, jadotta r-regoli proprji tiegħu b’maġġoranza ta’ żewġ terzi, jistabbilixxi linji gwida, jadotta l-baġit tar-rikorrent u jiddeċiedi dwar il-ħtiġijiet tal-persunal tiegħu, jaħtar id-direttur ġenerali b’maġġoranza assoluta, jistieden esperti jew rappreżentanti ta’ organizzazzjonijiet internazzjonali oħra u jevalwa mill-ġdid il-ħtieġa li tinżamm l-attività tar-rikorrent f’perijodi ta’ sitt xhur. Fl-aħħar nett, il-GSG kellu jiltaqa’ darbtejn fis-sena biex jissorvelja l-operazzjonijiet u l-attivitajiet tar-rikorrent.
269
Ir-raba’ nett, fil-punt 4 tagħha, ir-riżoluzzjoni tal‑25 ta’ Novembru 1994 ippreċiżat li l-iffirmar ta’ dan id-dokument ma kien jinvolvi l-ebda obbligu ta’ kontribuzzjoni għall-baġit jew l-operazzjonijiet tar-rikorrent, billi tali obbligu kellu jkun għall-membri tal-kumitat tat-tmexxija tiegħu.
270
Il-ħames nett, il-punt 5 tar-riżoluzzjoni tal‑25 ta’ Novembru 1994 irreġistra l-qbil tal-parteċipanti fil-laqgħa tal-istess jum li, ladarba jkun ġie adottat qafas komprensiv għar-rikostruzzjoni tal-Bosnja-Ħerzegovina, ir-rikorrent kellu jiġi integrat f’dan il-qafas komprensiv jew gradwalment itemm l-attivitajiet tiegħu, konformement ma’ deċiżjoni dwar dan tal-GSG. Sadanittant, l-attivitajiet tar-rikorrent kellhom jitwettqu b’mod integrat ma’ dawk tal-UNHCR u b’rabta mill-qrib ma’ dawk tal-UNPROFOR.
271
Għalhekk, mit-termini tar-riżoluzzjoni tal‑25 ta’ Novembru 1994 jirriżulta li l-firmatarji tagħha approvaw ir-regoli tal-organizzazzjoni tar-rikorrent, b’mod partikolari billi kkonfermaw id-Direttur Ġenerali tiegħu u ddeċidew dwar l-istabbiliment ta’ kumitat tat-tmexxija fi ħdanu.
272
B’mod partikolari, għalkemm ir-riżoluzzjoni tal‑25 ta’ Novembru 1994 ma kienet tinvolvi l-ebda obbligu għall-firmatarji tagħha li jsiru membri tar-rikorrent, jibqa’ l-fatt li l-punt 5 tagħha jipprevedi l-obbligu għall-Istati Membri tal-GSG li jiddeċiedu jekk jintegrawx lir-rikorrent fil-qafas komprensiv għar-rikostruzzjoni tal-Bosnja-Ħerzegovina jew jekk itemmux gradwalment l-attivitajiet tiegħu.
273
Għalhekk, ir-riżoluzzjoni tal‑25 ta’ Novembru 1994 kien fiha mill-inqas impenn legalment vinkolanti wieħed għall-firmatarji tagħha, b’tali mod ma li ma setgħetx titqies bħala dikjarazzjoni li l-portata tagħha kien esklużivament ta’ natura politika.
274
Konsegwentement, il-Kummissjoni vvizzjat id-deċiżjoni kkontestata bi żball ta’ liġi billi adottat il-pożizzjoni tal-Awstrija u l-Finlandja, li, kif jirriżulta mill-punt 264 iktar ’il fuq, kienet tikkorrispondi wkoll mal-pożizzjoni tal-Isvezja, li skontha r-riżoluzzjoni tal‑25 ta’ Novembru 1994 kienet tikkostitwixxi dikjarazzjoni politika mingħajr l-ebda effett legalment vinkolanti. Għalhekk, dan l-ewwel argument għandu jiġi milqugħ.
ii) Fuq it‑tieni argument, ibbażat fuq żball ta’ liġi inkwantu r‑rekwiżit tal‑iffirmar tar‑riżoluzzjoni tal‑25 ta’ Novembru 1994 minn rappreżentanti b’setgħat għal dak il‑għan
275
Insostenn tat-tieni argument, ir-rikorrent jargumenta li, formalment, il-Kummissjoni vvizzjat id-deċiżjoni kkontestata bi żball ta’ liġi skont ir-regoli stabbiliti fl-Artikolu 7(1) tal-Konvenzjoni ta’ Vjenna, billi rrikjediet lill-Istati intervistati dwar l-istatus ġuridiku tar-rikorrent jipproduċu s-setgħat li jawtorizzaw lin-negozjaturi biex jadottaw ir-riżoluzzjoni tal‑25 ta’ Novembru 1994.
276
Bħala punt preliminari, għandu jitfakkar li d-dritt internazzjonali tat-trattati kien ikkodifikat, essenzjalment, mill-Konvenzjoni ta’ Vjenna (ara, f’dan is-sens, is-sentenza tal‑11 ta’ Marzu 2015, Oberto u O’Leary, C‑464/13 u C‑465/13, EU:C:2015:163, punt 35).
277
B’mod partikolari, l-Artikolu 7(1) tal-Konvenzjoni ta’ Vjenna dwar is-setgħat sħaħ jipprevedi li persuna hija meqjusa li tirrappreżenta lil Stat għall-finijiet tal-adozzjoni jew tal-awtentifikazzjoni tat-test ta’ trattat jew għall-finijiet tal-espressjoni tal-kunsens tal-Istat li jkun marbut minn trattat jekk tipproduċi setgħat sħaħ adegwati jew mill-prassi tal-Istati kkonċernati jew minn ċirkustanzi oħra jidher li l-intenzjoni tagħhom kienet li din il-persuna titqies li tirrappreżenta lill-Istat għal dawn il-finijiet u li ma jitolbux il-produzzjoni ta’ setgħat sħaħ.
278
Madankollu, b’deroga mill-Artikolu 7(1) tal-Konvenzjoni ta’ Vjenna, il-paragrafu 2 tal-istess artikolu jeżenta mir-rekwiżit li jipproduċu setgħat sħaħ lill-Kapijiet tal-Istat, lill-Kapijiet tal-Gvern u lill-Ministri għall-Affarijiet Barranin, għall-atti kollha relatati mal-konklużjoni ta’ trattat; il-kapijiet ta’ missjonijiet diplomatiċi, għall-adozzjoni tat-test ta’ trattat bejn l-Istat akkreditanti u l-Istat li miegħu jkunu akkreditati; ir-rappreżentanti akkreditati minn Stati ma’ konferenza internazzjonali jew ma’ organizzazzjoni internazzjonali jew wieħed mill-korpi tagħha, għall-adozzjoni tat-test ta’ trattat f’din il-konferenza, f’din l-organizzazzjoni jew f’dan il-korp.
279
Għalhekk, meta dokument jiġi ffirmat minn persuni li ma għandhomx l-awtorità meħtieġa biex jorbtu lill-Istati li jappartjenu għalihom, konformement mal-Artikolu 7(1), tal-Konvenzjoni ta’ Vjenna, tali dokument ma jistax jitqies bħala ftehim internazzjonali legalment vinkolanti, sakemm dawn il-persuni ma jkollhomx is-setgħa li jorbtu lill-Istati msemmija mingħajr ma jkollhom għalfejn jipproduċu setgħat sħaħ, skont il-paragrafu 2 tal-istess artikolu (ara, f’dan is-sens, is-sentenza tat-Tribunal Internazzjonali għal-Liġi tal-Baħar, Delimitazzjoni tal-Fruntiera Marittima fil-Bajja ta’ Bengal (Il‑Bangladexx vs Il‑Mjanmar), tal‑14 ta’ Marzu 2012, Ġabra tat-Tribunal Internazzjonali għal-Liġi tal-Baħar 2012, p. 4, punti 96 u 98).
280
Barra minn hekk, konformement mal-Artikolu 8 tal-Konvenzjoni ta’ Vjenna, li l-Kummissjoni ċċitat fir-raba’ subparti tal-ewwel parti tal-evalwazzjoni finali, att relatat mal-konklużjoni ta’ trattat imwettaq minn persuna li ma tistax, skont l-Artikolu 7 tal-imsemmija konvenzjoni, titqies bħala awtorizzata biex tirrappreżenta Stat għal dak il-għan huwa mingħajr effett legali, sakemm ma jiġix sussegwentement ikkonfermat minn dak l-Istat.
281
F’dan ir-rigward, jirriżulta mill-kummenti tal-Kummissjoni dwar id-Dritt Internazzjonali dwar l-abbozz tal-artikoli dwar il-liġi tat-trattati (Direttorju tal-Kummissjoni dwar id-Dritt Internazzjonali, 1966, vol. II., p. 210–211), li, konformement mar-regoli ta’ interpretazzjoni tat-trattati previsti fl-Artikoli 31 u 32 tal-Konvenzjoni ta’ Vjenna, jista’ jitqies għall-interpretazzjoni tal-Artikolu 8 tal-imsemmija konvenzjoni, li, minkejja n-nuqqas inizjali ta’ awtorizzazzjoni tar-rappreżentant tiegħu, l-Istat jista’ sussegwentement jissottoskrivi għall-att imwettaq u b’hekk jistabbilixxi l-kunsens tiegħu li jkun marbut bit-trattat, u li jitqies ukoll li jkun għamel dan b’mod impliċitu, jekk jinvoka d-dispożizzjonijiet tat-trattat jew jekk jaġixxi b’tali mod li jidher li jqis l-att tar-rappreżentant tiegħu bħala stabbilit.
282
Fl-ewwel lok, jirriżulta mit-tweġibiet ta’ dawk l-Istati intervistati mill-Kummissjoni li kienu bagħtu rappreżentanti għal-laqgħa tal‑25 ta’ Novembru 1994 li l-ebda wieħed minn dawn l-Istati ma seta’ jipproduċi s-setgħat sħaħ li kienu ngħataw lil dawn ir-rappreżentanti bil-ħsieb li jiġu awtorizzati, konformement mal-Artikolu 7(1) tal-Konvenzjoni ta’ Vjenna, li jiffirmaw ir-riżoluzzjoni tal-istess jum.
283
Barra minn hekk, minn dawn it-tweġibiet ma tirriżulta l-ebda prassi ta’ dawn l-Istati jew ċirkustanzi oħra li jistabbilixxu l-intenzjoni tagħhom li jikkunsidraw lill-parteċipanti fil-laqgħa tal‑25 ta’ Novembru 1994 bħala r-rappreżentanti tagħhom bil-ħsieb li jiffirmaw ir-riżoluzzjoni tal-istess jum u li ma jeħtiġux il-preżentazzjoni tas-setgħat sħaħ.
284
Fit-tieni lok, ċertament, mit-tweġiba tal-Isvezja tat‑2 ta’ Lulju 2020 jirriżulta li r-riżoluzzjoni tal‑25 ta’ Novembru 1994 ġiet sussegwentement iffirmata mill-Ministru Svediż għall-Affarijiet Barranin, b’tali mod li dan l-Istat seta’ jitqies li bbenefika mill-eżenzjoni mis-setgħat sħaħ prevista fl-Artikolu 7(2)(a) tal-Konvenzjoni ta’ Vjenna.
285
Fit-tielet lok, madankollu, mill-istedina għal-laqgħa tal‑25 ta’ Novembru 1994, mibgħuta mill-UNHCR fil‑15 ta’ Novembru 1994 lill-Kap tad-Delegazzjoni Permanenti tal-Kummissjoni lill-Organizzazzjonijiet Internazzjonali f’Genève, mid-dikjarazzjoni ta’ ex uffiċjal tal-Kummissjoni datata s‑16 ta’ Jannar 2020, li tidher fl-Anness A.43 tar-rikors, kif ukoll mid-dikjarazzjoni ta’ ex uffiċjal tal-Gvern Daniż datata t‑30 ta’ Lulju 2019, li tidher fl-Anness A.44 tar-rikors, jirriżulta li r-riżoluzzjoni tal‑25 ta’ Novembru 1994 ġiet innegozjata u adottata mir-rappreżentanti tal-Istati li kienu jpoġġu fil-grupp ta’ ħidma inkarigat minn kwistjonijiet umanitarji tal-konferenza Internazzjonali dwar l-ex Jugoslavja u fl-okkażjoni ta’ laqgħa ta’ dan il-grupp ta’ ħidma.
286
Għalhekk, fl-assenza ta’ approvazzjoni tar-riżoluzzjoni tal‑25 ta’ Novembru 1994 mir-rappreżentanti kollha tal-Istati akkreditati għall-konferenza internazzjonali dwar l-ex Jugoslavja, l-imsemmija riżoluzzjoni, adottata fil-qafas ta’ grupp ta’ ħidma, ma tistax titqies bħala trattat adottat fil-qafas ta’ din il-konferenza, konformement mal-Artikolu 7(2)(c) tal-Konvenzjoni ta’ Vjenna.
287
Fir-raba’ lok, u fi kwalunkwe każ, jirriżulta mill-fajl u, b’mod partikolari, mit-tweġibiet tal-Istati intervistati mill-Kummissjoni li, minbarra r-rikonoxximent mill-Awstrija tal-istatus tagħha bħala membru tar-rikorrent, xi wħud minnhom kienu pparteċipaw, fl‑10 ta’ Marzu 1995, fl-adozzjoni tal-istatut tagħha (iktar ’il quddiem l-“istatut inizjali”), b’mod partikolari Franza, li r-rappreżentant tagħha ffirma l-imsemmi statut bħala l-President tal-kumitat tat-tmexxija, u l-Finlandja, u li xi wħud minn dawn l-Istati poġġew fuq il-kumitat tat-tmexxija tiegħu jew fuq il-Kumitat Permanenti tiegħu, inter alia d-Danimarka, Franza, il-Pajjiżi l-Baxxi, l-Isvezja u n-Norveġja, fejn ir-rappreżentanti ta’ dawn l-aħħar żewġ Stati ffirmaw l-istatuti tar-rikorrent adottati fl‑2008 u fl‑2012 bħala Presidenti tal-kumitat tat-tmexxija tiegħu, li sar il-Kumitat Permanenti.
288
Għalhekk, bil-parteċipazzjoni tagħhom fl-adozzjoni tal-istatut inizjali jew sussegwenti tar-rikorrent jew billi poġġew fuq il-kumitat tat-tmexxija tiegħu jew il-Kumitat Permanenti tiegħu, l-Istati msemmija fil-punt 287 iktar ’il fuq aġixxew b’tali mod li ħallew l-atti tal-iffirmar tar-riżoluzzjoni tal‑25 ta’ Novembru 1994 mir-rappreżentanti tagħhom jidhru bħala stabbiliti u għalhekk sussegwentement ikkonfermaw, fis-sens tal-Artikolu 8 tal-Konvenzjoni ta’ Vjenna, l-iffirmar ta’ din ir-riżoluzzjoni li kienet maħsuba biex twaqqaf ir-rikorrent.
289
F’dawn iċ-ċirkustanzi, il-Kummissjoni vvizzjat id-deċiżjoni kkontestata bi żball ta’ liġi billi rrifjutat li tikkwalifika r-riżoluzzjoni tal‑25 ta’ Novembru 1994 bħala ftehim internazzjonali minħabba l-assenza ta’ setgħat sħaħ tal-parteċipanti fil-laqgħa tal-istess jum, peress li l-firma tal-imsemmija riżoluzzjoni ġiet sussegwentement ikkonfermata minn mill-inqas żewġ Stati. Għaldaqstant, dan l-argument għandu jiġi milqugħ.
iii) Fuq it‑tielet argument, ibbażat fuq żbalji ta’ liġi inkwantu r‑rekwiżit ta’ strumenti ta’ ffirmar jew ta’ ratifika tar‑riżoluzzjoni tal‑25 ta’ Novembru 1994
290
Insostenn tat-tielet argument, ir-rikorrent isostni li l-Kummissjoni vvizzjat id-deċiżjoni kkontestata bi żbalji tal-liġi fir-rigward ta’ ċerti prinċipji tad-dritt internazzjonali pubbliku stabbiliti fil-Konvenzjoni ta’ Vjenna, billi eżiġiet lill-Istati mistoqsija dwar l-istatus ġuridiku tar-rikorrent jippruvaw l-iffirmar tal-istrument ta’ kostituzzjoni tiegħu jew il-produzzjoni ta’ strument ta’ ratifika, filwaqt li mill-fajl disponibbli għall-Kummissjoni jirriżulta li r-riżoluzzjoni tal‑25 ta’ Novembru 1994 kienet ġiet approvata u ffirmata kif xieraq mill-Istati fundaturi tiegħu u li, fil-prattika, organizzazzjoni internazzjonali mhux dejjem tinħoloq bi ftehim formali.
291
Fl-ewwel lok, għandu jitfakkar li, konformement mal-Artikolu 11 tal-Konvenzjoni ta’ Vjenna, il-kunsens ta’ Stat li jkun marbut bi trattat jista’ jiġi espress permezz ta’ firma, skambju ta’ strumenti li jikkostitwixxu trattat, ratifika, aċċettazzjoni, approvazzjoni jew adeżjoni, jew bi kwalunkwe mezz ieħor miftiehem.
292
B’mod partikolari, l-Artikolu 12(1) tal-Konvenzjoni ta’ Vjenna jipprovdi li l-kunsens ta’ Stat li jkun marbut minn trattat ikun espress bil-firma tar-rappreżentant ta’ dak l-Istat meta t-trattat jipprevedi li l-firma għandu jkollha dak l-effett; meta jkun stabbilit b’mod ieħor li l-Istati negozjaturi qablu li l-firma jkollha dan l-effett; meta l-intenzjoni tal-Istat li jagħti dan l-effett lill-firma tirriżulta mis-setgħat sħaħ tar-rappreżentant tiegħu jew kienet espressa matul in-negozjati.
293
Barra minn hekk, l-Artikolu 12(2) tal-Konvenzjoni ta’ Vjenna jipprevedi li, għall-finijiet tal-paragrafu 1 tal-istess artikolu, il-firma bl-inizjali ta’ test tikkostitwixxi firma tat-trattat meta jkun stabbilit li l-Istati negozjaturi qablu dwar dan u l-firma ad referendum ta’ trattat minn rappreżentant ta’ Stat, jekk ikkonfermata minn dan l-Istat, tikkostitwixxi firma sħiħa tat-trattat
294
F’dan il-każ, jirriżulta mill-punt 6 tar-riżoluzzjoni tal‑25 ta’ Novembru 1994 u l-minuti tad‑29 ta’ Novembru 1994 li l-parteċipanti fil-laqgħa tal‑25 ta’ Novembru 1994 ġew mistiedna jiffirmaw l-imsemmija riżoluzzjoni.
295
Għalhekk, sa fejn l-iffirmar ta’ ftehim jikkostitwixxi, skont il-Konvenzjoni ta’ Vjenna, waħda mill-modalitajiet għall-espressjoni tal-kunsens ta’ Stat li jkun marbut minn dan il-ftehim, il-Kummissjoni ma wettqitx żball ta’ liġi, fir-rigward tal-Artikolu 12 tal-imsemmija Konvenzjoni, billi staqsiet lill-Istati Membri allegatament membri tar-rikorrent dwar din il-kwistjoni u billi talbet il-produzzjoni ta’ kwalunkwe strument ta’ firma possibbli.
296
Fit-tieni lok, l-Artikolu 14(1) tal-Konvenzjoni ta’ Vjenna jipprovdi li l-kunsens ta’ Stat li jkun marbut minn trattat ikun espress b’ratifika meta t-trattat jipprevedi għall-espressjoni ta’ dan il-kunsens permezz ta’ ratifika; meta jkun stabbilit b’mod ieħor li l-Istati negozjaturi qablu li għandha tkun meħtieġa ratifika; meta r-rappreżentant ta’ dan l-Istat ikun iffirma t-trattat suġġett għal ratifika, jew meta l-intenzjoni ta’ dan l-Istat li jiffirma t-trattat suġġett għal ratifika tirriżulta mis-setgħat sħaħ tar-rappreżentant tiegħu jew kienet espressa matul in-negozjati.
297
F’dan il-każ, ma jirriżultax, la mir-riżoluzzjoni tal‑25 ta’ Novembru 1994 u lanqas mill-minuti tad‑29 ta’ Novembru 1994 li l-parteċipanti fil-laqgħa tal‑25 ta’ Novembru 1994 kienu ppjanaw li jirratifikaw l-imsemmija riżoluzzjoni.
298
Madankollu, tali volontà li jipproċedu b’ratifika setgħet ġiet espressa mir-rappreżentanti tal-Istati u l-organizzazzjonijiet internazzjonali kkonċernati matul in-negozjati jew matul l-iffirmar, konformement mal-ipoteżijiet previsti fl-Artikolu 14(1)(b) sa (d) tal-Konvenzjoni ta’ Vjenna.
299
Konsegwentement, ir-rikorrent lanqas ma huwa fondat meta jikkritika lill-Kummissjoni talli staqsiet lill-Istati li hija kienet ippreżumiet li huma membri tiegħu dwar l-eżistenza ta’ strument ta’ ratifika, sabiex tiġi stabbilita l-eżistenza ta’ kunsens min-naħa tagħhom li jkunu marbutin bir-riżoluzzjoni tal‑25 ta’ Novembru 1994.
300
Konsegwentement, dan it-tielet motiv għandu jiġi miċħud bħala infondat.
iv) Fuq l‑impatt tal‑mertu tal‑ewwel u tat‑tieni argument ta’ din l‑oġġezzjoni fuq il‑legalità tad‑deċiżjoni kkontestata
301
Mill-punti 274 u 289 iktar ’il fuq jirriżulta li l-Kummissjoni vvizzjat id-deċiżjoni kkontestata bi żbalji ta’ liġi billi qieset li r-riżoluzzjoni tal‑25 ta’ Novembru 1994 ma kinitx tikkostitwixxi ftehim internazzjonali.
302
Madankollu, dawn l-iżbalji ta’ liġi jibqgħu, f’dan l-istadju tal-eżami tal-argumenti tar-rikorrent, mingħajr impatt fuq il-legalità tad-deċiżjoni kkontestata, peress li ma jaffettwawx il-kundizzjoni prevista mir-regoli finanzjarji tal-Unjoni li r-rikorrent, sabiex ikun jista’ jibbenefika mill-implimentazzjoni tal-baġit tal-Unjoni skont il-metodu ta’ ġestjoni indiretta previst għall-benefiċċju tal-organizzazzjonijiet internazzjonali, irid ikun ġie stabbilit minn ftehim internazzjonali li l-għan tiegħu kien li jistabbilixxih bħala organizzazzjoni internazzjonali.
303
Għalhekk, l-illegalitajiet ikkonstatati fil-punti 274 u 289 iktar ’il fuq ma humiex, fihom infushom, ta’ natura li jwasslu għall-annullament tad-deċiżjoni kkontestata.
2) Fuq it‑tieni oġġezzjoni, ibbażata fuq żball ta’ interpretazzjoni inkwantu l‑intenzjoni tal‑firmatarji tar‑riżoluzzjoni tal‑25 ta’ Novembru 1994 li jagħtu lir‑rikorrent l‑istatus ta’ organizzazzjoni internazzjonali
304
Insostenn ta’ din l-oġġezzjoni, ir-rikorrent jargumenta, essenzjalment, li l-Kummissjoni vvizzjat id-deċiżjoni kkontestata bi żball ta’ liġi relatat mal-kontenut tar-riżoluzzjoni tal‑25 ta’ Novembru 1994, peress li qieset li dan l-att ma kienx maħsub biex jistabbilixxi organizzazzjoni internazzjonali, iżda mekkaniżmu ta’ finanzjament konġunt temporanju.
305
F’dan ir-rigward, għandu jitfakkar li, skont l-Artikolu 31 tal-Konvenzjoni ta’ Vjenna, li jesprimi d-dritt ta’ konswetudinarju internazzjonali, trattat għandu jiġi interpretat in bona fide, fis-sens ordinarju li għandu jingħata lit-termini tat-trattat fil-kuntest tagħhom u fid-dawl tal-għan u s-suġġett tiegħu (ara s-sentenza tal‑11 ta’ Marzu 2015, Oberto u O’Leary, C‑464/13 u C‑465/13, EU:C:2015:163, punt 37 u l-ġurisprudenza ċċitata).
306
Fl-ewwel lok, għandu jiġi kkonstatat li r-riżoluzzjoni tal‑25 ta’ Novembru 1994 ma tikkwalifikax lir-rikorrent bħala organizzazzjoni internazzjonali u lanqas ma tiddefinixxi l-istatus ġuridiku tiegħu.
307
Fit-tieni lok, għandu jiġi rrilevat ukoll li r-riżoluzzjoni tal‑25 ta’ Novembru 1994 lanqas biss tat lir-rikorrent personalità ġuridika permezz ta’ klawżola li tagħtih il-kapaċità li jikkonkludi ftehimiet jew il-kapaċità ta’ locus standi in judicio.
308
Fit-tielet lok, ir-riżoluzzjoni tal‑25 ta’ Novembru 1994 lanqas ma pprevediet li r-rikorrent seta’ jibbenefika minn immunitajiet għall-eżerċizzju tal-attivitajiet tiegħu, filwaqt li, skont il-ġurisprudenza ċċitata fil-punti 209 u 210 iktar ’il fuq, l-organizzazzjonijiet internazzjonali jibbenefikaw, bħala prinċipju, għall-eżerċizzju tal-missjonijiet tagħhom, minn immunitajiet li huma previsti mit-trattati kostitwenti tagħhom.
309
Fir-raba’ lok, mit-termini tar-riżoluzzjoni tal‑25 ta’ Novembru 1994 jirriżulta li l-firmatarji tagħha ma kellhomx l-intenzjoni, fit-twaqqif tar-rikorrent, li jistabbilixxu organizzazzjoni bil-mezzi kollha meħtieġa għall-funzjonament tagħha u l-aħjar garanziji ta’ stabbiltà, kontinwità u effiċjenza għall-eżerċizzju tal-missjonijiet tagħha, iżda mekkaniżmu fakultattiv magħmul disponibbli għall-partijiet, li kull waħda minnhom tista’ tużah kif jidhrilha xieraq.
310
L-ewwel nett, fir-rigward tal-istabbiltà u l-kontinwità tal-missjonijiet tar-rikorrent, il-punt 3 tar-riżoluzzjoni tal‑25 ta’ Novembru 1994 kien jipprevedi li l-kumitat tat-tmexxija kellu jevalwa mill-ġdid kull sitt xhur il-ħtieġa li tinżamm l-attività tar-rikorrent, filwaqt li, skont it-termini tal-punt 5, l-Istati partijiet għar-riżoluzzjoni tal‑25 ta’ Novembru 1994 kellhom jiddeċiedu jew li jintegrawh fil-qafas komprensiv għar-rikostruzzjoni tal-Bosnja-Ħerzegovina jew li jtemmu gradwalment l-attivitajiet tiegħu.
311
It-tieni nett, fir-rigward tal-effettività tal-missjonijiet tar-rikorrent, filwaqt li l-punt 3 tar-riżoluzzjoni tal‑25 ta’ Novembru 1994 jsemmi l-ħlas regolari ta’ kontribuzzjonijiet għall-benefiċċju tiegħu, mill-Istati u mill-organizzazzjonijiet internazzjonali li huma partijiet f’din ir-riżoluzzjoni, dan tal-aħħar ma jimponix fuq l-imsemmija Stati u fuq l-imsemmija organizzazzjonijiet kontribuzzjonijiet obbligatorji għall-baġit tar-rikorrent. Għall-kuntrarju, ir-riżoluzzjoni tipprevedi espressament in-natura fakultattiva tal-kontribuzzjonijiet, finanzjarji jew in natura, tal-membri tar-rikorrent.
312
It-tielet nett, ir-riżoluzzjoni tal‑25 ta’ Novembru 1994 ma pprevedietx it-trasferiment ta’ kompetenzi obbligatorji mill-Istati u l-organizzazzjonijiet li huma parti mill-imsemmija riżoluzzjoni lir-rikorrent, b’dawn l-Istati u l-organizzazzjonijiet jibqgħu għall-kuntrarju liberi li jaderixxu miegħu, li jħalluh unilateralment u meta jqisu xieraq u li jissostitwixxuh b’mezzi oħra ta’ komunikazzjoni.
313
Fil-ħames lok, l-interpretazzjoni tat-termini u tal-iskop tar-riżoluzzjoni tal‑25 ta’ Novembru 1994, li minnha jidher li l-awturi tagħha ma kellhomx l-intenzjoni li jistabbilixxu organizzazzjoni internazzjonali meta waqqfu r-rikorrent, hija kkorroborata mill-kuntest li fih ġiet adottata din ir-riżoluzzjoni, kif jidher minn diversi dokumenti fil-fajl.
314
L-ewwel nett, mill-minuti tad‑29 ta’ Novembru 1994 jirriżulta li, fil-laqgħa tal‑25 ta’ Novembru 1994 tal-grupp ta’ ħidma inkarigat minn kwistjonijiet umanitarji tal-konferenza internazzjonali dwar l-ex Jugoslavja, diversi Stati, inklużi l-Ġermanja, il-Finlandja, in-Norveġja u r-Russja, kif ukoll l-Uffiċċju għall-Għajnuna Umanitarja tal-Komunità Ewropea (ECHO), esprimew nuqqas ta’ rieda fir-rigward ta’ inizjattiva li kienet twassal għall-istabbiliment ta’ korp istituzzjonalizzat ġdid u insistew fuq in-natura temporanja tal-attività tar-rikorrent. Barra minn hekk, l-ebda wieħed mill-parteċipanti f’din il-laqgħa ma kkwalifika lir-rikorrent bħala organizzazzjoni internazzjonali.
315
It-tieni nett, ir-rikorrent jibbaża ruħu fuq dokument intitolat bl-Ingliż “Terms of reference of IMG-IBH” (Termini ta’ referenza tal-IMG-IBH), li l-Qorti Ġenerali tifhem li huwa anness mar-riżoluzzjoni tal‑25 ta’ Novembru 1994. B’mod partikolari, dan id-dokument jelenka l-missjonijiet tar-rikorrent li kienu jikkonsistu, fit-territorju tal-Bosnja-Ħerzegovina u fl-oqsma tal-enerġija, id-dipartimenti pubbliċi, id-djar u l-akkomodazzjoni, fil-ġbir ta’ informazzjoni, fl-evalwazzjoni tal-ħtiġijiet fundamentali tal-popolazzjoni, fid-determinazzjoni ta’ setturi ta’ prijorità li jeħtieġu assistenza internazzjonali rapida, fl-identifikazzjoni u l-iżvilupp ta’ programmi jew proġetti li jistgħu jiġu ffinanzjati mill-komunità internazzjonali u fl-assistenza lill-Istati u lill-istituzzjonijiet internazzjonali bil-finanzjament ta’ programmi jew proġetti.
316
Madankollu, it-termini ta’ referenza tal-IMG-IBH ma jiddeċidux dwar l-istatus ġuridiku tar-rikorrent u lanqas ma jagħtuh il-fakultà li jikkonkludi ftehimiet internazzjonali.
317
It-tielet nett, id-dikjarazzjoni tal‑14 ta’ Diċembru 1994 imfassla mill-koordinatur tal-operazzjoni speċjali tal-UNHCR fl-ex Jugoslavja, li kien ippresjeda l-laqgħa tal‑25 ta’ Novembru 1994 li fiha kienet ġiet adottata r-riżoluzzjoni tal-istess jum, tillimita ruħha li ssemmi l-ħolqien formali tar-rikorrent f’dik il-laqgħa, mingħajr ma tispeċifika jekk din l-inizjattiva kinitx maħsuba biex tagħti lir-rikorrent personalità ġuridika u, jekk applikabbli, li tagħtih l-istatus ta’ organizzazzjoni internazzjonali.
318
Ir-raba’ nett, mill-istedina għal-laqgħa tal‑25 ta’ Novembru 1994 jirriżulta li l-għan ta’ din il-laqgħa kien li teżamina r-ristrutturar tal-entità li wasslet għar-rikorrent u l-istatus futur tagħha, u mhux li toħloq organizzazzjoni internazzjonali.
319
Konsegwentement, il-Kummissjoni ma vvizzjatx id-deċiżjoni kkontestata bi żball ta’ liġi billi kkunsidrat li r-riżoluzzjoni tal‑25 ta’ Novembru 1994 la kellha l-għan u lanqas l-effett li tagħti lir-rikorrent l-istatus ta’ organizzazzjoni internazzjonali, bir-riżultat li din l-oġġezzjoni għandha tiġi miċħuda bħala infondata u, konsegwentement, għandha tiġi miċħuda t-tieni parti tar-raba’ motiv fl-intier tagħha.
d)
Fuq it‑tielet parti, ibbażata fuq żbalji ta’ liġi inkwantu l‑prassi sussegwenti tal‑firmatarji tar‑riżoluzzjoni tal‑25 ta’ Novembru 1994 u r‑rikonoxximent tal‑istatus ta’ organizzazzjoni internazzjonali mill‑Unjoni u minn ċerti Stati
320
It-tielet parti tar-raba’ motiv tikkonsisti, essenzjalment, minn tliet oġġezzjonijiet, l-ewwel waħda bbażata fuq żball ta’ liġi fis-sens li l-Kummissjoni rrifjutat li tirrikonoxxi l-istatus tar-rikorrent bħala organizzazzjoni internazzjonali minkejja l-prassi sussegwenti tal-membri tiegħu, it-tieni waħda fuq żball ta’ liġi fis-sens li l-Kummissjoni naqset milli tqis ir-rikonoxximent tal-istatus ta’ organizzazzjoni internazzjonali mogħti lir-rikorrent mill-Unjoni u minn ċerti Stati u, it-tielet waħda, fuq żball ta’ liġi fis-sens li l-Kummissjoni naqset milli tqis il-fatt li l-membri tiegħu ma kinux xoljewh u l-fatt li huwa kien jissodisfa l-prinċipju ta’ speċjalità.
1) Fuq l‑ewwel oġġezzjoni, ibbażata fuq żball ta’ liġi inkwantu l‑prassi sussegwenti tal‑firmatarji tar‑riżoluzzjoni tal‑25 ta’ Novembru 1994
321
Insostenn ta’ din l-oġġezzjoni, ir-rikorrent isostni, essenzjalment, li, anki jekk jiġi preżunt li ma kienx twaqqaf bħala organizzazzjoni internazzjonali permezz tal-istrument ta’ kostituzzjoni tiegħu, il-Kummissjoni kienet wettqet żball ta’ liġi billi rrifjutat li tammetti li gradwalment huwa kien kiseb l-istatus ta’ organizzazzjoni internazzjonali permanenti, b’kunsiderazzjoni tal-prassi sussegwenti tal-firmatarji tar-riżoluzzjoni tal‑25 ta’ Novembru 1994 u, b’mod partikolari, tal-membri tiegħu. Fil-fatt, huwa jindika li l-istatut inizjali tagħha ġie emendat fl‑2008 u fl‑2012 sabiex jingħatawlu l-mezzi u l-privileġġi ta’ organizzazzjoni internazzjonali, li kienu xierqa għall-kontinwazzjoni tal-azzjoni tiegħu u għat-twettiq tal-attivitajiet tiegħu.
322
Preliminarjament, għandu jitfakkar li, fid-deċiżjoni kkontestata, il-Kummissjoni kkunsidrat li mit-tweġibiet tal-Istati kkonsultati jirriżulta li l-prassi sussegwenti, wara l-adozzjoni tar-riżoluzzjoni tal‑25 ta’ Novembru 1994, ma kinitx tafferma rikonoxximent wiesa’ u ċar tal-istatus tar-rikorrent bħala organizzazzjoni internazzjonali min-naħa tal-Istati u l-organizzazzjonijiet internazzjonali li kienu membri tiegħu.
323
F’dan ir-rigward, għandu jitfakkar li, skont l-Artikolu 31(3)(a) u (b) tal-Konvenzjoni ta’ Vjenna, għandu b’mod partikolari jittieħed inkunsiderazzjoni, għall-finijiet tal-interpretazzjoni ta’ trattat, fl-istess ħin kemm tal-kuntest tiegħu, ta’ kull ftehim sussegwenti li jsir bejn il-partijiet dwar l-interpretazzjoni tat-trattat jew l-applikazzjoni tad-dispożizzjonijiet tiegħu kif ukoll ta’ kwalunkwe prassi ulterjorment segwita fl-applikazzjoni ta’ dan it-trattat li permezz tiegħu huwa stabbilit il-qbil tal-partijiet fir-rigward tal-interpretazzjoni tat-trattat (ara, f’dan is-sens, is-sentenza tal‑21 ta’ Diċembru 2016, Il‑Kunsill vs Front Polisario, C‑104/16 P, EU:C:2016:973, punt 120).
324
B’mod partikolari, jirriżulta mill-ġurisprudenza li l-istrumenti ma jistgħux jitqiesu bħala li jikkostitwixxu ftehim sussegwenti jew prassi sussegwenti li tistabbilixxi l-qbil tal-partijiet fir-rigward tal-interpretazzjoni ta’ trattat, fis-sens tal-Artikolu 31(3)(a) u (b) tal-Konvenzjoni ta’ Vjenna, jekk dawn l-istrumenti jkunu ġew adottati mingħajr l-appoġġ tal-Istati kollha li huma partijiet għall-imsemmi trattat (ara, f’dan is-sens, is-sentenza tal-Qorti Internazzjonali tal-Ġustizzja, Kaċċa tal-baleni fl-Antartiku (L‑Awstralja vs Il‑Ġappun; in‑New Zealand, intervenjent), tal‑31 ta’ Marzu 2014, Ġabra 2014, p. 226, punt 83).
325
Barra minn hekk, skont it-termini tal-Artikolu 32 tal-Konvenzjoni ta’ Vjenna, jista’ jkun hemm rikors għal mezzi supplimentari ta’ interpretazzjoni u, b’mod partikolari, għax-xogħol preparatorju tat-trattat u għaċ-ċirkustanzi tal-konklużjoni tiegħu, sabiex tiġi kkonfermata t-tifsira li tirriżulta mill-applikazzjoni tal-Artikolu 31 tal-istess konvenzjoni, jew sabiex tiġi ddeterminata t-tifsira meta l-interpretazzjoni skont l-imsemmi Artikolu 31 tħalli, b’mod partikolari, it-tifsira ambigwa jew mhux ċara, jew twassal għal riżultat manifestament assurd jew irraġonevoli.
326
F’ipoteżi simili, skont il-konklużjonijiet tal-Kummissjoni dwar id-Dritt Internazzjonali dwar ftehimiet u prassi sussegwenti annessi mar-Riżoluzzjoni 73/202 tal-Assemblea Ġenerali tal‑20 ta’ Diċembru 2018 (test adottat mill-Kummissjoni dwar id-Dritt Internazzjonali fis-sebgħin sessjoni tagħha, fl‑2018, u ppreżentat lill-Assemblea Ġenerali bħala parti mir-rapport tagħha dwar il-ħidma ta’ dik is-sessjoni (A/73/10)), prassi sussegwenti hija kkostitwita minn kwalunkwe aġir ta’ parti waħda jew iktar fl-applikazzjoni tat-trattat, wara l-konklużjoni tiegħu.
327
Huwa fid-dawl ta’ dawn id-dispożizzjonijiet u l-prinċipji li l-Qorti Ġenerali għandha teżamina jekk, insostenn ta’ dan l-ilment, ir-rikorrent huwiex fondat meta jibbaża ruħu fuq il-prassi segwita sussegwentement mill-membri tiegħu, kif jirriżultaw mill-istatut inizjali tiegħu u l-emendi tiegħu fl‑2008 u fl‑2012.
328
Mill-eżami tat-tieni oġġezzjoni tat-tieni parti tar-raba’ motiv jirriżulta li, sa fejn ma stabbilixxewx lir-rikorrent bħala organizzazzjoni internazzjonali, id-dispożizzjonijiet tar-riżoluzzjoni tal‑25 ta’ Novembru 1994 huma nieqsa minn kull nuqqas ta’ ċarezza jew ambigwità u ma jwasslux għal interpretazzjoni manifestament assurda jew irraġonevoli, fis-sens tal-Artikolu 32 tal-Konvenzjoni ta’ Vjenna.
329
Għalhekk, it-turija tal-fatt li ftehimiet sussegwenti jew prassi sussegwenti tal-firmatarji tar-riżoluzzjoni tal‑25 ta’ Novembru 1994 immodifikaw l-interpretazzjoni tad-dispożizzjonijiet ta’ din ir-riżoluzzjoni bil-ħsieb li r-rikorrent jingħata l-istatus ta’ organizzazzjoni internazzjonali hija suġġetta għall-kundizzjoni li l-firmatarji kollha ta’ din ir-riżoluzzjoni jew, tal-inqas, il-membri kollha tar-rikorrent ikunu approvaw tali modifika, u dan konformement mal-ġurisprudenza ċċitata fil-punt 324 iktar ’il fuq.
330
F’dan il-każ, huwa minnu li, minn naħa, l-istatut inizjali tar-rikorrent tah personalità ġuridika u ppreveda li parti mill-persunal tiegħu tibbenefika mir-reġim tal-immunitajiet li jgawdi l-UNHCR u li, min-naħa l-oħra, l-Artikolu 1 tal-istatut tiegħu tal‑2012 jikkwalifikah bħala organizzazzjoni internazzjonali.
331
Madankollu, ir-rikorrent ma stabbilixxiex li l-istatut inizjali tiegħu u l-istatut tiegħu tal‑2012 kienu jirriflettu l-volontà tal-firmatarji kollha tar-riżoluzzjoni tal‑25 ta’ Novembru 1994 jew, tal-inqas, tal-membri tiegħu, li jagħtuh l-istatus ta’ organizzazzjoni internazzjonali, b’tali mod li l-Kummissjoni jkollha tirrikonoxxi dawn l-istrumenti bħala li jikkostitwixxu ftehimiet sussegwenti jew prassi sussegwenti skont it-tifsira tal-Artikolu 31(3)(a) u (b) tal-Konvenzjoni ta’ Vjenna.
332
Għall-kuntrarju, fl-ewwel lok, fir-rigward tal-istatut inizjali, mill-minuti tal-laqgħa tal-kumitat tat-tmexxija tat‑13 ta’ Frar 1995, li għaliha attendew, taħt il-patroċinju tal-UNHCR, rappreżentanti tad-Danimarka, il-Ġermanja, Franza, l-Italja, il-Finlandja, l-Isvezja, ir-Renju Unit, in-Norveġja u l-Komunità Ewropea, bil-ħsieb li jitfassal dan l-istatut, jirriżulta li, wara mistoqsija mill-Finlandja, uffiċjal tal-UNHCR insista li r-rikorrent kien inħoloq biex iwettaq missjoni temporanja, li ma kienx hemm pjanijiet biex tinħoloq organizzazzjoni internazzjonali sħiħa u li l-istatut tar-rikorrent ma kienx ser ikollu, fir-rigward tal-Istati li approvawh, l-istess karattru legalment vinkolanti bħal dak li kien jirriżulta mill-implimentazzjoni ta’ proċedura għar-ratifika, mill-Istati kollha kkonċernati, tal-istrument ta’ kostituzzjoni tiegħu.
333
Barra minn hekk, jirriżulta minn ittra mill-awtoritajiet Finlandiżi tad‑29 ta’ April 2014 li, fil-laqgħa tal-kumitat tat-tmexxija tal‑10 ta’ Marzu 1995, li fiha l-istatut inizjali ġie approvat mill-maġġoranza meħtieġa ta’ żewġ terzi tal-membri tal-kumitat tat-tmexxija, ir-rappreżentant tal-Finlandja ma ffirmax l-imsemmi statut minħabba dubji dwar in-natura legali ta’ dan id-dokument u li, minħabba l-garanziji mogħtija mill-uffiċjal tal-UNHCR imsemmi fil-punt 332 iktar ’il fuq, il-Finlandja finalment iffirmat dan l-istatut fil-laqgħa tal-kumitat tat-tmexxija tad‑19 ta’ Ġunju 1995 filwaqt li ddikjarat li hija kienet tqis l-istatut tar-rikorrent bħala ta’ natura politika.
334
Għalhekk, fid-dawl tal-pożizzjonijiet meħuda mill-UNHCR u l-Finlandja fiż-żmien tal-adozzjoni tal-istatut inizjali tar-rikorrent, miċ-ċirkustanzi li fihom ġie adottat l-imsemmi statut ma jirriżultax li dan jirrifletti l-volontà tal-firmatarji kollha tar-riżoluzzjoni tal‑25 ta’ Novembru 1994, u lanqas tal-membri tar-rikorrent, li jagħtuh l-istatus ta’ organizzazzjoni internazzjonali.
335
Fit-tieni lok, fir-rigward tal-istatut tar-rikorrent adottat fl‑2012, dan tal-aħħar sostna, fis-seduta, li kien ġie ffirmat minn Franza, l-Italja, il-Finlandja, l-Isvezja u n-Norveġja.
336
Issa, l-ewwel nett, għandu jiġi rrilevat li, anki jekk jitqiesu bħala minnhom l-allegazzjonijiet tar-rikorrent, jirriżulta li l-istatut tal‑2012 ma kienx ġie adottat bl-appoġġ tal-firmatarji kollha tar-riżoluzzjoni tal‑25 ta’ Novembru 1994.
337
It-tieni nett, mid-dokumenti fil-fajl lanqas ma jirriżulta li, meta l-istatut tar-rikorrent ġie adottat fl‑2012, l-uniċi membri kienu Franza, l-Italja, il-Finlandja, l-Isvezja u n-Norveġja, b’tali mod li dan l-istatut kien ikollu jitqies bħala li jirrifletti l-qbil unanimu tal-membri tar-rikorrent f’dik id-data li jirrikonoxxuh bħala organizzazzjoni internazzjonali.
338
It-tielet nett, anki jekk jiġi preżunt li, fiż-żmien tal-adozzjoni tal-istatut tal‑2012, ir-rikorrent kellu bħala l-uniċi membri tiegħu l-ħames Stati msemmija fil-punt 335 iktar ’il fuq, jirriżulta mill-pożizzjonijiet meħuda minn dawn l-Istati, bi tweġiba għall-investigazzjoni tal-OLAF u għall-proċedura ta’ konsultazzjoni mibdija mill-Kummissjoni bil-ħsieb tal-adozzjoni tad-deċiżjoni kkontestata, li dawn jikkontradixxu l-klawżola tal-istatut tal‑2012 li tirrikonoxxi lir-rikorrent bħala organizzazzjoni internazzjonali.
339
Tabilħaqq, minn naħa, jirriżulta mill-ittra mibgħuta fit‑23 ta’ Ġunju 2014 mill-awtoritajiet Svediżi lill-OLAF, kif ukoll mit-tweġiba ta’ dawn l-awtoritajiet lill-Kummissjoni tat‑2 ta’ Lulju 2020, li l-Isvezja tqis li r-rikorrent ma huwiex organizzazzjoni internazzjonali, minkejja li huwa stabbilit li l-ambaxxatur Svediż f’Belgrad iffirma l-istatut tar-rikorrent tal‑2012, fil-kapaċità tiegħu bħala President tal-kumitat tat-tmexxija tiegħu, li sar il-Kumitat Permanenti.
340
Min-naħa l-oħra, mit-tweġibiet ipprovduti, fil-qafas tal-investigazzjoni tal-OLAF, minn Franza, l-Italja, il-Finlandja u n-Norveġja, kif ukoll mit-tweġibiet tagħhom lill-Kummissjoni datati, rispettivament, it‑22 ta’ Lulju, it‑13 ta’ Marzu, l‑14 ta’ Jannar 2020 u l‑20 ta’ Diċembru 2019, jirriżulta li dawn l-Istati jqisu li r-rikorrent ma huwiex organizzazzjoni internazzjonali.
341
Għalhekk, fid-dawl tal-pożizzjonijiet meħuda minn Franza, l-Italja, il-Finlandja, l-Isvezja u n-Norveġja, mill-fajl ma jirriżultax li l-klawżola tal-istatut tal‑2012, li skontha r-rikorrent huwa organizzazzjoni internazzjonali, tirrifletti l-volontà ċara u mingħajr ambigwità ta’ dawn l-Istati li jagħtuh tali status.
342
Fit-tielet lok, għandu jiġi rrilevat li, anki kieku l-istatut inizjali tar-rikorrent u l-istatut tiegħu tal‑2012 ġew adottati bl-appoġġ tal-firmatarji kollha tar-riżoluzzjoni tal‑25 ta’ Novembru 1994 jew, tal-inqas, tal-membri tiegħu, jirriżulta mill-evoluzzjoni tal-imsemmi statut li, għalkemm, fl-okkażjoni tal-adozzjoni tal-istatuti l-ġodda fl‑2008 u fl‑2012, l-imsemmija membri tar-rikorrent kellhom l-intenzjoni li jipprovduh b’ċerta stabbiltà u jiggarantixxu l-kontinwità tal-azzjoni tiegħu, madankollu, ma mmodifikawx in-natura tiegħu bħala mekkaniżmu ta’ finanzjament konġunt fakultattiv, li kull wieħed minnhom seta’ jużah kif jidhirlu xieraq.
343
B’mod partikolari, fiż-żmien tal-adozzjoni tal-istatuti tal‑2008 u tal‑2012, il-membri tar-rikorrent ma mmodifikawx il-metodu ta’ finanzjament ta’ dan tal-aħħar, abbażi ta’ kontribuzzjonijiet fakultattivi, u lanqas ma fdawh b’setgħat obbligatorji, b’tali mod li baqgħu liberi li jħalluh unilateralment meta jqisu xieraq u li jissostitwixxuh b’mezzi ta’ komunikazzjoni oħra.
344
F’dan il-kuntest, għandu jiġi kkonstatat li t-tifsira tal-klawżoli tal-istatut inizjali, dwar l-immunitajiet u l-personalità ġuridika tar-rikorrent, u l-klawżola tal-istatut tal‑2012, li skontha dan tal-aħħar huwa organizzazzjoni internazzjonali, tibqa’ ambigwa fis-sens tal-Artikolu 32 tal-Konvenzjoni ta’ Vjenna.
345
Barra minn hekk, jirriżulta mit-tweġibiet tal-Istati kkonsultati mill-Kummissjoni li, fost il-membri tar-rikorrent, l-Awstrija biss tqis li dan tal-aħħar jista’ jiġi rrikonoxxut bħala organizzazzjoni internazzjonali.
346
Konsegwentement, il-Kummissjoni ma wettqitx żball ta’ liġi meta kkunsidrat, fid-deċiżjoni kkontestata, li l-prassi sussegwenti għall-adozzjoni tar-riżoluzzjoni tal‑25 ta’ Novembru 1994, imbagħad l-adozzjoni tal-istatut inizjali u tal-istatut tal‑2012, ma kinux jaffermaw rikonoxximent suffiċjentement wiesa’ u ċar tal-istatus tar-rikorrent bħala organizzazzjoni internazzjonali, kemm mill-firmatarji ta’ din ir-riżoluzzjoni kif ukoll mill-membri tar-rikorrent.
347
F’dawn iċ-ċirkustanzi, din l-oġġezzjoni għandha tiġi miċħuda bħala infondata.
2) Fuq it‑tieni oġġezzjoni, ibbażata fuq żbalji ta’ liġi fis‑sens li l‑Kummissjoni ma qisitx ir‑rikonoxximent tal‑istatus tar‑rikorrent bħala organizzazzjoni internazzjonali mill‑Unjoni u minn ċerti Stati
348
Din l-oġġezzjoni tikkonsisti minn żewġ argumenti, l-ewwel wieħed ibbażat fuq ksur tal-Artikoli 27 u 46 tal-Konvenzjoni ta’ Vjenna u t-tieni wieħed fuq żball ta’ liġi fis-sens li l-Kummissjoni ma qisitx il-ftehimiet dwar is-sede konklużi mir-rikorrent.
i) Fuq l‑ewwel argument, ibbażat fuq li l‑Kummissjoni kisret l‑Artikoli 27 u 46 tal‑Konvenzjoni ta’ Vjenna billi ma baqgħetx tirrikonoxxi l‑istatus tar‑rikorrent bħala organizzazzjoni internazzjonali
349
Insostenn tal-ewwel argument, ir-rikorrent jargumenta li l-konklużjoni ta’ ftehimiet bejnu u l-Kummissjoni f’ġestjoni konġunta jew indiretta neċessarjament kienet tinvolvi għal din l-istituzzjoni l-obbligu li tirrikonoxxi l-istatus tiegħu bħala organizzazzjoni internazzjonali skont l-Artikoli 27 u 46 tal-Konvenzjoni ta’ Vjenna.
350
F’dan ir-rigward, fl-ewwel lok, għandu jitfakkar li, konformement mal-Artikolu 1 u mal-Artikolu 2(1)(a) tagħha, il-Konvenzjoni ta’ Vjenna tirregola l-ftehimiet internazzjonali konklużi bil-miktub bejn l-Istati u rregolati mid-dritt internazzjonali. Għalhekk, skont l-Artikolu 3 ta’ din il-Konvenzjoni, din ma tapplikax għal ftehimiet internazzjonali konklużi bejn Stati u suġġetti oħra tad-dritt internazzjonali, bħall-Unjoni.
351
Konsegwentement, ir-rikorrent ma jistax jikkritika b’mod utli lill-Kummissjoni, insostenn ta’ dan l-argument, talli kiser l-Artikoli 27 u 46 tal-Konvenzjoni ta’ Vjenna, li d-dispożizzjonijiet tagħhom ma humiex applikabbli direttament għall-Unjoni.
352
Fit-tieni lok, jekk jiġi preżunt li r-rikorrent kellu l-intenzjoni li jinvoka l-prinċipji tad-dritt internazzjonali pubbliku li jinsabu fl-Artikoli 27 u 46 tal-Konvenzjoni ta’ Vjenna, b’mod partikolari fl-Artikolu 27(2) u (3) u fl-Artikolu 46(2) u (3), tal-Konvenzjoni ta’ Vjenna tal‑21 ta’ Marzu 1986 dwar il-Liġi tat-Trattati bejn l-Istati u l-Organizzazzjonijiet Internazzjonali jew bejn l-Organizzazzjonijiet Internazzjonali (Dokumenti Uffiċjali tal-Konferenza tan-Nazzjonijiet Uniti dwar il-Liġi tat-Trattati bejn l-Istati u l-Organizzazzjonijiet Internazzjonali jew bejn l-Organizzazzjonijiet Internazzjonali, vol. II, p. 91), jirriżulta minn dawn il-prinċipji, minn naħa, li organizzazzjoni internazzjonali li hija parti għal trattat ma tistax tinvoka r-regoli tal-organizzazzjoni bħala ġustifikazzjoni għan-nuqqas ta’ eżekuzzjoni tat-trattat u, min-naħa l-oħra, li l-fatt li l-kunsens ta’ organizzazzjoni internazzjonali li tkun marbuta bi trattat ġie espress bi ksur tar-regoli tal-organizzazzjoni li jikkonċernaw il-kompetenza li tikkonkludi trattati ma jistax jiġi invokat minn dik l-organizzazzjoni bħala li jivvizzja l-kunsens tagħha, sakemm dan il-ksur ma jkunx ġie manifestat u jkun jikkonċerna regola ta’ importanza fundamentali.
353
Issa, l-ewwel nett, peress li r-riżoluzzjoni tal‑25 ta’ Novembru 1994 ma kinitx tobbliga lill-firmatarji tagħha jaderixxu mar-rikorrent jew jikkwalifikaw lil dan tal-aħħar bħala organizzazzjoni internazzjonali, il-Kummissjoni ma tistax tiġi kkritikata, bl-adozzjoni tad-deċiżjoni kkontestata, talli ma eżegwixxietx l-imsemmija riżoluzzjoni, anki jekk jiġi preżunt li kienet approvatha jew iffirmatha kif xieraq.
354
Barra minn hekk, mill-eżami tal-ewwel oġġezzjoni f’din il-parti jirriżulta li r-rikorrent ma huwiex fondat meta jgħid li kiseb l-istatus ta’ organizzazzjoni internazzjonali permezz tal-prassi sussegwenti għar-riżoluzzjoni tal‑25 ta’ Novembru 1994 jew l-adozzjoni tal-istatut tiegħu.
355
Fi kwalunkwe każ, jirriżulta mill-punt 253 iktar ’il fuq li, peress li l-Kummissjoni ma baqgħetx tpoġġi fuq il-kumitat tat-tmexxija tar-rikorrent mill‑20 ta’ Mejju 2003, l-Unjoni ma baqgħetx membru matul il-perijodu ta’ effett tad-deċiżjoni kkontestata.
356
Għalhekk, anki jekk il-Kummissjoni kienet aderixxiet regolarment mar-rikorrent fl‑1994 jew iktar tard, hija kienet, fid-data effettiva tad-deċiżjoni kkontestata, meħlusa minn kwalunkwe obbligu li tirrikonoxxih bħala organizzazzjoni internazzjonali bħala riżultat ta’ kwalunkwe prassi sussegwenti għar-riżoluzzjoni tal‑25 ta’ Novembru 1994 jew l-adozzjoni tal-istatut tiegħu.
357
It-tieni nett, mill-motivazzjoni tad-deċiżjoni kkontestata ma jirriżultax li, anki jekk il-Kummissjoni tiċħad li kienet aderixxiet regolarment għar-riżoluzzjoni tal‑25 ta’ Novembru 1994, hija kienet adottat l-imsemmija deċiżjoni, fuq il-bażi li l-kunsens tagħha li tkun marbuta b’dik ir-riżoluzzjoni kien espress bi ksur tar-regoli tal-Unjoni dwar is-setgħa li jiġu konklużi trattati internazzjonali.
358
B’mod partikolari, ma jirriżultax mill-motivazzjoni tad-deċiżjoni kkontestata li hija kienet ibbażata fuq il-prinċipji stabbiliti fl-Artikolu 46 tal-Konvenzjoni ta’ Vjenna u fl-Artikolu 46(2) u (3) tal-Konvenzjoni ta’ Vjenna tal‑21 ta’ Marzu 1986 dwar il-Liġi tat-Trattati bejn l-Istati u l-Organizzazzjonijiet Internazzjonali jew bejn l-Organizzazzjonijiet Internazzjonali.
359
Konsegwentement, dan l-argument għandu jiġi miċħud.
ii) Fuq it‑tieni argument, ibbażat fuq żball ta’ liġi fis‑sens li l‑Kummissjoni ma qisitx il‑ftehimiet dwar is‑sede konklużi mir‑rikorrent
360
Insostenn tat-tieni argument, ir-rikorrent isostni li l-Kummissjoni vvizzjat id-deċiżjoni kkontestata bi żball ta’ liġi billi rrifjutat li tqis it-tweġibiet tal-Belġju u tal-Awstrija fis-sens li dawn l-Istati għamlu riferiment għall-ftehimiet dwar is-sede li huwa kien ikkonkluda, peress li tali ftehimiet jesprimu r-rikonoxximent tal-istatus tiegħu bħala organizzazzjoni internazzjonali mill-Istati firmatarji ta’ dawn il-ftehimiet, kemm jekk huma membri ta’ din l-organizzazzjoni kif ukoll jekk le. Għalhekk, huwa jibbaża ruħu fuq l-iffirmar ta’ ftehimiet dwar is-sede mal-Belġju, mal-Bosnja-Ħerzegovina, mal-Maċedonja ta’ Fuq, mal-Mjanmar/Burma u mas-Serbja.
361
F’dan ir-rigward, huwa minnu li, fit-tweġiba tagħha lill-Kummissjoni tat‑8 ta’ April 2020, l-Awstrija indikat li l-prassi sussegwenti għall-adozzjoni tar-riżoluzzjoni tal‑25 ta’ Novembru 1994 u l-istatut tar-rikorrent, b’mod partikolari l-konklużjoni ta’ ftehimiet dwar is-sede, donnha kienet turi li dan tal-aħħar kien kiseb personalità ġuridika internazzjonali sal-punt meħtieġ għat-twettiq tal-kompiti tiegħu. Barra minn hekk, fit-tweġiba tiegħu lill-Kummissjoni tat‑30 ta’ Ġunju 2020, il-Belġju għamel riferiment għall-ftehim dwar is-sede li kien ikkonkluda mar-rikorrent.
362
Madankollu, mill-motivazzjoni tad-deċiżjoni kkontestata jirriżulta li l-Kummissjoni qieset li r-rikonoxximent tar-rikorrent bħala organizzazzjoni internazzjonali minn Stati li ma humiex membri ta’ dik l-entità ma kienx biżżejjed biex jiġi stabbilit li huwa kien jissodisfa l-kriterji tad-definizzjoni tal-organizzazzjonijiet internazzjonali stabbiliti mid-dritt internazzjonali, b’mod partikolari mill-prinċipji li jinsabu fl-abbozz tal-artikoli.
363
F’dan ir-rigward, jirriżulta mill-punti 204 sa 212 u 323 sa 325 iktar ’il fuq li r-rikonoxximent tal-istatus ta’ organizzazzjoni internazzjonali jirriżulta mill-konkordanza tal-volontajiet tal-Istati u, fejn applikabbli, tal-organizzazzjonijiet internazzjonali li huma partijiet għall-ftehim ta’ kostituzzjoni tal-organizzazzjoni kkonċernata, li din l-intenzjoni għandha tkun evidenti b’mod ċar mill-imsemmi ftehim ta’ kostituzzjoni jew minn ftehimiet sussegwenti jew prassi sussegwenti għall-imsemmi ftehim ta’ kostituzzjoni, sakemm dawn il-ftehimiet sussegwenti u din il-prassi sussegwenti jesprimu tali rikonoxximent tal-partijiet kollha għall-ftehim ta’ kostituzzjoni.
364
Għalhekk, il-fatt li l-Istati li ma aderixxewx mal-ftehim ta’ kostituzzjoni ta’ organizzazzjoni u li ma humiex, jew ma għadhomx, membri tiegħu jqisuh bħala organizzazzjoni internazzjonali ma jista’ jinvolvi l-ebda obbligu, għall-Kummissjoni, li tirrikonoxxi din l-organizzazzjoni bħala organizzazzjoni internazzjonali, b’mod partikolari bil-ħsieb li tawtorizzaha timplimenta l-baġit tal-Unjoni taħt ġestjoni indiretta.
365
Konsegwentement, il-Kummissjoni ma wettqitx żball ta’ liġi billi ma kkunsidratx, għall-adozzjoni tad-deċiżjoni kkontestata, il-ftehimiet dwar is-sede konklużi mir-rikorrent mal-Istati msemmija fil-punt 360 iktar ’il fuq, bir-riżultat li dan l-argument għandu jiġi miċħud bħala infondat.
3) Fuq it‑tielet oġġezzjoni, ibbażat fuq żball ta’ liġi fis‑sens li l‑Kummissjoni naqset milli tqis il‑fatt li l‑membri tiegħu ma kinux xoljewh u l‑fatt li huwa kien jissodisfa l‑prinċipju ta’ speċjalità
366
Insostenn tat-tielet oġġezzjoni, ir-rikorrent isostni li l-Kummissjoni vvizzjat id-deċiżjoni kkontestata bi żball ta’ liġi, billi naqset milli tqis, minn naħa, il-fatt li l-Istati li kienu waqqfuh qatt ma kienu xoljewh, minkejja n-natura provviżorja oriġinali tiegħu, u, min-naħa l-oħra, il-fatt li huwa kien jissodisfa l-prinċipju ta’ speċjalità.
367
F’dan ir-rigward, huwa minnu li l-firmatarji tar-riżoluzzjoni tal‑25 ta’ Novembru 1994 li aderixxew mar-rikorrent kellhom l-intenzjoni, fiż-żmien tal-adozzjoni tal-istatuti tal‑2008 u tal‑2012, li jipprovduh b’ċerta stabbiltà u li jafdawlu kompiti speċjalizzati fl-oqsma tar-rikostruzzjoni u l-iżvilupp, lil hinn mit-territorju tal-Bosnja-Ħerzegovina.
368
Madankollu, jirriżulta mill-eżami tat-tieni oġġezzjoni tat-tieni parti ta’ dan il-motiv u tal-ewwel oġġezzjoni ta’ din il-parti li la l-firmatarji tar-riżoluzzjoni tal‑25 ta’ Novembru 1994 u lanqas il-membri tar-rikorrent ma esprimew intenzjoni unanima, jew tal-inqas intenzjoni ta’ maġġoranza, li jagħtuh l-istatus ta’ organizzazzjoni internazzjonali.
369
Issa, il-fatt li l-membri tar-rikorrent ma xoljewhx u l-fatt li kien jissodisfa l-prinċipju ta’ speċjalità ma humiex biżżejjed biex jistabbilixxu tali intenzjoni u għalhekk ma għandhom l-ebda effett fuq il-legalità tad-deċiżjoni kkontestata.
370
Konsegwentement, din l-oġġezzjoni għandha tiġi miċħuda, u għandhom jiġu miċħuda wkoll, konsegwentement, it-tielet parti u r-raba’ motiv fl-intier tagħhom.
5.
Fuq it‑tieni u t‑tielet parti tat‑tieni motiv, ibbażati fuq il‑ksur, rispettivament, tal‑obbligu ta’ diliġenza u l-obbligu ta’ imparzjalità
a)
Fuq it‑tieni parti tat‑tieni motiv, ibbażat fuq il‑ksur tal‑obbligu ta’ diliġenza
371
Insostenn tat-tieni parti tat-tieni motiv, ir-rikorrent jinvoka, essenzjalment, seba’ oġġezzjonijiet, l-ewwel waħda bbażata fuq żbalji mwettqa mill-Kummissjoni fir-rigward tal-identifikazzjoni tal-Istati li għandhom jiġu mistoqsija dwar l-istatus ġuridiku tiegħu, it-tieni waħda fuq żbalji mwettqa mill-Kummissjoni fir-rigward tal-portata tal-ftehim dwar is-sede li huwa kkonkluda mal-awtoritajiet Belġjani, it-tielet waħda fuq żbalji mwettqa mill-Kummissjoni fir-rigward tad-definizzjoni tal-kunċett ta’ “organizzazzjoni internazzjonali”, ir-raba’ waħda fuq żbalji mwettqa mill-Kummissjoni minħabba l-assenza tagħha li tqis id-dokumenti diġà fil-pussess tagħha, il-ħames waħda fuq żbalji mwettqa mill-Kummissjoni minħabba n-natura mhux kompluta tal-kwestjonarju mibgħut minn din tal-aħħar lill-Istati li allegatament kienu l-membri tiegħu, is-sitt waħda fuq żbalji mwettqa mill-Kummissjoni minħabba l-inutilità tat-talba ta’ din tal-aħħar lill-Istati intervistati biex jipproduċu l-ftehim ta’ kostituzzjoni debitament iffirmat tiegħu u, is-seba’ waħda, fuq żbalji mwettqa mill-Kummissjoni minħabba l-assenza li terġa’ tikkonsulta lill-Istati intervistati minn din tal-aħħar wara li rċeviet l-osservazzjonijiet tiegħu datati l‑5 u t‑30 ta’ Marzu 2021.
372
Preliminarjament, għandu jitfakkar li l-obbligu ta’ diliġenza, li huwa inerenti għall-prinċipju ta’ amministrazzjoni tajba minqux fl-Artikolu 41 tal-Karta u li japplika b’mod ġenerali għall-azzjoni tal-amministrazzjoni tal-Unjoni fir-relazzjonijiet tagħha mal-pubbliku, jeħtieġ li l-istituzzjonijiet tal-Unjoni jaġixxu b’kura u prudenza fl-eżami ta’ kull element rilevanti għall-każ inkwistjoni (ara, f’dan is-sens, is-sentenza tat‑22 ta’ Settembru 2022, IMG vs Il‑Kummissjoni, C‑619/20 P u C‑620/20 P, EU:C:2022:722, punt 168 u l-ġurisprudenza ċċitata).
373
Għalhekk, meta jitqies il-kontenut tal-obbligu ta’ diliġenza, il-motiv ibbażat fuq ksur ta’ dan l-obbligu spiss jikkoinċidi ma’ dak ibbażat fuq żball manifest ta’ evalwazzjoni (sentenza tas‑16 ta’ Ġunju 2022, SGL Carbon et vs Il‑Kummissjoni, C‑65/21 P u C‑73/21 P sa C‑75/21 P, EU:C:2022:470, punt 32).
374
Fil-fatt, l-obbligu ta’ diliġenza huwa ta’ piż fuq l-istituzzjonijiet tal-Unjoni fl-eżerċizzju tas-setgħa ta’ evalwazzjoni tagħhom. Għalhekk, meta parti tinvoka l-iżball manifest ta’ evalwazzjoni allegatament imwettaq mill-istituzzjoni kompetenti, il-qorti tal-Unjoni għandha tistħarreġ jekk dik l-istituzzjoni eżaminatx, b’kura u prudenza, l-elementi rilevanti kollha tal-każ inkwistjoni (ara, f’dan is-sens, is-sentenza tas‑16 ta’ Ġunju 2022, SGL Carbon et vs Il‑Kummissjoni, C‑65/21 P u C‑73/21 P sa C‑75/21 P, EU:C:2022:470, punti 30 u 31 u l-ġurisprudenza ċċitata).
375
F’dan il-każ, għandu jiġi kkonstatat li, fil-kuntest tar-raba’ motiv, ir-rikorrent ikkritika lill-Kummissjoni talli wettqet diversi żbalji manifesti ta’ evalwazzjoni u li dan l-argument jikkoinċidi ma’ dak imressaq insostenn ta’ din il-parti.
376
Issa, billi jirriżulta mill-punt 370 iktar ’il fuq li r-raba’ motiv, ibbażat, b’mod partikolari, fuq diversi żbalji manifesti ta’ evalwazzjoni, għandu jiġi miċħud bħala infondat, ir-rikorrent konsegwentement ma huwiex fondat meta jikkritika lill-Kummissjoni talli ma eżaminatx is-sitwazzjoni tiegħu b’kura u prudenza u b’hekk kisret l-obbligu ta’ diliġenza meta adottat id-deċiżjoni kkontestata.
377
Fi kwalunkwe każ, fir-rigward tal-ewwel oġġezzjoni, ibbażata fuq li l-Kummissjoni, minn naħa, staqsiet b’mod żbaljat lit-Turkija dwar l-istatus ġuridiku tar-rikorrent u, min-naħa l-oħra, ma staqsietx lill-Bosnja-Ħerzegovina, il-Maċedonja ta’ Fuq, il-Mjanmar/Burma u s-Serbja, għandu jitfakkar li, wara l-għoti tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), ir-rikorrent irrifjuta li jikkomunika lill-Kummissjoni l-identità tal-membri tiegħu.
378
F’dan il-kuntest, il-Kummissjoni ma tistax titqies li kisret l-obbligu tagħha ta’ diliġenza billi staqsiet lill-Istati li r-rikorrent kien indika, fuq is-sit internet proprju tiegħu, fis‑26 ta’ Novembru 2019, bħala l-membri tiegħu, u li fosthom kien hemm it-Turkija.
379
Fir-rigward tal-Bosnja-Ħerzegovina, tal-Maċedonja ta’ Fuq, tal-Mjanmar/Burma u tas-Serbja, li ma huwiex ikkontestat li ma humiex membri tar-rikorrent, mill-eżami tat-tieni argument tat-tieni oġġezzjoni tat-tielet parti tar-raba’ motiv jirriżulta li l-pożizzjonijiet possibbli meħuda minn dawn l-Istati dwar il-kwistjoni ta’ jekk ir-rikorrent kienx organizzazzjoni internazzjonali huma irrilevanti għall-adozzjoni tad-deċiżjoni kkontestata.
380
Fir-rigward tat-tieni oġġezzjoni, ibbażata fuq żball imwettaq mill-Kummissjoni fir-rigward tal-portata tal-ftehim dwar is-sede konkluż bejn l-awtoritajiet Belġjani u r-rikorrent, jirriżulta wkoll mill-eżami tat-tieni argument tat-tieni oġġezzjoni tat-tielet parti tar-raba’ motiv li l-portata ta’ dan il-ftehim hija irrilevanti għall-adozzjoni tad-deċiżjoni kkontestata, peress li l-Belġju ma kienx għadu membru tar-rikorrent fid-data effettiva tad-deċiżjoni kkontestata, kif jirriżulta mill-eżami tat-tieni argument tat-tieni oġġezzjoni tal-ewwel parti tar-raba’ motiv.
381
Fir-rigward tat-tielet oġġezzjoni, ibbażata fuq żball imwettaq mill-Kummissjoni fir-rigward tad-definizzjoni tal-kunċett ta’ “organizzazzjoni internazzjonali”, li kienet differenti minn dik prevista fil-Linji Gwida, mill-eżami tar-raba’ motiv jirriżulta li l-Kummissjoni ma vvizzjatx id-deċiżjoni kkontestata bi żball ta’ liġi billi bbażat ruħha fuq id-definizzjoni tal-imsemmi kunċett kif tirriżulta, b’mod partikolari, mill-Konvenzjoni ta’ Vjenna u l-abbozzi tal-artikoli.
382
Barra minn hekk, mil-Linji Gwida ma jirriżultax li d-definizzjoni tal-kunċett ta’ “organizzazzjoni internazzjonali” li tinsab f’dan id-dokument hija differenti minn dik li fuqha l-Kummissjoni bbażat ruħha fl-adozzjoni tad-deċiżjoni kkontestata.
383
Fir-rigward tar-raba’ oġġezzjoni, ibbażata fuq l-assenza tal-Kummissjoni li tqis id-dokumenti diġà fil-pussess tagħha, mill-eżami tar-raba’ motiv jirriżulta li d-diversi dokumenti prodotti mir-rikorrent u li, fil-biċċa l-kbira, huma annessi mar-rapport ta’ investigazzjoni tal-OLAF ma jurux l-intenzjoni unanima jew tal-maġġoranza tal-firmatarji tar-riżoluzzjoni tal‑25 ta’ Novembru 1994, jew, tal-inqas, tal-membri tiegħu, li jagħtuh l-istatus ta’ organizzazzjoni internazzjonali.
384
Fir-rigward tal-ħames oġġezzjoni, ibbażata fuq l-inkompletezza tal-kwestjonarju mibgħut mill-Kummissjoni lill-Istati allegatament membri tar-rikorrent, mill-imsemmi kwestjonarju jirriżulta li l-Kummissjoni mhux biss staqsiet lill-Istati kkonċernati jekk humiex jew kinux membri tar-rikorrent u jekk kinux iffirmaw ftehim internazzjonali jew intergovernattiv li jistabbilixxih bħala organizzazzjoni internazzjonali, iżda wkoll jekk kinux jikkunsidraw li jissodisfa l-kundizzjonijiet biex ikun ikkwalifikat bħala organizzazzjoni internazzjonali fis-sens tar-regoli finanzjarji tal-Unjoni, sabiex, fir-rigward tad-definizzjoni tal-kunċett ta’ “organizzazzjoni internazzjonali”, imfakkra fil-punti 197 sa 212 iktar ’il fuq, din l-oġġezzjoni għandha tiġi miċħuda bħala infondata.
385
Fir-rigward tas-sitt oġġezzjoni, ibbażata fuq l-inutilità tat-talba tal-Kummissjoni li l-Istati intervistati jipproduċu l-ftehim ta’ kostituzzjoni debitament iffirmat tar-rikorrent, din ukoll għandha tiġi miċħuda bħala infondata, kif jirriżulta mill-eżami tat-tielet argument tal-ewwel oġġezzjoni tat-tieni parti tar-raba’ motiv.
386
Fir-rigward tas-seba’ oġġezzjoni, ibbażata fuq l-assenza ta’ konsultazzjoni oħra tal-Istati intervistati mill-Kummissjoni wara li rċeviet l-osservazzjonijiet tar-rikorrent datati l‑5 u t‑30 ta’ Marzu 2021, jirriżulta mill-eżami tar-raba’ motiv li dawn l-osservazzjonijiet, imtennija fir-rikors, ma kinux tali li jinvalidaw il-konklużjoni tal-Kummissjoni li r-rikorrent ma kienx jikkostitwixxi organizzazzjoni internazzjonali.
387
Konsegwentement, il-Kummissjoni ma kisritx l-obbligu ta’ diliġenza billi naqset milli tikkonsulta lill-Istati li kienet intervistat għat-tieni darba wara li rċeviet l-osservazzjonijiet tar-rikorrent, b’tali mod li din l-oġġezzjoni hija infondata.
388
Għaldaqstant, it-tieni parti tat-tielet motiv għandha tiġi miċħuda bħala infondata.
b)
Fuq it‑tielet parti, ibbażata fuq ksur tal‑obbligu ta’ imparzjalità
389
Insostenn għat-tielet parti, ir-rikorrent isostni, essenzjalment, erba’ oġġezzjonijiet, ibbażati fuq li l-Kummissjoni kienet kisret l-obbligu ta’ imparzjalità, meqjus fid-dimensjoni oġġettiva tiegħu, l-ewwel, billi indirizzat lill-Istati li hija kienet għażlet li tintervista mistoqsijiet li ma kinux rilevanti, utli jew konformi mal-liġi jew l-elementi tal-fajl, it-tieni, billi tat lis-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), portata li manifestament ma kellhiex u billi ddikjarat li kienet obbligata tevalwa mill-ġdid l-istatus ġuridiku tar-rikorrent, sabiex tiggwida t-tweġibiet tal-imsemmija Stati, it-tielet, billi għamlet dikjarazzjonijiet mhux preċiżi lir-rikorrent u, ir-raba’, billi għamlet pressjoni fuq l-istess Stati sabiex tikseb tweġibiet imfassla b’tali mod li jappoġġjaw aħjar il-pożizzjoni tagħha.
390
F’dan ir-rigward, għandu jitfakkar li huma l-istituzzjonijiet li għandhom jikkonformaw ruħhom mar-rekwiżit ta’ imparzjalità, fiż-żewġ komponenti tiegħu li huma, minn naħa, l-imparzjalità suġġettiva, li skontha ebda membru tal-istituzzjoni kkonċernata ma għandu juri li ħa pożizzjoni jew li għandu preġudizzju personali, u, min-naħa l-oħra, l-imparzjalità oġġettiva, li skontha din l-istituzzjoni għandha toffri garanziji suffiċjenti sabiex jiġi eskluż kull dubju leġittimu fir-rigward ta’ eventwali preġudizzju (ara d-digriet tal‑24 ta’ Mejju 2022, Puigdemont i Casamajó et vs Il‑Parlament u Spanja, C‑629/21 P(R), EU:C:2022:413, punt 199 u l-ġurisprudenza ċċitata).
391
B’mod partikolari, meta rikorrent jinvoka ksur tal-imparzjalità oġġettiva, jirriżulta mill-ġurisprudenza li, sabiex jintwera li l-organizzazzjoni tal-proċedura amministrattiva ma toffrix garanziji suffiċjenti sabiex jiġi eskluż kull dubju leġittimu dwar eventwali preġudizzju, ma huwiex meħtieġ li tiġi stabbilita l-eżistenza ta’ nuqqas ta’ imparzjalità, iżda huwa biżżejjed li jkun jeżisti dubju leġittimu f’dan ir-rigward u li ma jistax jiġi eliminat (ara, f’dan is-sens, is-sentenza tas‑27 ta’ Marzu 2019, August Wolff u Remedia vs Il‑Kummissjoni, C‑680/16 P, EU:C:2019:257, punt 37).
392
Fl-ewwel lok, fir-rigward tal-ewwel oġġezzjoni, ibbażata fuq li l-Kummissjoni indirizzat lill-Istati intervistati mistoqsijiet inutli, irrilevanti u mhux skont il-liġi jew l-elementi tal-fajl, mill-fajl ma jirriżultax li, fid-dawl tad-definizzjoni tal-kunċett ta’ “organizzazzjoni internazzjonali” mfakkra fil-punti 197 sa 212 iktar ’il fuq, il-mistoqsijiet indirizzati mill-Kummissjoni lill-Istati li kienet għażlet li tintervista u relatati ma’ firma jew ratifika possibbli tal-ftehim ta’ kostituzzjoni tar-rikorrent kif ukoll dwar l-eżistenza ta’ setgħat sħaħ possibbilment mogħtija lill-firmatarji tal-imsemmi ftehim kienu inutli, irrilevanti jew mhux skont il-liġi jew l-elementi tal-fajl.
393
Barra minn hekk, fir-rigward tal-metodi l-oħra ta’ espressjoni tal-kunsens tal-Istati li jintrabtu bir-riżoluzzjoni tal‑25 ta’ Novembru 1994, huwa minnu li l-ittri indirizzati lill-Istati intervistati mill-Kummissjoni ma jsemmux metodi oħra għajr l-iffirmar u r-ratifika ta’ dan l-istrument.
394
Madankollu, din iċ-ċirkustanza ma hijiex tali li turi li l-proċedura ta’ konsultazzjoni mibdija mill-Kummissjoni mal-Istati li hija kienet temmen li huma jew kienu membri tar-rikorrent ma offrietx garanziji suffiċjenti biex jiġi eskluż kull dubju leġittimu dwar kwalunkwe preġudizzju jew imġiba ppreġudikata min-naħa tagħha.
395
Fil-fatt, fl-ittri indirizzati lill-Istati msemmija, il-Kummissjoni staqsiet mistoqsija ġenerali sabiex tkun taf jekk kinux jikkunsidraw lilhom infushom bħala membri tar-rikorrent. Għalhekk, l-Istati intervistati, fin-nuqqas ta’ firma jew ratifika tal-ftehim ta’ kostituzzjoni tar-rikorrent, setgħu jindikaw jekk kinux taw il-kunsens tagħhom għal dan il-ftehim b’xi mod ieħor.
396
Barra minn hekk, jirriżulta mid-definizzjoni tal-kunċett ta’ “organizzazzjoni internazzjonali”, imfakkra fil-punti 197 sa 212 iktar ’il fuq, u mill-eżami tat-tieni argument tat-tieni oġġezzjoni tat-tielet parti tar-raba’ motiv li r-rikorrent ma huwiex fondat meta jikkritika lill-Kummissjoni talli ma talbitx lill-Istati li kien intervistat jekk kinux iqisuh, jittrattawh jew jikkwalifikawh bħala organizzazzjoni internazzjonali irrispettivament mill-istatus tagħhom bħala membru ta’ dik l-organizzazzjoni.
397
Għaldaqstant, l-ewwel oġġezzjoni tat-tielet parti tat-tieni motiv għandha tiġi miċħuda bħala infondata.
398
Fit-tieni lok, għandha tiġi miċħuda bħala infondata t-tieni oġġezzjoni, ibbażata fuq li l-Kummissjoni kienet tat lis-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), portata li ma għandhiex, bħala konsegwenza taċ-ċaħda tal-ewwel parti tal-ewwel motiv, ibbażata fuq il-ksur tal-Artikolu 266 TFUE u l-ksur tal-awtorità ta’ res judicata marbuta mal-imsemmija sentenza, kif ukoll tat-tieni oġġezzjoni tat-tieni parti tal-istess motiv, ibbażata fuq il-ksur tal-prinċipju ta’ nuqqas ta’ retroattività tal-atti tal-Unjoni.
399
Fil-fatt, mill-punti 105, 120 u 149 iktar ’il fuq jirriżulta li l-Kummissjoni ma kinitx wettqet żball fl-interpretazzjoni tagħha tas-sentenza tal‑31 ta’ Jannar 2019, International Management Group vs Il-Kummissjoni (C‑183/17 P u C‑184/17 P, EU:C:2019:78), meta qieset li t-twettiq korrett ta’ din is-sentenza kien jinvolvi obbligu għaliha li twettaq evalwazzjoni mill-ġdid retroattiva tal-istatus ġuridiku tar-rikorrent.
400
Fit-tielet lok, insostenn għat-tielet oġġezzjoni, ibbażata fuq li l-Kummissjoni vvizzjat il-korrispondenza tagħha mal-Istati li intervistat b’diversi ineżattezzi, l-ewwel nett, ir-rikorrent jikkritika lill-Kummissjoni talli indikat, kemm fl-ittri tas‑26 ta’ Novembru 2019 indirizzati lill-imsemmija Stati kif ukoll fl-ittri ta’ tfakkira tal‑11 ta’ Marzu 2020, li kienet obbligata twettaq evalwazzjoni tal-istatus tiegħu skont l-Artikolu 266 TFUE.
401
Issa, fid-dawl taċ-ċaħda tal-ewwel oġġezzjoni tal-ewwel parti tal-ewwel motiv, ibbażata fuq ksur tal-Artikolu 266 TFUE, ir-rikorrent huwa wkoll infondat fl-argument li din l-indikazzjoni hija żbaljata.
402
It-tieni nett, ir-rikorrent jikkritika lill-Kummissjoni talli indikat, fl-ittri tas‑26 ta’ Novembru 2019, li huwa kien irrifjuta li jipprovdilha l-ftehim ta’ kostituzzjoni tiegħu.
403
Fil-fatt, permezz ta’ ittra tas‑6 ta’ Mejju 2019, il-Kummissjoni kienet talbet lir-rikorrent jibagħtilha, inter alia, “kopja ċċertifikata konformi tal-ftehim internazzjonali (iffirmata) li jwaqqaf IMG bħala organizzazzjoni internazzjonali” kif ukoll “kwalunkwe dokument, li għadu ma jinsabx fil-pussess [tagħha] […], li jikkonferma l-istatus ta’ IMG bħala organizzazzjoni internazzjonali, u l-identità tal-membri [tiegħu] attwali jew passati”.
404
Issa, fit-tweġiba tiegħu tal‑25 ta’ Ġunju 2019, ir-rikorrent ikkontesta l-prinċipju stess tat-talba tal-Kummissjoni, fuq il-bażi li r-rikonoxximent preċedenti tiegħu bħala organizzazzjoni internazzjonali, b’mod partikolari mill-Unjoni, ma setax jiġi ddubitat skont ir-regoli tad-dritt internazzjonali pubbliku. Għaldaqstant, huwa ma kkonformax mal-imsemmija talba.
405
Barra minn hekk, ir-rikorrent ma weġibx għall-ittra ta’ segwitu tal-Kummissjoni tat‑18 ta’ Lulju 2019.
406
Konsegwentement, l-indikazzjoni li r-rikorrent irrifjuta li jipprovdi lill-Kummissjoni bil-ftehim li bih twaqqaf ma hijiex preċiża.
407
Barra minn hekk, jekk ir-rikorrent isostni li dan ir-rifjut ta’ kooperazzjoni kien iġġustifikat mill-fatt li l-Kummissjoni diġà kellha d-dokumenti ta’ kostituzzjoni tiegħu, tali ġustifikazzjoni ma tidhirx fit-tweġiba tiegħu tal‑25 ta’ Ġunju 2019.
408
Għalhekk, il-Kummissjoni kienet libera li tindika lill-Istati li kienet għażlet li tintervista li r-rikorrent kien irrifjuta li jipprovdilha l-ftehim ta’ kostituzzjoni tiegħu, mingħajr ma dan kien tali li juri li din il-proċedura ta’ konsultazzjoni ma kinitx toffri garanziji suffiċjenti biex jiġi eskluż kwalunkwe dubju leġittimu dwar kwalunkwe preġudizzju jew imġiba ppreġudikata min-naħa tagħha.
409
It-tielet nett, ir-rikorrent jikkritika lill-Kummissjoni talli ppreċiżat, b’mod partikolari fi skambji elettroniċi mal-awtoritajiet Torok u Taljani, li, bid-digriet tagħha tad‑9 ta’ Settembru 2020, IMG vs Il‑Kummissjoni (T‑645/19, mhux ippubblikat, EU:T:2020:388), il-Qorti Ġenerali kienet iddikjarat li kienet qiegħda teżegwixxi b’mod korrett is-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78).
410
F’ dan ir-rigward, fil-punt 69 tad-digriet tad‑9 ta’ Settembru 2020, IMG vs Il‑Kummissjoni (T‑645/19, mhux ippubblikat, EU:T:2020:388), il-Qorti Ġenerali sostniet, essenzjalment, li s-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78) ma tistax tiġi interpretata bħala li tfisser li l-Kummissjoni, sabiex teżegwixxiha, ma setgħetx twettaq eżami ġdid tal-istatus tar-rikorrent bħala organizzazzjoni internazzjonali, wara li tkun ġabret l-informazzjoni li tqis meħtieġa, iżda, għall-kuntrarju, fis-sens li r-rikors għal eżami ġdid jista’ jitqies bħala l-konsegwenza meħtieġa ta’ din is-sentenza.
411
Barra minn hekk, permezz tas-sentenza tat‑22 ta’ Settembru 2022, IMG vs Il‑Kummissjoni (C‑619/20 P u C‑620/20 P, EU:C:2022:722), il-Qorti tal-Ġustizzja ċaħdet l-appell ippreżentat min-naħa tar-rikorrent mid-digriet tad‑9 ta’ Settembru 2020, IMG vs Il‑Kummissjoni (T‑645/19, mhux ippubblikat, EU:T:2020:388).
412
Konsegwentement, l-indikazzjoni, f’diversi messaġġi tal-posta elettronika ta’ segwitu mill-Kummissjoni, li l-Qorti Ġenerali ddeċidiet li l-Kummissjoni kienet qiegħda teżegwixxi b’mod korrett is-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), ma tidhirx li ma hijiex preċiża, u għalhekk din it-tielet oġġezzjoni għandha tiġi miċħuda bħala infondata.
413
Fir-raba’ lok, insostenn tar-raba’ oġġezzjoni, ibbażata fuq li l-Kummissjoni eżerċitat pressjonijiet fuq xi wħud mill-Istati intervistati sabiex tikseb tweġibiet imfasslin b’tali mod li jappoġġja aħjar il-konklużjoni tagħha, ir-rikorrent jibbaża ruħu fuq l-iskambji bejn il-Kummissjoni u l-awtoritajiet Daniżi tal‑5 u tat‑12 ta’ Ġunju 2020, li permezz tagħhom il-Kummissjoni talbet lill-awtoritajiet imsemmija biex jikkonfermaw jekk id-Danimarka kinitx iffirmat ftehim internazzjonali li jistabbilixxi lir-rikorrent bħala organizzazzjoni internazzjonali, sa fejn il-Kummissjoni kellha l-biża’ li l-ewwel tweġiba tal-imsemmija awtoritajiet setgħet titqies bħala mhux konklużiva biżżejjed mill-Qorti Ġenerali jew mill-Qorti tal-Ġustizzja fil-każ ta’ appell.
414
F’dan ir-rigward, mill-ittra tar-Rappreżentant Permanenti tad-Danimarka għall-Unjoni tal‑4 ta’ Ġunju 2020 jirriżulta li, meta mistoqsija jekk id-Danimarka kinitx iffirmat ftehim internazzjonali li jistabbilixxi lir-rikorrent bħala organizzazzjoni internazzjonali, l-awtoritajiet Daniżi għall-ewwel wieġbu li ma kinux setgħu jsibu dokument iffirmat għal dak il-għan. Imbagħad, wara l-iskambji elettroniċi bejn il-Kummissjoni u dawn l-awtoritajiet tal‑5 u tat‑12 ta’ Ġunju 2020, imsemmija fil-punt 413 iktar ’il fuq, ir-Rappreżentanza Permanenti tad-Danimarka għall-Unjoni bagħtet, fit‑18 ta’ Ġunju 2020, ittra ġdida mmodifikata fis-sens mitlub mill-Kummissjoni.
415
Issa, iċ-ċirkustanzi deskritti fil-punt 414 iktar ’il fuq juru x-xewqa tal-Kummissjoni li tikseb tweġiba ċara mill-awtoritajiet Daniżi għall-mistoqsija dwar jekk id-Danimarka kinitx iffirmat ftehim internazzjonali li jistabbilixxi lir-rikorrent bħala organizzazzjoni internazzjonali. Konsegwentement, dawn ma jippermettux li jkun hemm dubju leġittimu dwar l-eżistenza ta’ kwalunkwe preġudizzju min-naħa tal-Kummissjoni dwar is-soluzzjoni li għandha tiġi pprovduta fir-rigward tal-istatus tar-rikorrent.
416
Konsegwentement, it-tielet oġġezzjoni tat-tielet parti tat-tieni motiv għandha tiġi miċħuda bħala infondata, bħalma għandhom jiġu miċħuda bħala infondati, konsegwentement, it-tielet parti fl-intier tagħha u t-tieni motiv fl-intier tiegħu.
417
Minn dak li ntqal iktar ’il fuq jirriżulta li t-talbiet għall-annullament tad-deċiżjoni kkontestata għandhom jiġu miċħuda.
C. Fuq it‑talbiet għal kumpens
418
Insostenn tat-talbiet għal kumpens, ir-rikorrent jippreżenta żewġ talbiet għal dannu li jikkostitwixxu żewġ partijiet distinti. Fil-kuntest tal-ewwel parti, huwa jfittex kumpens fl-ammont ta’ EUR 20000 minħabba d-dewmien irraġonevoli li kkaratterizza l-proċedura għall-adozzjoni tad-deċiżjoni kkontestata. Fil-kuntest tat-tieni parti, huwa jfittex kumpens fl-ammont ta’ EUR 23651903 għad-danni finanzjarji u morali li jattribwixxi għall-illegalitajiet li jivvizzjaw id-deċiżjoni kkontestata, li ssostitwixxiet id-deċiżjonijiet tas‑16 ta’ Diċembru 2014 u tat‑8 ta’ Mejju 2015.
419
Il-Kummissjoni tikkontesta l-fondatezza tal-argumenti tar-rikorrent.
1.
Fuq il‑kundizzjonijiet ta’ involviment tar‑responsabbiltà tal‑istituzzjonijiet tal‑Unjoni
420
Preliminarjament, l-ewwel, għandu jitfakkar li, skont ġurisprudenza stabbilita, sabiex ir-responsabbiltà mhux kuntrattwali tal-Unjoni tkun tista’ tiġi stabbilita f’każ partikolari, huwa neċessarju, fost kundizzjonijiet oħra, li l-persuna li titlob kumpens għad-dannu jew danni li hija tqis li ġarrbet minħabba aġir jew att tal-Unjoni tistabbilixxi l-eżistenza ta’ ksur ta’ dispożizzjoni legali li għandha l-għan li tagħti drittijiet lill-individwi (ara s-sentenza tat‑22 ta’ Settembru 2022, IMG vs Il‑Kummissjoni, C‑619/20 P u C‑620/20 P, EU:C:2022:722, punt 145 u l-ġurisprudenza ċċitata).
421
Barra minn hekk, dan il-ksur għandu jkun suffiċjentement serju, rekwiżit li jiddependi huwa stess mis-setgħa diskrezzjonali li għandha l-istituzzjoni, il-korp jew l-organu tal-Unjoni li jkun kiser din ir-regola u minn jekk dawn kisrux b’mod manifest u gravi l-limiti imposti fuq din is-setgħa, fid-dawl, b’mod partikolari, tal-livell ta’ ċarezza u ta’ preċiżjoni tal-imsemmija regola, tad-diffikultajiet ta’ interpretazzjoni jew ta’ applikazzjoni li jistgħu jirriżultaw minnha kif ukoll il-kumplessità tas-sitwazzjoni li għandha tiġi deċiża (ara s-sentenza tat‑22 ta’ Settembru 2022, IMG vs Il‑Kummissjoni, C‑619/20 P u C‑620/20 P, EU:C:2022:722, punt 146 u l-ġurisprudenza ċċitata).
422
It-tieni, kull dannu li għalih qiegħed jintalab kumpens fil-kuntest ta’ rikors għad-danni mhux kuntrattwali tal-Unjoni skont it-tieni paragrafu tal-Artikolu 340 TFUE għandu jkun reali u ċert. Fi kwalunkwe każ, hija l-parti li tikkontesta r-responsabbiltà mhux kuntrattwali tal-Unjoni li għandha tipproduċi provi konklużivi kemm tal-eżistenza kif ukoll tal-portata tad-dannu li hija tinvoka (ara s-sentenza tal‑5 ta’ Settembru 2019, L‑Unjoni Ewropea vs Guardian Europe u Guardian Europe vs L‑Unjoni Ewropea, C‑447/17 P u C‑479/17 P, EU:C:2019:672, punt 135 u l-ġurisprudenza ċċitata).
423
Għalhekk, l-eżistenza ta’ dannu reali u ċert ma tistax tiġi kkunsidrata b’mod astratt mill-qorti tal-Unjoni, iżda din għandha tiġi evalwata skont iċ-ċirkustanzi ta’ fatt preċiżi li jikkaratterizzaw kull kawża mressqa quddiem din tal-aħħar (ara s-sentenza tat‑18 ta’ Novembru 2021, Mahmoudian vs Il‑Kunsill, C‑681/19 P, mhux ippubblikata, EU:C:2021:933, punt 32 u l-ġurisprudenza ċċitata).
424
It-tielet, il-kundizzjoni relatata mal-eżistenza ta’ rabta kawżali tikkonċerna l-eżistenza ta’ rabta kawżali suffiċjentement diretta bejn l-aġir tal-istituzzjoni kkonċernata u d-dannu, rabta li r-rikorrent għandu jagħti prova tagħha, b’tali mod li l-aġir ikkritikat li jsir l-ilment dwaru għandu jkun il-kawża determinanti tad-dannu (ara s-sentenza tas‑27 ta’ April 2023, Fondazione Cassa di Risparmio di Pesaro et vs Il‑Kummissjoni, C‑549/21 P, mhux ippubblikata, EU:C:2023:340, punt 114 u l-ġurisprudenza ċċitata).
425
Fil-fatt, hija l-parti li tikkontesta r-responsabbiltà mhux kuntrattwali tal-Unjoni li għandha tipproduċi provi konklużivi kemm tal-eżistenza kif ukoll tal-portata tad-dannu li hija tinvoka, kif ukoll tal-eżistenza ta’ rabta suffiċjentement diretta ta’ kawża u effett bejn l-aġir tal-istituzzjoni inkwistjoni u d-dannu allegat (ara s-sentenza tat‑30 ta’ Mejju 2017, Safa Nicu Sepahan vs Il‑Kunsill, C‑45/15 P, EU:C:2017:402, punti 62 u l-ġurisprudenza ċċitata).
426
Madankollu, skont prinċipju ġenerali komuni għas-sistemi legali tal-Istati Membri, applikat ukoll mill-qrati tal-Unjoni, il-parti leża, bir-riskju li jkollha ġġarrab id-dannu hija stess, għandha tipprova li eżerċitat diliġenza dovuta biex tillimita l-estent tad-dannu (ara d-digriet tat‑12 ta’ Mejju 2010, Pigasos Alieftiki Naftiki Etaireia vs Il‑Kummissjoni, C‑451/09 P, mhux ippubblikat, EU:C:2010:268, punt 39 u l-ġurisprudenza ċċitata).
427
Fil-fatt, ir-rabta kawżali tista’ tinkiser b’aġir negliġenti tal-parti leża, sa fejn dan l-aġir jirriżulta li jikkostitwixxi l-kawża determinanti tad-dannu (sentenza tat‑18 ta’ Marzu 2010, Trubowest Handel u Makarov vs Il‑Kunsill u Il‑Kummissjoni, C‑419/08 P, EU:C:2010:147, punt 61).
428
Huwa fid-dawl ta’ dawn il-prinċipji li l-Qorti Ġenerali għandha teżamina t-talbiet tar-rikorrent għal kumpens.
2.
Fuq l‑ewwel parti, li tfittex kumpens għad‑dannu li jirriżulta mill‑ksur ta’ perijodu raġonevoli
429
Insostenn tal-ewwel parti, ir-rikorrent isostni li, wara l-għoti tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), il-Kummissjoni ħadet iktar minn sentejn biex tadotta d-deċiżjoni kkontestata u li dan il-perijodu ma huwiex raġonevoli, bir-riżultat li l-Kummissjoni hija obbligata tħallas kumpens sa EUR 20000.
430
F’dan ir-rigward, għandu jitfakkar li l-istituzzjonijiet tal-Unjoni għandhom obbligu li jeżerċitaw is-setgħat tagħhom b’mod konformi mal-prinċipji ġenerali tad-dritt tal-Unjoni, b’mod partikolari l-prinċipju ta’ amministrazzjoni tajba, li issa huwa minqux fl-Artikolu 41 tal-Karta, li l-paragrafu 1 tiegħu jipprevedi li kull persuna għandha d-dritt li dak kollu li jirrigwardaha jiġi ttrattat fost oħrajn fi żmien raġonevoli mill-istituzzjonijiet tal-Unjoni (ara s-sentenza tat‑12 ta’ Mejju 2022, Klein vs Il‑Kummissjoni, C‑430/20 P, EU:C:2022:377, punt 87 u l-ġurisprudenza ċċitata).
431
Għalhekk, hija l-awtorità amministrattiva kkonċernata li għandha tieħu pożizzjoni, meta din tkun suppost tagħmel dan, u li tagħlaq proċedura miftuħa f’terminu raġonevoli (sentenza tat‑12 ta’ Mejju 2022, Klein vs Il‑Kummissjoni, C‑430/20 P, EU:C:2022:377, punt 89).
432
Barra minn hekk, in-natura raġonevoli tat-tul tal-proċedura ma tistax tiġi ddeterminata b’riferiment għal limitu massimu preċiż iddeterminat b’mod astratt. Dan għandu jiġi evalwat skont iċ-ċirkustanzi partikolari ta’ kull kawża u, b’mod partikolari, l-importanza tat-tilwima għall-persuna kkonċernata, il-kumplessità tal-kawża u l-istadji proċedurali differenti li l-istituzzjoni tal-Unjoni tkun segwiet, kif ukoll skont l-aġir tal-partijiet matul il-proċedura. F’dan ir-rigward, il-lista ta’ kriterji rilevanti ma hijiex esklużiva u l-evalwazzjoni tan-natura raġonevoli tal-imsemmi terminu ma teħtieġx eżami sistematiku, mill-qorti tal-Unjoni, taċ-ċirkustanzi tal-kawża fid-dawl ta’ kull wieħed minn dawn il-kriterji (ara s-sentenza tat‑12 ta’ Mejju 2022, Klein vs Il‑Kummissjoni, C‑430/20 P, EU:C:2022:377, punt 86 u l-ġurisprudenza ċċitata).
433
F’dan il-każ, huwa meħtieġ, fl-ewwel lok, li jiġi ddeterminat jekk il-perijodu ta’ żmien li ħadet il-Kummissjoni biex tadotta d-deċiżjoni kkontestata jikkostitwixxix qbiż tat-tul ta’ żmien raġonevoli, b’tali mod li l-Kummissjoni tkun kisret ir-rekwiżiti mfakkra fil-punti 430 u 431 iktar ’il fuq.
434
L-ewwel nett, għandu jiġi rrilevat li l-perijodu ta’ tliet xhur li għaddew bejn l-għoti tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78), u l-ittra tas‑6 ta’ Mejju 2019 li biha l-Kummissjoni stiednet lir-rikorrent jipproduċi ċerti dokumenti ma jistax jitqies li ma huwiex raġonevoli fid-dawl tal-kumplessità legali tal-kawża u ta’ din is-sentenza.
435
F’dan ir-rigward, għandu jitfakkar li, fil-punti 190 u 191 tas-sentenza tat‑22 ta’ Settembru 2022, IMG vs Il‑Kummissjoni (C‑619/20 P u C‑620/20 P, EU:C:2022:722), il-Qorti tal-Ġustizzja kkonfermat li l-kunċett ta’ “organizzazzjoni internazzjonali” li għaliha jagħmlu riferiment ir-regoli finanzjarji tal-Unjoni kien kunċett ġenerali li l-interpretazzjoni tiegħu, għall-finijiet ta’ dawk ir-regoli, tista’ twassal għal diffikultajiet fl-assenza, b’mod partikolari, ta’ ġurisprudenza dwar is-suġġett u li l-applikazzjoni ta’ dan il-kunċett tista’ wkoll, f’dan il-każ, tkun kumplessa u twassal għal diffikultajiet fil-klassifikazzjoni legali tal-fatti, b’kont meħud tas-sitwazzjoni speċifika tar-rikorrent.
436
It-tieni nett, ir-rikorrent huwa wkoll infondat fil-kritika tal-Kummissjoni dwar il-perijodu li għadda bejn is‑6 ta’ Mejju u t‑18 ta’ Lulju 2019, il-perijodu li matulu din tal-aħħar ipprovat teżegwixxi s-sentenza tal‑31 ta’ Jannar 2019, International Management Group v Il‑Kummissjoni (C‑183/17 P u C‑184/17 P, EU:C:2019:78), permezz ta’ skambji bil-miktub miegħu, kif ukoll dwar il-perijodu li għadda bejn it‑18 ta’ Lulju 2019, id-data li fiha l-Kummissjoni tenniet it-talba tagħha tas‑6 ta’ Mejju 2019 lilu, u s‑26 ta’ Novembru 2019, id-data li fiha l-Kummissjoni bagħtet it-talbiet tagħha għal informazzjoni lill-Istati Membri allegatament membri tar-rikorrent.
437
Bl-istess mod, għandu jitqies il-fatt li l-perijodu totali ta’ sentejn, erba’ xhur u tmint ijiem li fi tmiemu ġiet adottata d-deċiżjoni kkontestata jinkludi l-perijodu għall-konsultazzjoni tal-Istati intervistati mill-Kummissjoni, minħabba r-rifjut tar-rikorrent li jipprovdilha d-dokumenti ta’ kostituzzjoni tiegħu ffirmati u sostnuti kif xieraq.
438
Konsegwentement, din il-parti tal-perijodu kkontestat, bejn is‑6 ta’ Mejju 2019 u l‑10 ta’ Frar 2021, id-data tal-aħħar tweġiba għall-konsultazzjoni mibdija mill-Kummissjoni, ma hijiex attribwibbli lill-Kummissjoni, iżda lir-rikorrent, li naqas milli jeżerċita d-diliġenza dovuta wara l-għoti tas-sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P, EU:C:2019:78).
439
It-tielet nett, ma jistax jitqies li l-Kummissjoni damet bejn l‑10 ta’ Frar u d‑19 ta’ Frar 2021, id-data li fiha bagħtet lir-rikorrent l-abbozz tad-deċiżjoni tagħha għall-osservazzjonijiet. Barra minn hekk, ir-rikorrent ma huwiex fondat meta jilmenta dwar il-perijodu ta’ ftit iktar minn tliet xhur, bejn id‑19 ta’ Frar u t‑8 ta’ Ġunju 2021, li jikkorrispondi kemm għaż-żmien mogħti lilu biex jippreżenta osservazzjonijiet kif ukoll għaż-żmien meħud mill-Kummissjoni biex tieħu kont dovut tal-osservazzjonijiet tiegħu, konformement mad-dritt tiegħu li jinstema’.
440
Għalhekk, minn dak li ntqal iktar ’il fuq jirriżulta li ż-żmien meħud mill-Kummissjoni biex tħejji u tadotta d-deċiżjoni kkontestata ma huwiex irraġonevoli fis-sens tal-ġurisprudenza ċċitata fil-punti 430 u 431 iktar ’il fuq.
441
Fit-tieni lok, għandu jiġi kkonstatat li r-rikorrent ma jistabbilixxix l-eżistenza ta’ dannu materjali jew morali li jirriżulta mill-allegat ksur insostenn ta’ dan il-kap tat-talba.
442
Konsegwentement, din il-parti għandha tiġi miċħuda bħala infondata.
3.
Fuq it‑tieni parti, li tfittex kumpens għad‑danni finanzjarji u morali allegatament ikkawżati mid‑deċiżjoni kkontestata
443
Insostenn tat-tieni parti, ir-rikorrent jitlob li l-Kummissjoni tiġi kkundannata tħallsu s-somma ta’ EUR 8651903 bħala kumpens għad-dannu finanzjarju li huwa jattribwixxi għad-deċiżjoni kkontestata kif ukoll is-somma ta’ EUR 15‑il miljun bħala kumpens għad-dannu mhux finanzjarju tiegħu.
444
F’dan ir-rigward, jirriżulta mill-punt 417 iktar ’il fuq li l-konklużjonijiet li jfittxu l-annullament tad-deċiżjoni kkontestata ġew miċħuda, bir-riżultat li l-ewwel kundizzjoni msemmija fil-punt 420 iktar ’il fuq, li tippermetti r-responsabbiltà mhux kuntrattwali tal-Unjoni u li hija relatata mal-eżistenza ta’ ksur ta’ regola maħsuba biex tagħti drittijiet lill-individwi, ma hijiex issodisfatta.
445
Barra minn hekk, filwaqt li huwa minnu li l-Kummissjoni vvizzjat id-deċiżjoni kkontestata bi żbalji ta’ liġi billi rrifjutat li tikkwalifika r-riżoluzzjoni tal‑25 ta’ Novembru 1994 bħala ftehim internazzjonali, dawn l-iżbalji jibqgħu mingħajr effett fuq il-legalità ta’ din id-deċiżjoni u, għalhekk, ma jistgħux jitqiesu bħala l-kawża diretta u ċerta tad-danni attribwita lilhom mir-rikorrent.
446
Barra minn hekk, ir-rikorrent ma jibbażax ruħu, insostenn tat-talbiet għal kumpens żviluppati fil-kuntest ta’ din il-parti, fuq kapi ta’ illegalità li huma differenti minn dawk li huwa espona insostenn tat-talba tiegħu għal annullament.
447
Konsegwentement, it-tieni parti ppreżentata insostenn tat-talbiet għal kumpens għandha tiġi miċħuda bħala infondata u, konsegwentement, għandhom jiġu miċħuda dawn it-talbiet fl-intier tagħhom.
V. Fuq l‑ispejjeż
448
Konformement mal-Artikolu 134(1) u (3) tar-Regoli tal-Proċedura, kull parti li titlef il-kawża għandha tiġi kkundannata għall-ispejjeż, jekk dawn ikunu ntalbu, u kull parti għandha tbati l-ispejjeż rispettivi tagħha jekk il-partijiet jitilfu, rispettivament, fuq waħda jew iktar mit-talbiet tagħhom. Fl-aħħar nett, skont it-termini tal-Artikolu 135(1) tar-Regoli tal-Proċedura, fejn l-ekwità titlob dan, il-Qorti Ġenerali tista’ tiddeċiedi li parti li titlef għandha tbati, minbarra l-ispejjeż tagħha stess, parti biss mill-ispejjeż tal-parti l-oħra, jew saħansitra li ma għandhiex tiġi kkundannata tħallas tali spejjeż.
449
F’dan il-każ, ir-rikorrent tilef fit-talbiet tiegħu. Madankollu, ġie kkonstatat li l-Kummissjoni kienet ivvizzjat bi żball ta’ liġi d-deċiżjoni kkontestata billi bbażat ruħha fuq li r-riżoluzzjoni tal‑25 ta’ Novembru 1994 li ma setgħetx tiġi kkwalifikata bħala ftehim internazzjonali, li seta’ wassal lir-rikorrent biex iressaq dan ir-rikors, bil-ħsieb li tiġi kkonstatata din l-illegalità. F’dawn iċ-ċirkustanzi, il-Qorti Ġenerali tqis li huwa ġust li tikkundanna lil kull parti għall-ispejjeż tagħha stess.
Għal dawn il-motivi,
IL-QORTI ĠENERALI (Id-Disa’ Awla Estiża)
taqta’ u tiddeċiedi:
1)
Ir-rikors huwa miċħud.
2)
Kull parti għandha tbati l-ispejjeż rispettivi tagħha.
Truchot
Kanninen
Frendo
Sampol Pucurull
Perišin
Mogħtija f’seduta bil-miftuħ fil-Lussemburgu, fl‑4 ta’ Settembru 2024.
Firem
Werrej
I. Il‑fatti li wasslu għall‑kawża
A. Preċedenti amministrattivi
B. Preċedenti ġudizzjarji
C. Segwiti amministrattivi għas‑sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P)
D. Segwiti ġudizzjarji għas‑sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P)
II. Fatti li seħħew wara l‑preżentata tar‑rikors
III. It‑talbiet tal‑partijiet
IV. Id‑dritt
A. Fuq l‑ammissibbiltà
1. Fuq il‑kwistjoni tar‑regolarità tal‑mandat maħruġ mir‑rikorrent lill‑avukati tiegħu
2. Fuq l‑ammissibbiltà tal‑Anness A.24 tar‑rikors
3. Fuq l‑ammissibbiltà tal‑Anness C.1 tar‑replika
B. Fuq it‑talbiet għal annullament
1. Fuq l‑ewwel parti tat‑tieni motiv, ibbażat fuq ksur tal‑obbligu ta’ motivazzjoni
2. Fuq l‑ewwel motiv, ibbażat fuq diversi żbalji ta’ liġi, b’mod partikolari l‑ksur tal‑Artikolu 266 TFUE, tal‑awtorità ta’ res judicata u tal‑prinċipju ta’ nuqqas ta’ retroattività
a) Fuq l‑ewwel parti, ibbażata fuq ksur tal‑Artikolu 266 TFUE u tal‑awtorità ta’ res judicata marbuta mas‑sentenza tal‑31 ta’ Jannar 2019, International Management Group vs Il‑Kummissjoni (C‑183/17 P u C‑184/17 P)
1) Fuq l‑ewwel oġġezzjoni, ibbażata fuq ksur tal‑Artikolu 266 TFUE
2) Fuq it‑tieni oġġezzjoni, ibbażata fuq ksur tal‑awtorità ta’ res judicata
b) Fuq it‑tieni parti, ibbażata fuq il‑ksur tal‑prinċipju ta’ bona fide, tal‑massima “nemo auditur propriam turpitudinem allegans” u tal‑prinċipju ta’ nuqqas ta’ retroattività
1) Fuq it‑tieni oġġezzjoni, ibbażata fuq ksur tal‑prinċipju ta’ nuqqas ta’ retroattività
2) Fuq l‑ewwel oġġezzjoni, ibbażata fuq ksur tal‑prinċipju ta’ bona fide u tal‑massima “nemo auditur”
c) Fuq it‑tielet parti, ibbażata fuq ksur tal‑prinċipju ta’ ugwaljanza
3. Fuq it‑tielet motiv, ibbażat fuq il‑ksur tal‑prinċipju ta’ ċertezza legali
4. Fuq ir‑raba motiv, ibbażat fuq żbalji manifesti ta’ evalwazzjoni u żbalji oħra ta’ liġi
a) Dwar id‑definizzjoni tal‑kunċett ta’ “organizzazzjoni internazzjonali” previst fir‑regoli finanzjarji tal‑Unjoni
b) Fuq l‑ewwel parti, ibbażata fuq żbalji manifesti ta’ evalwazzjoni u żbalji ta’ liġi relatati mal‑identifikazzjoni tal‑membri tar‑rikorrent
1) Fuq l‑ewwel oġġezzjoni, ibbażata fuq żball manifest ta’ evalwazzjoni li jirriżulta minn distinzjoni artifiċjali bejn l‑Istati fundaturi tar‑rikorrent, l‑Istati kontribwenti u l‑membri tal‑kumitat tat‑tmexxija tiegħu
2) Fuq it‑tieni oġġezzjoni, ibbażata fuq żball manifest ta’ evalwazzjoni li jivvizzja l‑interpretazzjoni tal‑pożizzjonijiet meħuda mill‑Belġju u l‑Awstrija
i) Fuq l‑ewwel argument, ibbażat fuq żball manifest ta’ evalwazzjoni li jivvizzja l‑interpretazzjoni tat‑tweġiba tal‑awtoritajiet Awstrijaċi
ii) Fuq it‑tieni argument, ibbażat fuq żball manifest ta’ evalwazzjoni li jivvizzja l‑interpretazzjoni tat‑tweġiba tal‑awtoritajiet Belġjani
3) Fuq it‑tielet oġġezzjoni, ibbażata fuq żbalji ta’ liġi u żball manifest ta’ evalwazzjoni mwettqa mill‑Kummissjoni fir‑rifjut li tirrikonoxxi l‑adeżjoni tal‑Unjoni mar‑rikorrent
c) Fuq it‑tieni parti, ibbażata fuq żbalji ta’ liġi li jivvizzjaw ir‑rifjut mill‑Kummissjoni li tikkwalifika r‑riżoluzzjoni tal‑25 ta’ Novembru 1994 bħala ftehim internazzjonali li jistabbilixxi organizzazzjoni internazzjonali
1) Fuq l‑ewwel oġġezzjoni, ibbażata fuq żbalji ta’ liġi li jirriżultaw mir‑rifjut tal‑Kummissjoni li tikkwalifika r‑riżoluzzjoni tal‑25 ta’ Novembru 1994 bħala ftehim internazzjonali
i) Fuq l‑ewwel argument, ibbażat fuq żball ta’ liġi inkwantu n‑natura legalment vinkolanti tar‑riżoluzzjoni tal‑25 ta’ Novembru 1994
ii) Fuq it‑tieni argument, ibbażat fuq żball ta’ liġi inkwantu r‑rekwiżit tal‑iffirmar tar‑riżoluzzjoni tal‑25 ta’ Novembru 1994 minn rappreżentanti b’setgħat għal dak il‑għan
iii) Fuq it‑tielet argument, ibbażat fuq żbalji ta’ liġi inkwantu r‑rekwiżit ta’ strumenti ta’ ffirmar jew ta’ ratifika tar‑riżoluzzjoni tal‑25 ta’ Novembru 1994
iv) Fuq l‑impatt tal‑mertu tal‑ewwel u tat‑tieni argument ta’ din l‑oġġezzjoni fuq il‑legalità tad‑deċiżjoni kkontestata
2) Fuq it‑tieni oġġezzjoni, ibbażata fuq żball ta’ interpretazzjoni inkwantu l‑intenzjoni tal‑firmatarji tar‑riżoluzzjoni tal‑25 ta’ Novembru 1994 li jagħtu lir‑rikorrent l‑istatus ta’ organizzazzjoni internazzjonali
d) Fuq it‑tielet parti, ibbażata fuq żbalji ta’ liġi inkwantu l‑prassi sussegwenti tal‑firmatarji tar‑riżoluzzjoni tal‑25 ta’ Novembru 1994 u r‑rikonoxximent tal‑istatus ta’ organizzazzjoni internazzjonali mill‑Unjoni u minn ċerti Stati
1) Fuq l‑ewwel oġġezzjoni, ibbażata fuq żball ta’ liġi inkwantu l‑prassi sussegwenti tal‑firmatarji tar‑riżoluzzjoni tal‑25 ta’ Novembru 1994
2) Fuq it‑tieni oġġezzjoni, ibbażata fuq żbalji ta’ liġi fis‑sens li l‑Kummissjoni ma qisitx ir‑rikonoxximent tal‑istatus tar‑rikorrent bħala organizzazzjoni internazzjonali mill‑Unjoni u minn ċerti Stati
i) Fuq l‑ewwel argument, ibbażat fuq li l‑Kummissjoni kisret l‑Artikoli 27 u 46 tal‑Konvenzjoni ta’ Vjenna billi ma baqgħetx tirrikonoxxi l‑istatus tar‑rikorrent bħala organizzazzjoni internazzjonali
ii) Fuq it‑tieni argument, ibbażat fuq żball ta’ liġi fis‑sens li l‑Kummissjoni ma qisitx il‑ftehimiet dwar is‑sede konklużi mir‑rikorrent
3) Fuq it‑tielet oġġezzjoni, ibbażat fuq żball ta’ liġi fis‑sens li l‑Kummissjoni naqset milli tqis il‑fatt li l‑membri tiegħu ma kinux xoljewh u l‑fatt li huwa kien jissodisfa l‑prinċipju ta’ speċjalità
5. Fuq it‑tieni u t‑tielet parti tat‑tieni motiv, ibbażati fuq il‑ksur, rispettivament, tal‑obbligu ta’ diliġenza u l-obbligu ta’ imparzjalità
a) Fuq it‑tieni parti tat‑tieni motiv, ibbażat fuq il‑ksur tal‑obbligu ta’ diliġenza
b) Fuq it‑tielet parti, ibbażata fuq ksur tal‑obbligu ta’ imparzjalità
C. Fuq it‑talbiet għal kumpens
1. Fuq il‑kundizzjonijiet ta’ involviment tar‑responsabbiltà tal‑istituzzjonijiet tal‑Unjoni
2. Fuq l‑ewwel parti, li tfittex kumpens għad‑dannu li jirriżulta mill‑ksur ta’ perijodu raġonevoli
3. Fuq it‑tieni parti, li tfittex kumpens għad‑danni finanzjarji u morali allegatament ikkawżati mid‑deċiżjoni kkontestata
V. Fuq l‑ispejjeż
(
*1
)	Lingwa tal-kawża: il-Franċiż.